
Agus  gabhaibh  Iadsan  a  thèid  sios 

clogad  do'n  fhairge  air  longan; 

na  slàinte.  Chi  iadsan  gniomharan 

Iehobhah. 


Dhia  beannaich  ar  Righ 


Cò  sgaras  sinn  o  ghràdh  Chriosd?  an 
dean  trioblaid,  no  àmhghar,  no  geur- 
leanmhuinn,  no  gorta,  no  lomhnochduidh, 
no  cunnart,  no  claidheamh? 

Ni  h-eadh,  ach  anns  na  nithibh  sin  uiie 
tha  sinn  a'  toirt  tuilleadh  agus  buaidh,  trìd- 
san  a  ghràdhaich  sinn. 

Oir  tha  dearbh-bheachd  agam,  nach  bi  bàs, 
no  beatha,  no  aingil,  no  uachdaranachda, 
no  cumhachda,  no  nithe  a  tha  làthair,  no 
nithe  a  tha  ri  teachd, 

No  àirde,  no  doimhne,  no  creutar  sam 
bith  eile,  comasach  air  sinne  a  sgaradh 
o  ghràdh  Dhè  a  tha  ann  an  Iosa  Criosd  ar 
Tighearna. 

Rom.  viii.  35,  37-39. 

•w       }'^:^y      '  ^         ■  * 

Agus  chi  iad  'aghaidh;  agus  bithidh 
'ainm-san  air  clàr  an  eudain. 

Taìsb.  xxil.  4. 

INTRODUCTION 

It  seems  a  long  long  time  since  the  thunder  of 
the  guns  broke  the  peace  of  the  nations,  and  the 
struggle  began  which  wiil  decide  the  fate  of  the 
world.  In  the  hour  of  battle  it  was  never  the  way 
of  the  Highlander  to  keep  to  the  back  of  the  fray, 
and  in  our  day  the  manhood  of  the  Scottish 
Highlands  has  flocked  to  the  colours.  In  every 
battìe  on  sea  and  land  our  countrymen  have  borne 
a  noble  share.  Where  men  fell  thickest,  there  the 
tartan  gleamed;  where  the  enemy  fled,  there  the 
piobrochd  thrilled  the  blood.  As  the  Highland 
Brigade  breasted  the  slopes  of  the  Alma,  stern 
silence  fell  on  the  ranks  until  Sir  Colin  Campbell 
lifted  his  bonnet  and  they  rushed  on  the  foe  with 
the  slogan  of  victory ;  but  all  the  glories  of  the 
days  of  old  fade  before  the  glory  of  our  day.  The 
mightiest  military  power  in  the  world  burst  in 
mighty  flood,  wave  after  wave,  seeking  to  over- 

whelm  that  line  of  soul  and  iron  that  barred 
its  way  to  world  dominion,  but,  before  the  heroism 
that  never  flinched,  it  broke  and  wavered  and 
crumbled.  In  those  great  hours  when  the  soul 
of  the  world  was  saved,  we  are  proud  that  our 
race  bore  nobly  its  part.  When  at  Waterloo, 
Napoleon  saw  his  ranks  yield  before  the  onslaught 
of  the  Highlanders,  he  did  not  restrain  his 
admiration  for  his  enemies,  but  exclaimed, 
"Les  braves  Ecossais" — "Brave,  brave  Scots- 
men."  As  we  think  of  the  men  who  have  died 
that  we  may  live,  what  can  we  say  but  just  that : 
"Brave,  brave  Fellow-Countrymen."  And  we 
say  it  with  love  and  tenderness  and  a  great 
feeling  of  gratitude  in  our  hearts. 

Which  to  admire  most,  the  men  who  went 
forth  to  face  death,  or  the  parents  and  wives  who 
gave  them  at  their  country's  call,  I  know  not. 
There  was  a  boy  of  eighteen  years  from  the  Isle 
of  Skye  who  gained  the  D.S.O.  at  Loos,  and  who, 
a  year  later,  was  killed.  Regarding  him  the  father 
wrote  to  a  friend: — "His  mother  and  I  both 
know  that  though  our  boy  had  been  spared  to 
the  threescore  years  and  ten,  he  could  never  have 
achieved  anything  greater  or  nobler  than  he 

achieved  dying."  And  that  was  the  spirit  of  all 
our  Highland  people.  In  no  part  of  the  British 
Empire  has  there  been  more  losses  of  brave  men 
than  in  the  Highlands,  but  the  sorrowing  hearts 
are  sustained  by  the  overshadowing  God.  In 
these  days  men  and  women  into  whose  hearts 
the  iron  has  pierced  are  realising,  as  never  before, 
"  The  Comforter  which  is  the  Holy  Ghost." 

It  was  to  keep  our  men  at  the  front  in  living 
touch  with  that  life  of  the  Spirit,  which  is  the 
inheritance  of  their  race,  that  a  small  Committeè 
was  formed  in  Edinburgh  to  supply  them  with 
Gaelic  devotional  literature.  There  was  but  little 
available  of  suitable  form,  so  books  were  translated, 
or  edited,  representing  what  is  best  in  the  religious 
literature  of  the  Gael.  The  burden  of  the  work 
fell  on  the  Rev.  Donald  Maclean,  Free  St  Columba 
Church,  Edinburgh,  and  the  Rev.  Malcolm 
MacLennan,  D.D.,  St  Columba  U.F.  Church, 
Edinburgh.  To  them  the  Highland  sailors  and 
soldiers  owe  the  booklets  which  brought  the 
message  of  the  Everlasting  Gospel  in  the  language 
they  love.    They  will  not  lose  their  reward. 


Those  who  undertook  the  work  of  sending  forth 

the  booklets  will  be  amply  rewarded  if  through 
the  printed  word  there  may  come  to  the  sailors  on 
the  deep  or  the  soldiers  in  the  trenches  the  fuller 
sense  that  God  is  with  them.  This  terrible 
scourge  of  War  has  not  been  sent  without  a 
purpose.  It  is  in  the  night  that  the  stars  arise 
and  shine,  and  it  is  in  the  day,  dark  with  affliction, 
that  the  vision  of  God  arises  on  the  soul.  We  had 
given  ourselves  to  pleasure  and  to  Mammon  and 
were  forgetting  God,  but  our  laughter  has  been 
hushed  and  our  Mammon  seen  to  be  dross  when 
the  great  and  terrible  day  of  the  Lord  dawned. 
We  have  learned  once  more  through  blood  and 
tears  that  nothing  is  of  any  value  in  the  world 
except  to  love  God  and  to  serve  Him.  There  has 
come  a  new  sense  of  the  value  of  the  power  of 
prayer.  We  have  cried  to  God  like  our  fathers  of 
old  and  He  has  heard  us.  At  Bannockburn  six 
hundred  years  ago,  the  Scots  "  full  devoutly  knelt 
down  to  pray ;  and  a  short  prayer  they  made  to 
God  to  help  them  in  that  fight."  They  prayed 
and  they  conquered.  Thus  has  it  always  been. 
If,  at  the  front,  the  men  have  prayed,  at  home 
prayer  has  ascended  without  ceasing.  At  the  hour 
of  worship,  in  the  stillness  of  the  quiet  glen,  the 
prayer  has  risen  to  the  Father  that  the  sons  far 

away  might  be  shielded  from  the  enemy  of  the 
body  and  the  enemy  of  the  soul.  And  because  of 
these  prayers  in  the  Church  and  the  home,  the 
hearts  of  our  soldiers  have  been  garrisoned  by  the 
Spirit  of  God.  They  have  not  been  forsaken  nor 
have  they  been  overwhelmed,  and  at  last  victory 
will  be  theirs. 

When  the  battle  for  the  soul  of  the  world  has 
been  gained  and  the  great  army  comes  home  again, 
it  is  our  hope  and  our  confidence  that  the  men 
who  have  faced  death  for  freedom  and  righteous- 
ness  will,  in  the  after  days,  prove  themselves  good 
soldiers  of  Jesus  Christ.  There  will  come,  through 
this  great  visitation  of  God,  many  changes.  Evils 
which  have  gnawed  like  a  canker  at  the  heart 
of  the  nation,  we  must  destroy.  The  places 
which  have  been  solitary  and  desolate  must  again 
be  peopled.  The  altars  of  our  God  must  again  be 
reared  in  our  homes.  And  it  is  the  men  who 
have  looked  death  in  the  face,  and  have  saved  the 
Empire  on  the  battle-field,  who  shall  lead  the 
nation  hereafter  into  the  promised  land  of  love 
and  righteousness.  But  there  will  be  no  promised 
land  for  any  except  for  those  who  see  the  ancient 
guiding  fires  burn  and  shine,  leading  them  on. 

Our  prayer  at  home  for  the  men  at  the  front 
is  just  this,  that  their  eyes  may  not  grow  dim  to 
the  vision  of  God,  and  that,  in  life  and  death,  the 
Everlasting  Arms  may  be  around  them,  and  that,  at 
last,  should  God  spare  them  to  come  home,  they 
may  set  themselves  to  establish  the  Kingdom 
of  God  and  build  up  Jerusalem  in  this  our  beloved 
land. 

NORMAN  MACLEAN. 

Edinburgh, 

November  1916 

A  sheoldairean  agus  a  shaighdeirean 
Gàidhealach  ! 


Ann  an  ainm  an  Tighearna  Iosa  Criosd,  Prionnsa 
na  sìthe,  tha  sinn  a'  cur  fàilte  oirbh. 

Mar  chinn-suidhe  thrì  eaglaisean  a  tha  searm- 
onachadh  an  t-soisgeil  anns  a'  Ghàidhlig,  dh'- 
iarradh  sinn  a  dheanamh  dearbhta  dhuibh  gu 
bheil  ùrnuighean  ar  coimhthionalan  a  ghnàth  a' 
dol  suas  as  bhur  leth.  Gu  'n  robh  Dia  'n  a  sgiath 
dhuibh  ann  an  là  a'  chunnairt,  a'  tabhairt  duibh 
foighidinn  agus  neart  an  làithean  feithimh  agus 
faire,  buaidh  ann  an  là  a'  chatha,  agus  gu  'n 
gabhadh  e  thuige  fèin  sibh  an  uair  a'  bhàis !  An 
lorg  bhur  fulangais  agus  bhur  fèin-iobradh  gu  'n 
robh  sìth  le  ceartas  air  a  stèidheachadh  air  an 
talamh,  an  ùin  gun  a  bhi  fada ! 

Cha  'n  'eil  ceàrna  de  'n  t-saoghal  air  nach  do 
dhrùidh  fuil  uasal  nan  saighdeirean  Gàidhealach, 
anns  na  làithean  a  dh'fhalbh,  's  iad  a'  cathachadh 
as  leth  rìgh  agus  dùthcha.  Thug  sibh  dearbhadh 
mu  thràth,  anns  a'  chogadh  so,  gur  mic  sibh  a  tha 
airidh  air  cliù  bhur  sinnsireachd.  Tha  sinn  a' 
toirt  buidheachas  do  Dhia  air  bhur  son.  Ma 


thig  a'  ghairm  oirbh  gu  triall  as  a  so,  cuiribh  bhur 
n-aghaidh  air  a'  bhàs  mar  dheagh  shaighdeirean 
Iosa  Criosd ;  ach  ma  's  e  rùn  an  Tighearna,  sibh 
a  thighinn  dachaidh  fa-dheòidh  gu  bhur  tìr  agus 
bhur  dàimhean  caithibh  aimsir  bhur  beatha  mar 
dheagh  shaighdeirean  Iosa  Criosd. 

Mar  dhuinne  is  amhluidh  dhuibhse,  cha  'n  'eil 
ann  ach  aon  tearmunn,  eadhon  Dia.  A  mhàin 
cuireamaid  so  'n  'ur  cuimhne : 

'S  fearr  na  bhi  'g  earbs'  a  duine  beò 

Ar  dòchas  chur  an  Dia  ; 
'S  fearr  na  bhi  'g  earbs'  à  prionnsaibh  mòr 

Ar  dòchas  chur  's  an  Triath. 

Is  sinn, 

bhur  seirbhisich  anns  an  Tighearna  Iosa  Criosd. 

Ceann-suidhe  Eaglais  na  h-A  Iba. 
Cean.-:uidhe  na  h-Eaglais  Shaoir  Atnaichie* 
CeannsuMe  na  h-Eag/ais  Shaoir» 


An  Clar-ìnnsidh. 

Taobh- 

Caib.  duilleig. 
I.  Teagasg  na  Rèite      ......  i 

II.  Tha  aobhar  gach  nì  a  tha  Dia  a'  deanamh 
ann  an  Dia  fhèin  :  Tha  iomlanachd  nàduir  Dhè 
ag  iarraidh  gu  'm  bi  peacadh  air  a'  phesmas- 
achadh  .       .       .       .       .       .       .       •      -  7 

III.  Bha  Criosd  air  ìobradh  :   bha  ìobairtean  nan 

Iudhach  air  son  peacaidh,  agus  'n  an  samhla 

air  ìobairt  ar  Tighearna        .       .       .  .12 

IV.  Dhs  oibrich  Criosd  Slàinte  mar  Ard-shagart  a 

shluaigh        .       .       .       .       .       .  .21 

V.  Teagasg  na  Rèite  air  a  dhearbhadh  leis  na 
Sgriobturan,  a  tha  gu  tric  a'  cur  an  cèill  gu  'n 
robh  ar  peacaidhean  air  an  leagadh  air  Criosd  26 

VI.  Buaidh  na  h-ìobairt-rèite  30 

VII.  Tha  aonadh   diamhair   eadar  Criosd   agus  a 

Shluagh        .......  37 

VIII.  Teagasg  nan  Sgriobturan  airnàdur  agus  bunait- 

ean  fìreanachaidh  ......  42 

IX.  Nàdur  agus  buaidh  a'  chreidimh        ...  49 
xi 


An  Clàr-ìnnsidh 

Taobh- 

Gaie.  duilleig. 
X.  Mar  a  tha  na  Sgriobturan  a'  teagasg  gu  feumadh 
Criosd  rèite  a  dheanamh  mu  'n  robh  e  comas- 
ach  gu  'm  biodh  anam  air  a  thearnadh  .       .  54 

XI.  Bha  an  riarachadh  a  thug  Criosd  do  'n  lagh  air 
a  dheanamh  araon  le  ùmhlachd  agus  le 
fhulangas  59 

XII.  Eadar-dhealachadh  beachd  air  fìor  bhrìgh  na 

rèite  66 

XIIL  A'  mhuinntir  air  son  an  do  rinn  Criosd  rèite      .  78 

XI  V.  Teagasg  na  h-Eaglaismu  nàdur  agus  brìgh  agus 

Crioch  na  Rèite  85 


xii 


CAIB.  I 


Teagasg  na  Rèite 

Bidh  e  na  's  usa  dhuinn  teagasg  na  Rèite  a  thogail 
ma  sheallas  sinn  ris  na  suidhichidhean  a  rinn  e 
cho  feumail  gu  'm  biodh  an  obair  mhòr  sin  air  a 
dheanamh. 

i.  Tha  an  toiseach  Dia  fhèin.  Tha  e  soilleir 
nach  urrainn  rèite  a  bhi  ann  mur  a  faigh  a  nàdur- 
san  riarachadh  as  na  tha  e  ag  iarraidh.  Feumaidh 
so  a  bhi  air  a  dheanamh  air  thoiseach  air  a'  h-uile 
ni  eile.  Tha  an  Fhìrinn  a'  teagasg  gur  e  aon  de 
bhuadhan  na  Diadhachd,  gràinn  air  peacadh  air 
son  e  bhi  fior  olc,  araon  a  thaobh  a  thruaillidh- 
eachd  agus  a  thaobh  a  chionta.  Cha  'n  urrainn 
Dia,  is  e  cho  coimhlionta  'n  a  nàdur,  gun  peacadh 
a  thoirmeasg  agus  a  pheanasachadh.  A  thuilleadh 
air  a'  sin  thug  Dia  fhacal  neo-mhearachdach  air, 
bho  dh'  fhoillsich  e  a  lagh  an  toiseach  do 
Adhamh,  gu  faigh  an  t-anam  a  pheacaicheas  bàs. 

2.  Tha  rìs  am  peacach  ann.  A  thaobh  a 
dhàimh  ris  an  lagh,  tha  e  soilleir  bho  'n  Sgriobtur, 
gu  'n  robh  an  duine  air  a  chur  fo  chùmhnant  nan 
Gniomh  g'a  dhearbhadh.  A  rèir  a'  chumhnant 
sin,  bha  maith  siorruidh  gu  bhi  aige  air  chumha 
ùmhlachd  choimhlionta,  agus  call  siorruidh  air 
chumha  eas-ùmhlachd.  A  nìs,  ge  b'  e  air  bith  dè 
thachras  feumaidh  Dia  seasamh  ri  cumhachan  a' 
chùmhnant.  Ma  bhris  an  duine  an  cùmhnant 
feumaidh  Dia  am  peanas  a  tha  's  a'  chùmhnant  a 
fhrithealadh  dha.  Mur  a  dean  e  sin  tha  e 
briseadh  fhacail.  A  thaobh  cor  spioradail  an 
duine,  tha  an  Fhìrinn  agus  mothachadh  an  duine 
f  hèin  a'  cur  an  cèill  gu  bheil  e  fo  chionta  agus  an 
nàimhdeas  ri  Dia.  Tha  coguis  a'  togail  fianuis 
air  a'  sin,  oir  cha  ghabh  i  fois  gus  a  faigh  i  riarach- 
adh  ;  agus  cha  ghabh  i  riarachadh  ach  le  Dia  a 
bhi  air  a  riarachadh.  Is  e  cor  an  duine  gu  bheil 
e  f  hèin  agus  Dia  a  mach  air  a  chèile. 

3.  Agus  a  rìs,  tha  an  saoghal  modhannail  ann. 
Ma  tha  Dia  gu  bhi  a'  riaghladh  mar  Dhia  ceart, 
cha  'n  urrainn  e  leth-bhreith  a  dheanamh — cha  'n 
fhaod  e  peacadh  a  pheanasachadh  ann  an  aon 
roinn  dhe  rìoghachd,  agus  a  leisgeul  a  ghabhail 
an  roinn  eile.  Mar  sin  cha  'n  urrainn  peacaich  a 
bhi  air  an  deanamh  rèidh  ri  Dia  gus  an  dean  e 

ullachadh  a  dhearbhas  do  shaoghail  dhaoine  agus 
spioradan  gu  'm  peanasaich  e  peacadh  air  a'  h-uile 
cor  anns  gach  àite,  gun  leth-bhreith. 

Rinn  an  Tighearna  Iosa  so  leis  an  aon  ìobairt 
a  thug  e  suas  'n  a  ghràdh  neo-chriochnach.  Dh' 
fhuiling  e  peanas  an  lagha  a  chaidh  a  bhriseadh, 
ann  an  àite  a  shluaigh,  agus  thug  e  riarachadh  do 
Cheartas  air  an  son.  Air  dha  so  a  dheanamh, 
thug  e  riarachadh  do  choguis  an  duine — thug  e 
air  falbh  am  fuachd  agus  a'  nàimhdeas  a  bha  'n  a 
chridhe  do  Dhia,  le  bhi  nochdadh  gràdh  siorruidh 
Dhè  dha  air  a'  Chrann.  Thug  e  dearbhadh  dh' 
an  t-saoghal  mhodhannail  air  gu  bheil  Dia  a' 
peanasachadh  peacaidh  le  eud  naomha,  is  e  'g  a 
pheanasachadh  eadhon  ann  am  pearsa  a  Mhic 
fhèin. 

A  churn  gu  'n  tuig  sinn  teagasg  na  rèite  is  còir 
beachd  a  ghabhail  air  a  tobair,  a  nadur,  a  buaidh. 

1.  An  Tobair.  Tha  tobair  na  rèite  ann  an 
gràdh  ro-iongantach  Dhè  dh'  a  shluagh.  Anns 
a'  ghràdh  sin  ghabh  Dia  air  f  hèin,  ann  am  pearsa 
a  Mhic,  am  peanas  a  bha  iadsan  a'  toilltinn,  a 
chum  còraichean  Ceartais  a  riarachadh.  Agus 
rinn  e  sin  ann  an  co-chòrdadh  ri  uile  bhuadhan 
na  Diadhachd. 

2.  An  Nàdur.    Ghabh  Criosd  àite  a  shluaigh 

fo  'n  lagh.  Cha  robh  e  fhèin  fo  fhiachan  sam 
bith  ùmhlachd  a  thoirt — mar  Dhia  b'  e  e  fhèin 
tobair  agus  ard-ùghdaras  an  lagha.  Ach  bha  e  air 
a  ghluasad  le  gràdh  neo-chriochnach,  agus  ghabh 
e  air  f  hèin  gu  saor-thoileach  na  fiachan  a  bha  aig 
an  lagh  air  a  shluagh.  Sheas  e  'n  an  àite.  Thug 
e  ùmhlachd  agus  dh'  fhuiling  e  mar  am  Fear- 
ionaid.  Shaor  ùmhlachd  agus  f  hulangas  iad  bho 
na  fiachan  a  bha  aig  an  lagh  orra,  agus  tre  airidh- 
eachd-san  f  huair  iad  còir  air  na  duaisean  glòrmhor 
a  bha  air  an  gealltainn  fo  'n  chùmhnant  a  bhris 
iad.  Ghabh  e  cionta  am  peacaidhean  air  fhèin. 
Is  leinne  an  nàire  agus  an  truaillidheachd,  ach 
ghabh  esan  an  cionta — an  toillteanas  air  peanas — 
air  fhèin.  Cha  'n  ann  coltach  ri  fiachan  ceann- 
achd  a  tha  so — ann  an  sin  tha  an  lagh  a'  cur 
grèim  air  maoin.  Is  e  tha  ann  fiachan  modhannail, 
spioradail, — ann  an  sin  tha  an  lagh  a'  cur  grèim 
air  pearsa,  Air  an  aobhar  sin  cha  b'  e  na  dearbh 
f  hulangais  a  bha  a  shluagh  gu  bhi  a'  fulang,  ann 
an  tìm  agus  tre  'n  t-siorruidheachd,  a  dh'  fhuiiing 
Criosd.  Gidheadh  bha  am  peacadh  air  a  dhioladh 
air-san  gus  an  d'  thuirt  lagh  naomha  gu  'n  robh  e 
riaraichte.  Cha  b'  e  fulangais  a  bha  seasamh  an 
àite  peanais  a  dh'  f huiling  e,  ach  am  fìor  pheanas 
— am  peanas  bu  mhò  a  b'  urrainn  Ceartas  naomh 

agart  air  pearsa  an  Dia-duine,  agus  e  a'  seasamh 
an  àite  a  shluaigh,  is  iad  ciontach.  Cha  b'  ann 
an  nàdur  a  Dhiadhachd  a  dh'fhuiling  e.  Cha 
b'ann  mar  dhùine  a  mhàin  a  dh'fhuiling  e,  ach 
mar  an  Dia-duine — Dia  'n  ar  nàdur — agus  a 
thaobh  glòir  a  phearsa  bha  fhulangas  gu  neo- 
chriochnach  na  b'  uamhasaiche,  agus,  ged  a  bha 
iad  air  an  criochnachadh  an  taobh  a  stigh  de 
chriochan  àraidh  ann  an  tìm,  thug  iad  riarachadh 
uile  iomlan  do  'n  lagh,  agus  bu  leòr  iad  a  chum 
toillteanas  nan  uile  dhaoine  a  choinneachadh. 

3.  A'  Bhuaidh.  Cha  do  rinn  e  atharrachadh 
sam  bith  air  Dia,  oir  bha  e  'n  a  rùn  bho  shiorr- 
uidheachd.  Bha  an  gràdh  neo-chriochnach  agus 
an  ceartas  neo-chriochnach  a  bha  an  cleachdadh 
an  iobairt  Chriosd  an  inntinn  Dhè  bho  'n  toiseach. 
Is  e  a'  bhuaidh  a  bha  leis  gu  'n  robh  e  air  a 
dheanamh  comasach  gu  'm  biodh  ceartas  agus 
gràdh  a'  co-oibreachadh  a  thaobh  pheacach. 

Thug  e  air  falbh  cionta  a'  pheacaidh.  Thug 
e  riarachadh  do  cheartas.  Rinn  e  sinn  rèidh 
ri  Dia. 

Dh'  oibrich  e  ar  slàinte — cha  'n  e  mhàin  gu  'n 
rinn  e  slàinte  a  chur  an  tairgse  a  shluaigh.  A 
rèir  cumhachan   cùmhnant    nan    Gràs   tha  an 
t-saorsa  a  cheannaich  Criosd  air  a  cur  ann  an 
5  P 


An  Rèite 


seilbh  clann  a'  chùmhnant  leis  an  Spiorad  Naomh. 
Tha  an  dà  ni  sin  an  dàimh  nach  gabh  sgaradh  ri 
chèile. 

A  chionn  nach  e  pàigheadh  fiachan  ceannachd 
a  tha  ann — ni  a  tha  cur  nam  fèicheanach  saor  air 
ball — is  le  Dia  a  mhàin  a'  chòir  sòchairean  na 
rèite  a  bhuileachadh  a  rèir  a  thoile  fhèin.  Is  e 
gniomh  gràis  rìoghail  a  tha  ann  an  toirt  do  neach 
air  bith.  A  rèir  a'  chumhnant  choisinn  Criosd 
slàinte  nan  uile  air  son  an  d'f  huiling  e,  agus  tha 
còir  laghail  aige  air  a'  sin  dhaibh.  Eadar  Criosd 
agus  am  peacach  cha  'n  'eil  ann  ach  gràs  saor  agus 
ro-iongantach. 

A  chionn  gur  e  làn  dhioladh  air  peacadh  a  tha 
ann,  a  rèir  agartas  an  lagha,  ann  am  pearsa  an 
Dia-duine,  tha  e  'n  a  fhoillseachadh  coimhlionta 
do  'n  t-saogha!  mhodhannail  air  rùn  uile-dhain- 
geann  Dhè  air  peacadh  a  pheanasachadh  gun 
leth-bhreith. 

A  chionn  gu  bheil  ìobart  Chriosd  a'  foillseach- 
adh  gràdh  siorruidh  agus  miorbhuileach  Dhè  tha 
buaidh  leis  nach  'eil  ach  le  gràdh  a  mhàin — tha  e 
leaghadh  a'  chridhe,  a'  ceannsachadh  ceannairc, 
a'  toirt  air  falbh  eagal  an  duine  pheacaich. 

Tha  aobhar  gach  ni  a  tha  Dia  a'  deanamh 
ann   an   dla   fhèin  :    tha  iomlanachd 

NÀDUIR  Dhè  AG  IARRAIDH  gu  'm  BI  PEACADH 
AIR  A  PHEANASACHADH. 

I.  Tha  araon  Sgriobtur  agus  reuson  a'  teagasg  gu 
bheil  aobbar  gach  nì  a  tha  Dia  a'  deanamh  aige 
ann  fhèin.  B'  e  am  priomh  aobhar  a  bha  aig  Dia 
ann  a  bhi  cruthachadh  an  t-saoghail,  a  bhi  nochd- 
adh  òirdhearcas  a  bhuadhan  naomha  agus  uile- 
iomlan.  Cha  b'  urrainn  crioch  a  b'  àirde  a  bhi 
aige,  no  crioch  bu  chinntiche  air  a  bhi  coimhlion- 
adh  ard-inbhe  agus  sonas  a  chreutaran. 

Tha  na  Sgriobturan  soilleir  air  a'  phuinc  sin. 
"  Is  ann  leis-san  agus  air  a  shonsan  a  chruthaich- 
eadh  na  h-uile  nithean."  "  Oir  is  ann  uaithe-san 
agus  trìd-san  agus  air  a  shonsan  a  tha  na  h-uile 
nithean."  Is  e  so  a'  chrioch  a  tha  aig  Dia  f  hèin  'n 
a  obair  naomha :  "A  roimh-òrduich  sinn  .  .  .  a 
rèir  deagh-ghean  a  thoile,  chum  cliù  glòir  a  ghràis" 
Leugh  Rom.  ix.  22,  23. 

Uime  sin,  b'  e  àrd-chrioch  Dhè,  ann  an  ìobairt 
Chriosd,  glòir  a  Dhiadhachd.  Mar  sin  tha  a' 
ghlòir  as  mò  aig  ceartas  neo-chriochnach  agus  aig 
gràdh  siorruidh  Dhè  ann  an  ìobradh  a  Mhic  fhèin 
mar  Fhear-ionad  dhaoine  ciontach. 

II.  Is  e  an  cliù  mòr  a  tha  an  Fhìrinn  a'  toirt 
air  nàdur  Dhè,  gu  bheil  e  naomha.  Tha  na 
seraphim  a  chunnaic  Isaiah  timchioll  na  righ- 
chaithreach  anns  an  teampull  (Is.  vi.  3),  agus  a 
chunnaic  Eòin  air  nèimh  (Taisb.  iv.  8),  ag  radh 
gun  fhois,  a  là  's  a  dh'  oidhche,'"  naomha,  naomha, 
naomha,  an  Tighearna  Dia  Uile-chumhachdach." 
Is  ann  mu  nàdur  neo-chaochlaideach  Dhè  a  tha 
so  air  a  radh — cha  'n  ann  a  mhàin  mu  thoil  Dhè. 

1.  An  uair  a  dh'  àithn  Dia  do  Israel  a  bhi  glan, 
cha  d'thuirt  e,  "Oir  is  e  sin  mo  thoil,"  ach,  "Oir 
tha  mise  naomh." 

2.  Ma  's  ann  an  crochadh  ri  thoil  a  tha  naomh- 
achd  no  mì-naomhachd  cha  'n  'eil  brigh  shon- 
ruichte  sam  bith  anns  na  briathran,  "tha  mise 
naomh."  Cha  'n  'eil  e  ciallachadh  ach  gu  bheil  e 
ni  as  toil  leis. 

3.  Ged  is  e  toil  Dhè  a  bhi  naomh,  gidheadh 
cha  'n  'eil  sin  fo  riaghladh  a  thoile  na  's  mo  na 
tha  a  bhith  fhèin — a  nàdur.  Cha  'n  urrainn  e 
amharc  air  olc  (Hab.  i.  13).    Cha  'n  urrainn  e  e 

fhèin  àicheadh  (2  Tim.  ii.  13).  Cha  'n  urrainn 
e  breug  a  dheanamh  (Eabh.  vi.  18). 

A  nis  tha  an  Fhirinn  a'  deanamh  glè  shoilleir 
dhuinn  gu  bheil  naomhachd  Dhè  ann  an  dàimh 
fuath  shiorruidh  ri  peacadh  agus  a  cheartas  neo- 
chriochnach  a'  dioladh  air.  Cha  'n  ann  aig 
amannan,  no  ann  an  suidhichidhean  àraidh,  a  tha 
e  mar  sin,  ach  an  còmhnuidh. 

Tha  Dia  a'  fuathachadh  peacaidh.  "  Guidheam 
oirbh,  na  deanaibh  a'  nì  gràineil  so  as  fuathach 
leamsa." 

Tha  Dia  a'  meas  a'  pheacaidh  mar  ni  a  tha  olc 
'n  a  ghnè  's  'n  a  nàdur,  agus  air  an  aobhar  sin  a' 
toilltinn  peanas.  "  Oir  is  teine  dian-loisgeach  an 
Tighearna  do  Dhia;  is  Dia  eudmhor  e."  "  Ged 
iadhadh  làmh  mu  làimh  cha  bhi  an  droch  dhuine 
gun  pheanas."  "Muinntir  d'  an  aithne  ceartas 
Dhè,  gu  bheil  iadsan  a  nì  a  leithidean  sin  de 
nithean  toilltinneach  air  bàs."  Cha  mhò  is  urrainn 
peacadh  gun  a  bhi  toilltinneach  air  peanas  bho 
cheartas  Dhè  na  's  urrainn  e  bhi  gun  a  bhi  air 
fhuathachadh  le  naomhachd  Dhè.  Faodaidh 
peacach  maitheanas  fhaotainn,  ach  tha  e  eu- 
comasach  gu  faigh  fleacadh  maitheanas.  A  chum 
gu  'm  biodh  daoine  peacach  air  an  teàrnadh 
b'èigin  do  Chriosd  toillteanas  a'  pheacaidh  a  thoirt 

air  falbh  le  bhàs,  a  chum  gu  'm  biodh  e  cothromach, 
agus  gu  f  ìreanaicheadh  e  an  tì  a  chreideas  ann  an 
Iosa — a  chum  gu  'm  b'  urrainn  Dia  maitheanas  a 
thoirt  do  'n  pheacach  gun  ana-cothrom  a  thoirt 
do  f hìreantachd  a  nàduir  fhèin. 

Carson  a  pheanasaicheas  Dia  peacadh  ? 

Their  cuid  gur  e  ath-leasachadh  a'  chiontaich 
aon  chrioch  gach  peanas.  Ach  's  e  tha  ann  an  sin 
smachdachadh,  no  oilean,  's  cha  'n  e  peanas. 

Their  cuid  eile  gur  ann  a  chum  eagal  a  chur  air 
daoine  agus  gu  'm  bi  iad  a'  seachnadh  peacaidh. 
Ach  tha  sin  a'  tionndadh  peanas  air  cuid  gu  bhi 
'n  a  dheagh-ghean  do  chuid  eile.  Mar  a  h-ann  a 
mhàin  a  chionn  gu  bheil  peacadh  'g  a  thoilltinn, 
ach  a  chum  a  bhi  'n  a  leasan  do  mhuinntir  eile,  a 
tha  peanas  air  a  dheanamh  cha  'n  e  peanas  a  tha 
ann,  is  e  tha  ann  ana-cothrom,  mur  a  h-e  eucoir. 

Cha  'n  'eil  ach  aona  f  hreagart  dh'  an  cheisd — 
tha  Dia  a'  peanasachadh  peacadh  a  chionn  e  bhi 
olc,  agus  a  chionn  nach  fhuiling  naomhachd 
iomlan  a  nàduir  agus  uile  bhuadhan  gu  'n  teid 
peacadh  as  gun  pheanas. 

Is  e  ni  a  tha  's  a'  pheacadh  bu  chòir  a 
pheanasachadh.  Tha  sin  sgrìobhta  air  nàdur  an 
duine  e  fhèin.  An  uair  a  tha  coguis  duine  air  a 
dùsgadh  tha  a  thoillteanas  air  peanas  air  a  thoirt 

dhachaidh  air.  "  A'  t'  aghaidh,  a'  t'  aghaidh  fèin 
a  mhàin  pheacaich  mi,  agus  rinn  mi  olc  a'  d' 
shealladh,  air  chor  's  gu  fìreanaichear  thusa  an 
uair  a  labhras  tu,  gu  'm  bì  thu  glan  an  uair  a 
bheir  thu  breith."  Tha  am  mothachadh  sin  a' 
fàs  gu  bhi  'n  a  phian,  agus  cha  'n  f  haigh  e  fois  no 
sith  gus  an  tig  e  gu  fuil  na  rèite  anns  an  d'  fhuair 
an  lagh  riarachadh.  Their  a'  h-uile  duine  ceart 
gur  còir  mort  agus  gach  briseadh  lagha  a  bhi  air 
a  pheanasachadh.  Tha  creudan  nam  fineachan 
f  hèin  a'  toirt  fianuis  air  a'  so  le  an  ìobartan. 

Cha  'n  'eil  dòigh  air  an  urrainn  peacach  dol  as 
ach  air  dòigh  a  tha  cur  glòir  air  uile  bhuadhan  na 
Diadhachd — is  cha  'n  'eil  dòigh  a  tha  deanamh 
sin  ach  bàs  Chriosd,  ann  an  àite  a'  chiontaich. 


CAIB.  III 


Bha  Criosd  air  ìobradh  :  bha  ìobairtean  nan 
iudhach  air  son  peacatdh  agus  'n  an 
samhla  air  ìobart  ar  tlghearna. 

Tha  na  Sgriobturan  gu  coitchionn  a'  cur  an  cèiil 
gu  'n  do  choisinn  Criosd  saorsa  a  shluaigh  le  e 
fèin  a  thoirt  suas  mar  ìobairt.  Bhàsaich  e  air 
son  ar  peacaidhean.  Thug  e  riarachadh  do 
Cheartas  agus  do  naomhachd  Dhè  le  bhi  fulang 
peanas  ar  peacaidhean  'n  ar  n-àite. 

Is  e  so  an  teagasg  a  tha  air  a  dheanamh  soilleir 
le  ìobairtean  an  t-Seann  Tiomnaidh — ìobairtean  air 
son  peacadh,  agus  a  bha  samhlachadh  bàs  Chriosd. 
A  thaobh  nan  ìobairtean  sin,  is  còir  a  thoirt 
fainear  gur  ann  tre  fhoillseachadh  bho  Dhia  fhèin 
a  bha  iad  air  an  toirt  suas.  Oir, 

i.  Cha  ghabh  e  chreidsinn  gu  'n  èireadh  an 
smuain  an  inntinn  dhaoine,  gu  'm  biodh  e 
iomchuidh,  no  gu  'm  biodh  feum  sam  bith  ann  a 

bhi  toirt  tiodhlacan  làimhseachail  do  'n  Dia 
neo-fhaicsinneach,  no  gu  'n  tugadh  bàs  ainmhidhean 
peacadh  an  anam  air  falbh. 

2.  Cha  ghabh  e  chreidsinn  gu  'n  cumadh  Dia 
ann  am  falach  an  dòigh  a  bha  'n  a  rùn  peacaich  a 
theàrnadh. 

3.  Nochd  Dia  a  riamh  e  fhèin  eudmhor  a 
thaobh  an  dòigh  aoraidh  leis  am  faodadh  daoine 
seirbhis  a  dheanamh  dha.  Tha  an  Seann 
Tiomnadh  's  an  Tiomnadh  Nuadh  le  chèile  a' 
cronachadh  "aoradh  fèin-thoil."  "Is  ann  gu 
diomhain  a  tha  iad  a'  deanamh  aoraidh  dhòmhsa, 
a'  teagasg  àitheanta  dhaoine  mar  theagasg." 

4.  Chuir  Dia  seula  a  bheannachaidh  air  a' 
cheud  ìobairt  fala  ann  an  teaghlach  Adhaimh. 
"Agus  rinn  an  Tighearna  Dia  do  Adhamh  agus 
d'a  mhnaoi  còtaichean  craicinn,  agus  chòmhdaich 
e  iad"  (Gen.  iii.  21). 

Tha  e  soilleir  gu  leòr  gu  'n  robh  na  h-ìobairtean, 
a  chuir  Dia  air  chois,  air  an  toirt  suas  air  son 
peacaidh,  agus  ann  an  àite  nan  ciontach. 

Bha  na  h-ìobairtean  fala  a  thrì  seòrsachan — 
ìobairt-peacaidh,  ìobairt-loisgte,  ìobairt  sìthe.  B'  e 
crathadh  na  fala  a'  nì  sonruichte  anns  an  ìobairt- 
pheacaidh.  Bha  i  air  a  cur  air  adhaircean  altair 
na  h-ìobairt-loisgte — a'  chuid  a  b'  urramaiche  dhe 

'n  altair.  Air  uairean  àraidh  bha  i  air  a  toirt  a 
steach  do  'n  ionad  naomh,  agus  air  a  cur  air 
adhaircean  altair  na  tùise,  agus  air  uairean  eile 
bha  i  air  a  cur  air  a'  Chathair-throcair  anns  an 
ionad  bu  ro-naomha.  B'e  an  losgadh  a'  nì 
sonruichte  anns  an  ìobairt-loisgte ;  agus  an  fheusd 
shàcramaid  a'  nì  sonruichte  anns  an  ìobairt-shìthe. 

Bha  aideachadh  peacaidh  agus  bàs — am  peanas 
an  àite  a'  chiontaich — annta  le  chèile.  Anns  an 
ìobairt-pheacaidh  bha  peacadh  sonruichte  r'a 
thoirt  air  falbh.  Anns  an  ìobairt-loisgte  bha 
peacadh  mar  bhith-chleachdadh  r'a  thoirt  air 
falbh  agus  beatha  agus  maoin  an  duine  air  a 
choisrigeadh  gu  h-iomlan  do  Dhia.  Anns  an 
ìobairt-shìthe,  bha — an  dèidh  aideachadh  peacaidh 
agus  rèite  bhi  air  a  dheanamh — an  t-saill  agus  a' 
chuid  a  b'fheàrr  dhe  'n  ìobairt  air  an  losgadh  air  an 
altair,  agus  air  a'  chuid  eile  rinn  an  duine  's  a 
chàirdean  feusd  mar  shamhla  air  e  bhi  dol  a  steach 
ann  an  càirdeas  agus  ann  an  sìth  ri  Dia. 

B'  e  an  ìobairt-pheacaidh  agus  an  ìobairt-loisgte  a 
bha  gu  sonruichte  'n  an  samhla  air  ìobairt  Chriosd. 
Chi  sinn  sin  na's  fheàrr  ma  bheir  sinn  fainear  (i) 
na  suidhichidhean  anns  an  robh  iad  air  an  toirt 
suas,  (2)  an  cliù  a  dh'fheumadh  a  bhi  air  an 
ìobairt,  (3)  an  riaghailt  's  am  feumadh  iad  a  bhi  air 

an  ìobradh,  (4)  &  bhuaidh  a  bha  'g  an  leantuinn, 
(5)  fianuis  nam  fàidhean  mu  'n  timchioll. 

t.  Tha  lagh  na  h-ìobairt-pheacaidh  air  a  chur 
sios  dhuinn  ann  an  Lebh.  iv.-vi.  13.  Bho  ?n  sin 
tha  e  soilleir  gu  leòr  gur  ann  air  son  peacadh 
sonruichte  a  bha  an  ìobairt-pheacaidh  air  a  toirt  suas 
— cha  'n  e  mhàin  dearmad  air  deas-ghnàth,  ach 
breugan,  goid,  mionnan-eithich,  neò-ghlaine,  etc. 
Cho  luath  's  a  bha  mothachadh  aig  sagart,  no 
fear-riaghlaidh,  no  aon  dhe  'n  t-sluagh,  no  eadhon 
aig  a'  cho-chruinneachadh,  air  peacadh,  bha  e 
mar  f  hiachaibh  air  damh  no  gabhar  a  thoirt  gu  bhi 
air  ìobradh,  airneo  a  bhi  air  iomsgaradh  bho 
shluagh  a'  chùmhnant. 

2.  B'  e  na  h-ìobartan  fala  a  bha  gu  bàs  fhulang 
an  àite  dhaoine,  caoraich,  no  daimh,  no  gabhair, 
no  calumain — na  beathaich  a  b'fheumaile  do  'n 
duine.  Dh'fheumadh  gach  aon  a  bhi  coimhlionta 
— "gun  ghaoid" — a  shealltuinn  gur  e  beatha 
choimhlionta,  neo-chiontach,  a  mhàin  a  dh'fhaod- 
adh  neach  ìobairt  an  àite  ciontaich.  Bha  e  mar 
sin  'n  a  shamhla  air-san  a  bha  air  ìobradh  mar  uan 
"gun  chron  gun  smal."  Ach  ged  a  bha  an 
ìobairt  coimhlionta  ann  fhèin,  gidheadh,  mar 
ìobairt  air  son  peacaidh— a'  giùlan  agus  a'  toirt  air 
falbh  peacadh — b'  e  peacadh  (Lebh.  iv.  3)  agus 

cionta  (Lebh.  v.  19)  an  sloinneadh.  Tha  an 
t-ainm  sin  aca  a  chionn  a  bhi  'n  an  iobairt  an  àite 
pheacach  agus  am  bàs  'n  a  pheanas  air  son 
peacaidh.  Bha  iad  anns  an  t-seadh  sin  'n  an 
samhla  air-san,  do  nach  b'aithne  peacadh  a  bha  air 
a  dheanamh  'n  a  ìobairt-pheacaidh — 'n  a  pheacadh 
— air  son-ne  (2  Cor.  v.  21). 

3.  Tha  an  fhìrinn  cheudna  air  a  deanamh 
soilleir  le  riaghailt  an  ìobraidh. 

Bha  làmhan  air  a  chur  air  ceann  na  h-ìobairt 
mar  shamhla  cionta  an  duine  a  bhi  air  a  mheas 
do  'n  ìobairt — an  iobairt  a  bhi  gabhail  àite-san 
(Leugh  Àir.  viii.  10  agus  viii.  16).  An  uair  a  bha 
an  ciontach  a'  tighinn  air  beulaibh  Dhè  leis  an 
ìobairt  bha  e  cur  a  làmhan  oirre  agus  ag 
aideachadh  a  pheacaidhean.  An  uair  a  bha 
an  t-ìobairt  air  son  a'  choimhthionail  chuir  na 
h-èildeirean  an  làmhan  oirre  an  ainm  an  t-sluaigh. 
Air  là  mòr  na  rèite  bha  dà  bhoc  air  ìobradh  air 
son  an  t-sluaigh — -an  darna  fear  air  a  mharbhadh 
agus  am  fear  eile  air  a  chur  do  'n  f  hàsach  :  "  Agus 
cuiridh  Aaron  a  dhà  làimh  air  ceann  a'  bhuic 
bheò,  agus  aidichidh  e  os  a  chionn  uile  lochdan 
chlainn  Israeil,  agus  an  uile  sheachrain  'n  am 
peacaidhean  gu  lèir,  agus  cuiridh  e  iad  air 
ceann  a1  bhuic,  agus  cuiridh  e  air  falbh  e  le 
16 


Iobairtean  nan  Iudhach 


làimh  duine  iomchuidh  do  'n  fhàsach"  (Lebh. 
xvi.  21). 

Bha  an  ìobairt  air  a  marbhadh,  oir  "is  e 
tuarasdal  a'  pheacaidh  am  bàs."  Air  do  'n 
chiontach  a  làmhan  a  chur  air  ceann  na  h-ìobairt, 
agus  air  dha  tre  aideachadh  a  pheacadh  a  chur  air 
a  ceann,  bha  i  air  a  gabhail  uaithe  mar  ìobairt- 
rèite  air.a  shon  (Lebh.  iv.) — tha  beatha  na  h-ìobairt 
air  a  toirt  mar  èiric  air  son  beatha  no  anam  an 
duine,  is  i  air  a  cur  gu  bàs  'n  a  àite.  Mar  sin 
theirear  miosbeach — "  àite  marbhaidh  " — ri  altair  na, 
h-ìobairt,  far  a  bheil  Dia  a'  coinneachadh  's  a' 
cumail  comhluadair  ri  shluagh  ciontach. 

A  thuilleadh  air  an  sin  uile  bha  an  fhuil.  air 
a  cur  air  adhaircean  na  h-altarach — a'  chuid.a 
b'  àirde  agus  bu  naoimhe.  An  uair  a  bha  an 
ìobairt  air  son  an  àird-shagart  agus  air  son  an 
t-sluaigh  bha  an  fhuil  air  a  cur  air  beulaibh  a' 
bhrat,  agus  air  adhaircean  altair  na  tùise.  Air 
là  mòr  na  rèite — an  samhla  as  coimhlionta  air  an 
rèite  a  choimhlion  Criosd— bha  an  fhuil  air  a 
crathadh  air  Caithir  na  Tròcair  's  an  Ionad  bu 
ro-naomh  —  far  an  robh  làthaireachd  Dhè  an 
còmhnuidh  air  f  hoillseachadh. 

4.  Tha  na  Sgriobturan  a'  cur  an  cèill  gu  'n  robh 
cionta  a'  pheacaich  air  a  thoirt  air  falbh  agus  Dia 

air  a  dheanamh  rèidh  an  còmhnuidh  a'  leantuinn 
nan  ìobairtean  ud.  B'  e  maitheanas  a'  chrioch  a 
bha  air  iarraidh  agus  a  bha  air  a  ghealltuinn. 
Cha  'n  e  gu  'n  robh  peacadh  air  a  mhaitheadh  air 
sgàth  fuil  tharbh  agus  ghabhar,  ach  bha  sud 
èifeachdach  a  chum  "glanadh  na  feòla" — nì  a 
bha  'n  a  shamhla  air  an  f  hìor  mhaitheanas  a  tha 
air  fhaotainn  air  bonn  na  h-aon  ìobairt 
choimhlionta  a  thug  Criosd  suas  'n  ar  n-àite,  agus 
a  bha  air  a  sheilbheachadh  le  peacaich  anns  a' 
h-uile  linn  tre  chreidimh. 

5.  Tha  an  Fhìrinn  a'  teagasg  gu  soilleir  gu  'n 
robh  na  h-ìobairtean  air  an  toirt  suas  a  chum  bhi 
toirt  air  falbh  peacaidh.  "  Ni  thu  anam  '#  a 
iofrairt-rèitich"  " Leag  an  Tighearna  air-san  ain- 
gidheachd  gach  aon  dinnT  "Lotadh  e  air  son  ar 
peacadh-ne  .  .  .  leagadh  air-san  smachdachadh 
(peanas)  ar  sìth."  Sud  mar  a  labhair  an  Spiorad 
tre  Isaiah.  "  Air  dhuibh  fios  a  bhi  agaibh  nach 
do  shaoradh  sibh  le  nithean  truaillidh  .  .  .  ach 
ìe  fuil  luachmhor  Chriosd" — sud  mar  a  chuir 
Peadair  e.  "  Amhuil  mar  nach  d'  thainig  Mac  an 
duine  a  chum  gu  'n  deantadh  frithealadh  dha,  ach 
a  dheanamh  frithealaidh,  agus  a  thoirt  anama  fèin 
mar  èiric  air  son  mhòran"  Sud  mar  a  labhair  an 
Ceann  glòrmhor  f  hèin,  air  a  thurus  do  'n  t-saoghai. 

Ach  tha  na  Sgriobturan  làn  dhe  'n  teagasg 
cheudna. 

Cha  ruigear  a  leas  tuilleadh  a  radh  ach  gu  'n 
robh  na  h-ìobairtean  ud  'n  an  samhla  agus  'n  am 
fàidhdeireachd  air  Criosd — Uan  Dhè  a  tha  toirt 
air  falbh  peacaidh  an  t-saoghail.  Chì  sinn  so  gu 
tric  anns  na  Soisgeulaich :  "  Fhuair  sinne  an  tì 
mu  'n  do  sgriobh  Maois  anns  an  lagh,  agus  na 
fàidhean,  Iosa  bho  Nasaret,  mac  Ioseiph." 
"  Rannsaichibh  na  Sgriobturan  .  .  .  is  iad  sin  a 
tha  toirt  fianuis  mu  mo  thimchioll-sa."  "Agus 
air  dha  tòiseachadh  bho  Mhaois,  agus  bho  na 
fàidhean  uile,  dh'  eadar-mhinich  e  dhaibh  anns  na 
Sgriobturan  uile  na  nithean  m'a  thimchioll  fèin." 
Tha  an  litir  a  chum  nan  Eabhrach  a'  sealltuinn 
mar  a  tha  "  an  Tiomnadh  Nuadh  am  falach  anns 
an  t-Seann  Tiomnadh,  agus  an  t-Seann  Tiomnadh 
air  a  thoirt  gu  solus  anns  an  Tiomnadh  Nuadh." 
Cha  robh  'anns  an  lagh  ach  "  sgàile  nithean  maithe 
ri  teachd" — is  le  Criosd  an  corp.  "Oir  ma  ni 
fuil  tharbh  agus  ghabhar  agus  luaithre  aighe  air  a 
crathadh  air  an  dream  a  bha  neò-ghlan,  an 
naomhach  chum  glanaidh  na  feòla,  cia  mòr  as 
mò  a  ni  fuil  Chriosd,  a  thug  e  fèin  suas  tre  an 
spiorad  shiorruidh  gun  lochd  do  Dhia  'ur  coguis-se 
a  ghlanadh  bho  oibribh  marbha,  chum  seirbhis  a 

dheanamh  do  'n  Dia  bheò."  Tha  na  samhlaidhean 
ud  a'  nochdadh  gu  'n  do  ghiùlan  Criosd  peacadh — 
gu  'n  robh  e  air  a  dheanamh  'n  a  "  pheacadh  " — 
gu  'n  d'  thug  e  a  bheatha  mar  èiric — gu  'n  shaor  e 
sinn  le  fhuil — gu  'n  rinn  e  rèite  ri  Dia — gu  'n  do 
choisinn  e  maitheanas.  "  Shaor  Criosd  sinn  bho 
mhallachadh  an  lagha  air  dha  bhi  air  a  dheanamh 
'n  a  mhallachadh  air  ar  son"  (Gal.  iii.  13). 

Dh'  oibrich  Criosd  Slàinte  mar 
Ard-Shagart  a  Shluaigh. 

Tha  na  Sgriobturan  a'  deanamh  soilleir  gu  'n  do 
sheas  agus  gu  'n  d'fhuiling  Criosd  mar  Ard- 
Shagart  a  shluaigh. 

I.  B'  e  cliù  sonruichte  an  t-sagairt  gu  'n  robh  e 
air  a  chur  air  leth  le  Dia  gu  bhi  gniomhach  as 
leth  dhaoine  anns  na  nithean  sin  a  bhuineas  do 
Dhia.  Mar  a  b'  e  dreuchd  an  f  hàidh  a  bhi  labhairt 
ri  daoine  as  leth  Dhè,  b'  e  dreuchd  an  t-sagairt  a 
bhi  a'  deanamh  gnothuich  ri  Dia  as  leth  dhaoine. 

i.  Bha  e  air  a  thoirt  bho  mheasg  dhaoine  a 
chum  gnothuich  a  dheanamh  'n  an  ainm.  "  Tha 
gach  uile  shagart  air  a  thoirt  bho  mheasg  dhaoine^ 
air  orduchadh  air  son  dhaoine^  ann  an  nithean  a 
thaobh  Dhè."  Mar  sin  ghiùlan  e  ainmean  nan 
treubhan  air  a  ghuailnean  agus  air  a  chridhe. 
Ma  pheacaich  e  bha  sin  air  a  mheas  mar  gu  'm 
peacaicheadh  an  sluagh.    Rinn  e  rèite  agus  eadar- 

ghuidhe  as  leth  an  t-sluaigh  gu  lèir — a'  cur  a 
làmhan  air  ceann  a'  bhuic  agus  ag  aideachadh 
peacaidhean  an  t-sluaigh. 

2.  Bha  e  air  a  thaghadh  le  Dia  mar  a  sheilbh 
sonruichte. 

3.  Dh'  fheumadh  e  bhi  naomh — glan  'n  a 
spiorad  agus  air  a  choisrigeadh  do  Dhia.  Bha 
bann  òir  aige  m'a  cheann  air  an  robh  na  briathran, 
Naomhachd  do  'n  Tighearna. 

4.  B'  e  a  shochair  sonruichte  a  bhi  tighinn 
dlùth  do  Dhia — athighinn  dlùth  le  ìobairt — thighinn 
dlùth  leis  an  f  hùil  's  an  Ionad  Naomh. 

5.  Mar  sin  b'e  dreuchd  an  t-sagairt  gu  sonruichte, 
a  bhi  deanamh  rèite  le  ìobairtean  fala,  agus  a  bhi 
a'  deanamh  eadar-ghuidhe  air  son  an  t-sluaigh. 
Tha  seirbhis  a'  phàilliuin  gu  lèir  a'  nochdadh 
gu  'm  b'  e  an  sagart  an  aon  mheadhon  a  bha  aig 
daoine  air  a  bhi  deanamh  gnothuich  ri  Dia.  Ann 
an  so  tha  Sagart  an  Tiomnaidh  Nuaidh  a'  coimh- 
lionadh  f ìor  dbreuchd  an  t-sagairt  gu  foirfe :  "  Is 
mise  an  t-slighe,  an  fhìrinn,  agus  a'  bheatha: 
Cha  tig  aon  neach  chum  an  Athar  ach 
tromham-sa." 

II.  Sheas  an  sagart  anns  an  t-sean  aimsir  air 
son  dhaoine  àraidh  agus  f  huair  e  air  an  son — agus 
air  an  son-san  a  mhàin — maitheanas  cinnteach. 

t.  Cha  'n  'eil  e  air  a  radh  an  aon  àite  gu  'm  b'  e 
obair  an  t-sagairt  daoine  a  chur  ann  an  suidheach- 
adh  anns  an  robh  e  air  a  dheanamh  comasach 
dhaibh  maitheanas  fhaotainn.  An  uair  a  pheac- 
aich  Israeleach  chaidh  e  far  an  robh  an  sagart, 
neach  a  thug  suas  iobairt-pheacaidh  air  a  shon — 
beatha  an  àite  beatha — agus  air  ball  fhuair  an 
ciontach  maitheanas,  a  rèir  gealladh  Dhè,  "agus 
bheirear  maitheanas  dhaibh." 

2.  An  uair  a  rinn  an  sagart  eadar-ghuidhe,  rinn 
e  e  air  son  an  dearbh  f  headhan  air  son  an  do  rinn 
e  rèite  le  ìobairt — cha  b'  ann  air  son  neach  sam 
bith  eile.  Tha  an  dà  chuid  do-sgaraichte — an 
ìobairt  agus  am  beannachadh — tha  iad  le  chèile 
air  son  an  aona  phearsa  (Air.  vi.  22-27). 

3.  Is  e  fìor  shagart  a  bha  ann  an  Criosd — cha  'n 
e  sagart  samhlachail — agus,  a  rèir  an  tomhais,  bha 
na  seann  sagartan  'n  an  samhla  air-san. 

(1.)  Tha  Litir  nan  Eabhrach  gu  lèir  'na  fianuis, 
air  a  deachdadh  leis  an  Spiorad,  a'  nochdadh  gu  'n 
robh  sagartan  Lebhi  'n  an  samhla  air  Criosd,  agus 
gur  e  fìor  Ard-Shagart  a  shluaigh.  Anns  an  Litir 
sin  tha  sagart  air  a  radh  ris  sia  uairean  agus  Ard- 
Shagart  dusan  uair.  A  thaobh  a'  cheud  phàilliuin, 
bha  a  sheirbhis  a  "  mhàin  ann  am  biadhaibh  agus 
•ann  an  deochaibh,  agus  ann  an  iomadh  gnè  ionnlaid, 

agus  deas-ghnàthan  a  thaobh  na  feòla,  a  chuireadh 
mar  uallaich  orra  gu  àm  an  ath-leasachaidh.  Ach 
air  teachd  do  Chriosd  'n  a  Ard-Shagart  nan 
nithean  maithe  a  bha  ri  teachd,  tre  phàilliuin  a  bu 
mhò  agus  a  b'iomlaine,  nach  do  rinneadh  le 
làmhan  .  .  .  agus  cha  b'  ann  tre  fhuil  ghabhar 
agus  laogh,  ach  tre  f  huil  f  hèin  a  chaidh  e  steach 
aon  uair  do  'n  ionad  naomh,  air  dha  saorsa 
shiorruidh  fhaotainn  dhuinne.  .  .  ,  Oir  cha 
deachaidh  Criosd  a  steach  do  na  h-ionadan  naomha 
lamh-dheanta,  nithean  a  tha  'n  an  samhladh  air 
an  fhior  ionad,  ach  do  nèamh  fèin,  chum  a  nis  e 
fèin  a  nochdadh  ann  am  fianuis  Dhè  air  ar  son-ne." 

(2.)  Mar  a  bha  e  'n  a  fhior  shagart,  air  an  robh 
na  seann  sagartan  'n  an  samhla,  bha  an  ìobairt- 
rèite  a  thug  e  suas  'n  a  fìor  rèite. 

(3.)  Tha  Sagart  air  a  radh  ris  anns  an  t-Seann 
Tiomnadh  :  "  Mhionnaich  an  Tighearna,  agus  cha 
ghabh  e  aithreachas,  Is  sagart  thu  gu  bràth,  a  rèir 
orduigh  Mhelchisedeic."  Tha  an  Tiomnadh  Nuadh 
a'  deanamh  sagart  dheth :  Bha  e  air  a  thoirt  bho 
mheasg  dhaoine  chum  seasamh  an  làthair  Dhè  air 
an  son  (Eabh.  v.  1 ;  ii.  14-18 ;  iv.  15) — bha  e  air  a 
thaghadh  le  Dia  chum  a  dhreuchd — bha  e  iomlan 
an  naomhachd — bha  còir  aige  a  bhi  tighinn  am 
fagus  do  Dhia  mar  nach  robh  aig  neach  sam  bith 

eile.  Chuir  e  an  gniomh  a  dhreuchd  mar  shagart 
— thug  e  suas  an  iobairt  agus  rinn  e  an  eadar- 
ghuidhe. 

4.  Tha  eachdraidh  a'  toirt  fianuis  air  sagartachd 
Chriosd  a  bhi  fior : 

Fhuair  sagartachd  Lebhi — an  samhla — làn 
choimhlionadh  ann-san.  Aig  a  bhàs  reubadh 
brat-roinn  an  teampuill.  Bha  an  teampull  ?s  a 
sheirbhis  air  a  choimhlionadh  agus  air  a  chur  air 
chùl,  agus  thainig  crioch  air  sagartachd  Lebhi. 

•  Mar  sin,  is  e  Criosd,  mar  am  fior  Ard-Shagart, 
an  aon  Eadar-mheadhonar  eadar  Dia  agus  duine, 
agus  cha  'n  e  a  mhàin  am  meadhon  tre  bheil 
buaidh  aig  Dia  air  daoine,  ach  an  neach  a  tha  a' 
deanamh  dhaoine  rèidh  ri  Dia,  is  e  a'  seasamh  a 
stigh  an  làthair  Dhè  air  an  son.  Mar  sin  fhuair  e 
air  son  an  dearbh  mhuinntir  air  son  an  do  rinn  e 
gnothuich  ri  Dia,  cha  'n  e  sochair  teàrnaidh,  ach 
teàrnadh  pearsanta — maitheanas  dearbhta  agus 
cinnteach.  Tha  e  mar  an  ceudna  a'  deanamh 
eadar-ghuidhe  air  son  na  muinntir  air  son  an  do 
rinn  e  iobairt-rèite.  Cha  'eil  mi  a'  guidhe  air 
son  an  t-saoghail,  ach  air  son  na  muinntir  a 

THUG  THU  DHOMH. 

Teagasg  na  rèite  air  a  dhearbhadh  leis  na 
Sgriobturan  a  tha  gu  tric  a'  cur  an 

CÈILL  GU  'n  ROBH  AR  PEACAIDHEAN  AIR  AN 
LEAGADH  AIR  CRIOSD. 

Tha  iomadh  earrann  dhe  'n  Fhirinn  a'  teagasg 
gu  'n  robh  ar  peacaidhean  air  an  leagadh  air 
Criosd — gu  'n  robh  iad  air  am  meas  dha  air  dhòigh 
's  gu  'm  b'iad  a  b'aobhar  dh'a  fhulangas,  as  gu  'n 
d'fhuiling  e  peanas  air  an  son.  "Leag  an 
Tighearna  air-san  aingidheachd  gach  aon  dinn." 
"Rinn  e  esan  do  nach  b'aithne  peacadh  'n  a 
ìobairt-pheacaidh  air  ar  son,  a  chum  gu'  m  biodh 
sinne  air  ar  deanamh  'n  ar  fìreantachd  Dhè 
annsan."  "  Neach  a  ghiùlan  ar  peacaidhean  e 
fhèin  'n  a  chorp  fhèin  air  a'  Chrann." 

i.  Tha  am  facal  peacadh  anns  na  Sgriobturan  a' 
ciallachadh  trì  nithean:  (i)  briseadh  lagh  Dhè — 
(2)  truaillidheachd  (Rom.  vi.  n-13) — (3)  cionta.  Is 
e  an  seadh  mu  dheireadh  so  a  tha  aige  an  uair  a 

tha  an  Sgriobtur  ag  radh  "giùlan  peacaidh," 
"leagadh  aingidheachd  air,"  "peacadh  air  a  mheas 
dha."  Is  e  so  a  tha  air  a  chiallachadh  an  uair  a 
tha  peacadh  air  a  radh  ris  an  ìobairt,  is  e  a'  fulang 
peanas  an  àite  a'  chiontaich.  Mar  sin  tha  e  air 
a  radh  gu  'n  robh  Criosd  air  a  dheanamh  'n  a 
pheacadh — 'n  a  ìobairi-pheacaidh — a  chionn  gur  e 
an  ìobairt  a  dh'fhuiling  gu  toileach  peanas  ar 
peacaidh  air  ar  son. 

2.  Tha  am  facal,  peacadh  no  fìreantachd  air  a 
mheas,  a'  ciallachadh  e  bhi  air  a  chur  ri  creideas 
neach  a  rèir  an  lagha.  An  uair  a  tha  ar  peacadh 
air  a  mheas  do  Chriosd,  tha  e  ciallachadh  gu  bheil 
peanas  ar  peacaidhean — ar  cionta — air  a  leagail  air 
Criosd.  An  uair  a  tha  e  air  a  radh,  gu  'n  robh  Dia 
ann  an  Criosd  a'  deanamh  an  t-saoghail  rèidh  ris 
fèin  gun  a  bhi  a'  meas  an  cionta  dhaibh,  tha  e 
ciallachadh  nach  'eil  e  cur  am  peacadh  as  an  leth 
mar  bhonn  peanais.  Tha  Criosd  air  a  dheanamh 
'n  a  pheacadh  air  ar  son  air  an  dearbh  dhòigh  's  a 
tha  sinne  air  ar  deanamh  'n  ar  fìreantachd  Dhè 
annsan.  Is  e  cionta  a  tha  air  a  mheas  dha,  cha  'n 
e  truaillidheachd — ni  a  dheanadh  ar  Fear-ionaid  'n 
a  pheacach  mar  a  tha  sinn  f  hìn. 

"Ma  dh'ithear  idir  a'  bheag  a  dh'fheòil  ìobairt 
a  thabhartais-shìth  air  an  treas  là,  cha  ghabhar  i, 

ni  mò  a  mheasar  i  dhà-san  a  bheir  seachad  i: 
bidh  i  'n  a  gràinealachd,  etc."  Bhaan  ìobairtsoair 
a  toirt  ach  cha  d'fhuair  esan  a  thug  suas  i  creideas 
sam  bith  air  a  shon — bha  i  dha  mar  nach  biodh  e 
air  a  toirt  idir.  "Air  mo  cheud  fhreagradh  cha 
robh  aon  neach  leam,  ach  thrèig  na  h-uile  mi :  nar 
agrar  orra  e" — na  biodh  e  air  a  mheas  dhaibh. 
"  Bha  e  air  àireamh  am  measg  nan  ciontach." 

Mar  sin  tha  na  Sgriobturan  a'  teagasg  gu  soilleir 
gu  'n  robh  uile  chionta — toillteanas  air  peanas — 
peacaidhean  a  shluaigh  air  a  mheas — air  a  chur  ri 
cunntas — Chriosd,  agus  air  an  aobhar  sin  gu  'n 
d'fhuiling  e  am  peanas  mar  am  Fear-ionaid.  Ach 
ged  a  bha  cionta  ar  n-uile  pheacaidhean  air  a 
mheas  do  Chriosd,  agus  air  a  thoirt  air  falbh  le  a 
bhàs,  tha  an  coire  agus  an  nàire,  an  truaillidheachd 
agus  an  cumhachd,  a'  sìor-bhuanachadh  annainn 
fhìn.  Cha  'n  urrainn  cliù  modhannail  aon  neach 
a  bhi  air  a  mheas  do  neach  eile.  Cha  robh  e 
comasach  gu'n  gabhadh  Pearsa  naomh  ar  Tighearna 
smal  peacaidh  air  fhèin  ann  an  seadh  sam  bith. 
Mar  sin  ged  a  ghiùlan  e  ar  peacaidhean,  agus  ged 
a  dh'fhuiling  e  am  peanas  a  thoill  iad,  agus  ged  a 
bha  e  air  a  mheas  leis  an  Athair,  f  had  's  a  bha  e 
fo  'n  lagh  mar  iobairt-rèite  air  son  a  shluaigb, 
ciontach  agus  toillteanach  air  fearg,  cha  robh  a 

riamh  an  smal  bu  lugha  air  a  phearsa  no  air  glòir  a 
naomhachd.  Na  ?m  biodh  e  comasach  gràdh  an 
Athar  dha  a  bhi  aon  uair  na  bu  mhò  na  uair  eile 
b'  e  sin  an  uair  a  bha  e  a7  giùlan  mallachadh  an 
lagha  air  son  a  shluaigh.  "Is  e  so  mo  Mhac 
gràdhach,"  thuirt  an  t-Athair,  "anns  a  bheil  mo 
mhòr  thlachd." 

BUAIDH  NA  H-IOBAIRT-RÈITE. 

Tha  buaidh  na  h-ìobairt-rèite  a  thug  Criosd  suas 
trì  fillte :  A  thaobh  Dhè,  rinn  i  rèite — a  thaobh 
peacaidh,  thug  i  air falbh  e — a  thaobh  a'  pheacaich, 
shaor  i  e. 

I.  A  thaobh  Dhè,  tha  buaidh  bàs  Chriosd  air  a 
chur  an  cèill  ann  am  briathran  a  tha  ciallachadh, 
araon  anns  a'  Ghreugais  agus  anns  an  Eabhra 
(dà  f hacal  anns  a'  Ghreugais  agus  aon  fhacal  's  an 
Eabhra),  gu  'n  d'  thug  e  riarachadh  do  Dhia  agus 
mar  sin  gu  'n  do  rinn  e  rèite. 

Tha  an  darna  facal  anns  a'  Ghreugais  (catall- 
assein)  a'  ciallachadh  neach  a  bhi  air  atharrachadh 
bho  nàimhdeas  gu  càirdeas — air  a  dheanamh  rèidh. 
An  uair  a  tha  e  air  a  radh  gu  ?n  do  rinn  Dia  sinn 
rèidh  ris  fèin  tre  Iosa  Criosd,  tha  e  ciallachadh 
a'  bhuaidh  a  choimhlion  an  ìobairt-rèite — rinn  i  Dia 
rèidh  ruinne  agus  sinne  rèidh  ri  Dia. 

1.  Tha  na  briathran,  "rinneadh  rèidh  ri  Dia 
sinn  tre  bhàs  a  Mhic"  (Rom.  v.  10)  air  am 
mìneachadh  leis  na  briathran,  "air  ar  fìreanach- 
adh  tre  f  huil "  (a  chum  's  gu  'n)  "  saorar  trìd-san 
bho  fheirg  sinn." 

2.  Tha  na  briathran,  "gu  robh  Dia  ann  an 
Criosd  a'  deanamh  an  t-saoghail  rèidh  ris  fèin" 
air  am  mìneachadh  leis  an  fhacal,  "gun  a  bhi 
meas  an  cionta  dhaibh"  (2  Cor.  v.  19).  Gun  a 
bhi  meas  peacadh  do  neach,  is  e  sin  maitheanas. 

3.  An  uair  a  tha  Pòl  ag  radh,  "  Bithibh-se  rèidh 
ri  Dia,"  tha  e  ciallachadh  an  dearbh  nì  a  thuirt 
Criosd,  "Uime  sin  ma  bheir  thu  do  thabhartas 
chum  na  h-altarach,  agus  gu  'n  cuimhnich  thu  an 
sin  gu  bheil  ni  air  bith  aig  do  bhràthair  a'  d' 
aghaidh  .  .  .  imich  agus  dean  rèite  air  tus  ri  do 
bhràthair,  agus  an  deidh  sin  thig  agus  tabhair  suas 
do  thiodhlac."  Is  e  sin,  imich,  thoir  air  do 
bhràthair  a  bhi  rèidh  riut  le  bhi  toirt  air  falbh 
aobhar  f  heirge.  Mar  sin  tha,  "  Bithibh  rèidh  ri 
Dia  "  a'  ciallachadh  sinn  a  ghabhail  ri  Criosd  mar 
ar  n-ìobairt-rèite,  mar  an  aon  rathad  air  a  bhi 
rèidh  ri  Dia. 

Tha  am  facal  eile  anns  a'  Ghrèigis  (hilascesthai) 
a'  ciallachadh  riarachadh  a  thoirt  do  'n  dia,  is  e  fo 
dhiùmhadh,  le  ìobairt-rèite  no  le  bhi  a'  fulang 

peanas.  Anns  an  t-seadh-sa  tha  e  air  a  radh  gu 
'n  rinneadh  Criosd  "  'n  a  Ard-Shagart  tròcaireach 
agus  dìleas,  ann  an  nithean  a  thaobh  Dhè,  chum 
rèite  a  dheanamh  air  4son  peacaidhean  an  t-sluaigh 
(Eabh.  ii.  17).  Agus  an  àite  eile,  "Neach  a 
shonraich  Dia  'n  a  ìobairt-rèitich  tre  chreidimh  'n 
a  fhuil"  (Rom.  iii.  25),  is  e  sin  rèite  tre  ìobairt 
a  tha  còmhdach  peacaidhean  a  shluaigh  le  f  huil. 

A'  co-fhreagart  do  'n  dà  f hacal  Greugais  sin  tha 
am  facal  's  an  Eabhra  (càp/iar),  a'  ciallachadh 
còmhdach  air  peacadh,  agus  rèite  ri  Dia.  Mar 
bhord-uachdair  air  àirce  a'  chumhnant  's  an  Ionad 
ro-naomh  bha  leac  òir,  agus  os  a  cionn  bha 
dealradh  làthaireachd  Dhè.  B'  e  sud  Caithir  Dhè. 
Air  an  lic  sin  thugadh  an  t-ainm  "  leac  a'  chomh- 
daich,"  (capòret)  anns  an  Eabhra  agus  "ionad  na 
rèite"  (hilastèrion)  anns  a'  Ghreugais.  Air  là 
mòr  na  rèite  chaidh  an  t-Ard-Shagart  a  steach  le 
fuil  an  tairbh  mar  rèite  air  son  peacadh  a  thighe, 
agus  a  rìs  le  fuil  a'  ghabhair  a  mharbhadh  mar 
ìobairt-pheacaidh  air  son  peacadh  an  t-sluaigh, 
agus  chrath  e  iad  le  chèile  air  a'  Chathair-thròcair 
agus  air  a  beulaibh.  Mar  sin  an  uair  a  dh'amh- 
airceadh  Dia  air  a'  Chaithir  is  fuil  na  h-ìobairt  air 
a  crathadh  oirre,  bha  am  peacadh  air  a  chòmhdach 
agus  Dia  air  a  dheanamh  rèidh. 

32 


Buaidh  na  h-Iobairt-rèite 


Mar  sin  anns  an  t-Seann  Tiomnadh  's  anns  an 
Tiomnadh  Nuadh  tha  rèite  tre  ìobairt  air  a  chur 
an  ceill  mar  èiric — neach  no  nì  air  a  thoirt  an 
àite  neach  eile  mar  chumha  saorsa.  Tha  Dia  air 
a  dheanamh  rèidh  ris  a'  pheacach  a  mhàin  le 
peacadh  a  bhi  air  a  chòmhdach ;  agus  tha  peacadh 
air  a  chòmhdach  a  mhàin  le  fuil  na  h-iobairt. 
"As  eugmhais  dòirteadh  fala  cha  'n  'eil  maith- 
eanas  r'a  f haotainn "  (Eabh.  ix.  22),  agus  "far  a 
bheil  maitheanas  nan  nithean  so  cha'n'eil  tabhartas 
air  son  peacaidh  ann  na's  mò"  (Eabh.  x.  18).  A 
nis  is  e  so  am  facal  (air  a  chur  anns  a'  Ghreugais) 
a  tha  na  h-Abstoil  a'  cleachdadh  is  iad  a'  labhart 
air  Criosd  agus  air  obair:  "Agus  is  esan  an 
iobairt-rèitich  (hilasmos)  air  son  ar  peacaidhean " 
(1  Eoin  ii.  2);  "neach  a  shonraich  Dia  'n  a 
ìobairt-rèitich "  (hilastèrion)  (Rom.  iii.  25) — a' 
Chaithir-thròcair  air  a  còmhdach  le  fuil  na 
h-ìobairt. 

II.  A  thaobh  peacadh  a  shluaigh,  b'  e  buaidh 
iobairt  Chriosd  gu  'n  d'  thug  e  air  falbh  an  cionta 
- — rinn  e  rèite  a  thaobh  am  peacaidhean.  Cha 
d'  thug  e  air  falbh  an  truaillidheachd  ach  thug  e 
air  falbh  an  cionta — an  toillteanas  air  peanas  an 
lagha.  An  uair  a  tha  am  facal  rèite  a  beantainn 
ri  Dia,  tha  e  ciallachadh  gu  'n  d'  fhuair  Dia  riar- 

achadh,  ach  an  uair  a  tha  e  beantainn  ri  peacadh, 
tha  e  ciallachadh  gu  bheil  a  chionta  air  a  thoirt 
air  falbh  le  ìobairt.  Tha  am  facal  's  an  Eabhra 
(càphar)  air  uairean  a'  ciallachadh  riarachadh : 
"  An  uair  a  bhios  mise  rèidh  riut  air  son  gach  uile 
nì  a  rinn  thu  "  (Esec.  xvi.  63),  ach  mar  as  trice  's 
e  còmhdach  peacaidh  a  tha  e  ciallachadh — còmh- 
dach  le  fuil  na  h-ìobairt  Tha  mar  sin  briathran  na 
Fìrinn  a'  deanamh  soilleir  gur  e  aon  de  bhuaidh- 
ean  beannaichte  na  rèite  a  rinn  Criosd  gu  'n  do 
ghiùlan  e  peacadh  a  shluaigh — gu  'n  do  chòmdaich 
e  am  peacadh  le  f  huil  f hèin — gu  'n  d'  thug  e  air 
falbh  a  chionta. 

Cha  'n  'eil  e  air  a  chiallachadh  gu  'n  d'  thug  an 
rèite  atharrachadh  air  nàdur  Dhè — tha  esan  neo- 
chaochlaideach — no  gu  'm  b'  e  an  rèite  a  b'aobhar 
gu  'n  ghràdhaich  Dia  a  shluagh.  An  àite  sin  b'  e 
a  ghràdh,  leis  an  do  ghràdhaich  e  iad  bho  shiorr- 
uidheachd,  a  b'aobhar  air  an  rèite.  Oir  "  is  ann 
mar  sin  a  ghràdhaich  Dia  an  saoghal  gu  'n  d'  thug 
e  aon-ghin  Mic." 

III.  A  thaobh  a'  pheacaich,  tha  na  Sgriobturan 
a  cur  an  cèill  gu  'n  choisinn  ìobairt-rèite  Chriosd 
saorsa  dha — saorsa  bho  mhallachd  an  lagha  air 
do  Chriosd  èiric  a  phàigheadh  air  a  shon.  Tha 
iomadh  facal  air  a  chleachdadh  's  a'  Ghreugais  a 

tha  deanamh  so  soilieir.  "  Cheannaicheadh  le 
luach  sibh."  "Shaor  thu  sinne  do  Dhia  le  d' 
fhuil  fèin."  Tha  am  facal  so  a'  ciallachadh, 
"saoradh  le  luach"  "Cha  do  shaoradh  sibh  le 
nithean  truaillidh,  mar  a  tha  airgiod  agus  òr  .  .  . 
ach  le  fuil  luachmhor  Chriosd."  Is  e  a  tha  ann 
an  so  saoradh  le  èiric.  B'  e  Criosd  an  èiric— an 
èiric  air  ar  son.  Tha  muinntir  shaorta  air  a  radh 
ri  sluagh  an  Tighearna,  anns  an  t-Seann  Tiomnadh 
agus  Fear-saoraidh  a  shluaigh  ri  lehobhah. 

Tha  so  uile  a'  ciallachadh  gu  bheil  am  peacach 
air  a  shaoradh  a  muigh  's  a  mach — cha  'n  ann  idir 
mar  gu  'n  ceannaicheadh  neach  badhar  bho  cheann- 
aiche.  Cha  'n  ann  fo  f  hiachan  do  cheannaiche  a 
bha  iad — na  'm  b'  ann  cha  deanadh  càil  an  saoradh 
ach  an  dearbh  shuim  ann  an  cùineadh  an  rìgh,  oir 
is  ann  air  an  cuid  a  bha  còir  aig  an  lagh.  Ach  's  e 
bha  orra  fiachan  peacaidh,  agus  leis  an  sin  's  ann 
air  am  pearsa,  cha  'n  ann  air  an  cuid,  a  bha  grèim 
aig  an  lagh.  Air  an  aobhar  sin  Thug  Criosd  e 
fhèin  suas  do  'n  lagh  'n  an  àite  agus  phàigh  e  na 
fiachan  peacaidh  a  bha  aig  an  lagh  orra  le  fhuil 
luachmhor  fhèin — shaor  e  am  pearsa  bho  mhall- 
achadh  an  lagha  air  dha  fhèin  a  bhi  air  a  dheanamh 
'n  a  mhallachadh  air  an  son. 

Mar  sin  shaor  Criosd  a  shluagh,  air  dha  bhi  aif 

a  dheanamh  'n  a  iobairt-reitich  air  son  am  peacadh 
— a'  toirt  a  bheatha  agus  a  shaorsa  do  'n  phrioson- 
ach  le  èiric  a  phàigheadh  air  a  shon — le  riarachadh 
a  thoirt  do  'n  lagh,  le  bhi  coinneachadh  ri  agartasan 
'n  an  àite.  Cha  'n  ann  le  ìobairt  sam  bith  a  dh' 
fhaodadh  e  thoirt  no  le  fulangas  sam  bith,  ach  le 
e  fhèin  a  thoirt  mar  ìobairt-pheacaidh^  a  chum 
rèite  a  dheanamh  air  an  son. 

Tha  Aonadh  Diamhair  eadar  Criosd  agus 
a  Shluagh. 

Tha  na  Sgriobturan  a'  labhairt  air  aonadh 
sonruichte  a  tha  eadar  Criosd  agus  a  shluagh. 
Cha  'n  e  aonadh  a  tha  ann  air  an  ruig  solus 
reusoin,  ged  nach  'eil  e  an  aghaidh  reuson.  Tha 
e  air  fhoillseachadh  air  ùghdaras  facal  Dhè.  Ach 
aon  uair  's  gu  'n  gabh  sinn  ris  tha  e  na's  usa 
thuigsinn  gu  'n  ghiùlan  Criosd  ar  peacaidheah  agus 
gu  'n  ruig  beannachdan  ùmhlachd-san  oirnn.  Air 
an  làimh  eile,  mur  do  ghabh  Criosd  àite  a  shluaigh 
agus  mur  d'f  huiling  e  air  an  son  tha  an  t-aonadh 
air  a  bheil  na  Sgrio.bturan  a'  labhart  do-thuigsinn, 
mur  bheil  e  gun  bhrìgh  buileach. 

Tha  diadhairean  ann  a  their  gur  e  tha  anns  an 
neo-chiontach  a  bhi  fulang  peanas  an  àite  nan 
ciontach  eucoir,  agus  ged  a  dh'fhuilingeadh  e  mar 
sin  nach  b'urrainn  maith  sam  bith  a  thighinn  as, 
le  còir,  air  son  nan  ciontach. 

Ach  ged  a  tha  e  f  ìor  nach  biodh  e  ceart  an  neo- 
chiontach  a  pheanasachadh  an  aite  a'  chiontaich 
tha  e  cinnteach  nach  buin  sin  idir  do  Chriosd  'n 
a  dhàimh  ri  shluagh.  Oir  a  chionn  gur  Dia  e, 
tobair  an  lagh  naomh,  agus  gun  e  f  hèin  fo  f  hiachan 
sam  bith  do  'n  lagh,  tha  còir  neo-chriochnach  aige 
an  nì  as  àill  leis  a  dheanamh  ri  bheatha  agus  ri 
sheirbhis.  Leis  an  t-saorsa  neo-chriochnach  sin 
ghabh  e  le  làn  shaorsa  a  thoile  fiachan  a  shiuaigh 
air  fhèin.  Uime  sin  cha  'n  urrainn  eucoir  sam 
bith  a  bhi  ann  an  uair  a  tha  an  t-Athair  a'  gabhail 
uaithe  làn  riarachadh  an  lagha  's  e  seasamh,  le 
shaor  thoil  ghràsmhor  fhèin,  àite  urrais  dh'  a 
shluagh.  A  rìs,  an  uair  a  tha  fulangas  Chriosd  a' 
toirt  riarachadh  do  Dhia  agus  a'  cur  urram  air  a 
lagh,  èadhon  na's  fhearr  na  ged  a  dh'fhuilingeadh 
gach  peacach  a  pheanas  'n  a  phearsa  f  hèin,  cha  'n 
urrainn  e  bhi  'n  a  eucoir  sam  bith  air  Dia  ann  an 
riaghladh  a  rìogbachd.  "A  bheil  sinn  uime  sin 
a'  cur  an  lagha  ann  an  neo-bhrigh  tre  'n  chreidimh  ? 
Nar  leigeadh  Dia :  ach  tha  sinn  a'  daingneachadh 
an  lagha." 

Tha  Turretin  ag  radh  gu  bheil  eòlas  againn  air 
trì  seòrsachan  aonaidh  tre  am  faod  peacadh  a  bhi 
air  a  mheas  gu  cothromach  do  neo-chiontach — tha 
na  dàimhean  f  hèin  a'  deanamh  sin  cothromach : 

mar  a  tha  aonadh  nhdurach,  an  dàimh  athair  ri 
chlainn,  modhannail  agus  dùthchail,  an  dàimh 
rìgh  ri  sluagh  a  rìoghachd,  saor-thoileach^  an 
dàimh  chàirdean,  no  dàimh  urrais  ri  prìosonach 
air  beulaibh  cùirte. 

A  nis,  tha  aonadh  Chriosd  ri  shluagh  air  bonn 
as  àirde  na  aon  dhiubh  sud.  Chunnaic  sinn  gu  'n 
robh  e  le  làn  shaorsa  a  thoile  fhèin.  Ach,  a 
thuilleadh  air  an  sin,  b'  e  sud  rùn  siorruidh  agus 
àrd-uachdranail  trì  Pearsaibh  na  Diadhachd  ann 
an  comhairle — nì  as  e  tobair  gach  lagh  agus  còir 
agus  dleasdanas. 

I.  Tha  na  Sgriobturan  a'  teagasg  gu  bheil 
aonadh  diamhair  eadar  Criosd  agus  a  shluagh, 
agus  feumaidh  sinn  gabhail  ris  mar  f  hìrinn,  a  mhàin 
air  ùghdaras  Facal  Dhè.  Cha  mho  as  urrainn 
sinn  a  thuigsinn  le  buadhan  inntinn  nàduraich 
na  thuigeas  sinn  mar  a  tha  trì  Pearsa  an  aon  Dia, 
no  mar  a  tha  dà  nàdur  an  aon  phearsa  an  Dia- 
duine,  no  mar  a  tha  sliochd  Adhaimh  air  an 
aonadh  ann  an  aon  cheann.  Tha  e  air  a  shamh- 
lachadh  ris  an  aonadh  a  tha  eadar  an  togail  agus  a' 
bhunait— eadar  craobh  agus  a  geugan  :  "  Fanaibh 
annamsa  agus  mise  annaibhsa" — ris  an  aonadh 
a  tha  eadar  an  corp  agus  na  buill:  "Oir  mar  a 
tha  mòran  bhall  againn  ann  an  aon  chorp  .  .  . 

amhuil  sin,  ged  tha  sinne  'n  ar  mòran  is  aon 
chorp  ann  an  Criosd  sinn" — ris  an  aonadh  a  tha 
eadar  fear  agus  bean,  agus  gu  sonruichte  ris  an 
dàimh  a  tha  eadar  Adhamh  agus  a  shliochd.  Tha 
sinn  air  ar  fìreanachadh  ann  an  Criosd — an  darna 
h-Adhamh — agus  a  tha  sinn  ciontach  anns  a' 
cheud  Adhamh.  Tha  sinn  ann  an  dàimh  beatha 
agus  cùmhnant  riù  le  chèile.  "Oir  mar  tre  eas- 
umhlachd  aon  duine  a  rinneadh  mòran  'n  am 
peacaich,  is  amhuil  sin  tre  ùmhlachd  aon  duine 
a  nithear  mòran  'n  am  fìreanan."  Tha  e  air  a 
radh  gu  'n  ghiùlan  e  ar  peacaidhean  'n  a  chorp 
fhèin  air  a'  Chrann — gu  bheil  sinn  air  ar  deanamh 
'n  ar  fìreantachd  Dhè  annsan — gu  bheil  sinn 
marbh  agus  ar  beatha  falaicht,  maille  ri  Criosd 
ann  an  Dia — nach  e  sinne  tha  beò,  ach  Criosd 
a  tha  beò  annainn.  Annsan  tha  againn  saorsa, 
eadhon  maitheanas  ar  peacaidhean.  Tha  com- 
pàirt  againn  'n  a  fhìreantachd  (i  Cor.  i.  30),  'n  a 
fhulangais  (Phil.  iii.  10,  11),  'n  a  Spiorad  Naomh 
(Rom.  viii.  9). 

Tha  e  a'  giùlan  ainmean  àraidh  a  tha  nochdadh 
an  seòrsa  aonaidh  a  tha  an  so  :  An  darna  Adhamh 
— an  Ceann  —  ar  n-Ard-Shagart  —  ar  n-Eadar- 
mheadhonar— ar  Fear-tagraidh — ar  n-Urras. 

Mar  sin  is  e  teagasg  na  Firinn  (1)  gur  e  fìor 

aonadh  a  tha  eadar  Criosd  agus  a  shluagh,  agus 
air  bonn  an  aonaidh  sin  tha  Dia  a  meas  ceart 
gu  'm  biodh  e  air  a  pheanasachadh  air  son  ar 
peacaidhean,  agus  gu  'm  biodh  f  hìreantachd  air  a 
meas  dhuinn.  (2)  Gu  'n  ghabh  e  ar  nàdur  air 
fhèin.  Rinneadh  e  'n  a  fheòil  de  ar  feòil.  (3) 
Gu  'n  robh  an  t-aonadh  a  rèir  comhairle  shiorruidh 
an  Athar  a'  Mhic  agus  an  Spioraid  Naoimh.  (4) 
Gu  'n  ghabh  e  le  shaor-thoil  ar  fiachan  do  'n  lagh. 
(5)  Gu  'n  rinneadh  e  do  a  shluagh  uile  'n  a  Spiorad 
a  bheothaicheas. 

Tha  an  t-aonadh  diamhair  so  a'  cur  solus  dhuinn 
air  an  dàimh  anns  an  do  sheas  Criosd  ri  peanas 
an  lagha,  agus  a'  bhuaidh  a  tha  le  ùmhlachd  ann 
a  bhi  a'  deanamh  rèite  air  son  peacaidhean  a 
shluaigh,  agus  ann  a  bhi  toirt  còir-sheilbh  dhaibh 
maille  ris  fhèin  air  oighreachd  ghlòrmhor. 

Teagasg  nan  Sgriobturan  air  nàdur  agus 
bunaitean  fìreanachaidh. 

Tha  dà  sheadh  anns  a  bheil  diadhairean  ag 
amharc  air  fìreanachadh.  Tha  cuid  mar  a  tha 
eaglais  a'  Phàp,  agus  cuid  eile  aig  a  bheil  barail 
mhearachdach  air  nàdur  obair  Chriosd,  a'  teagasg 
gu  bheil  fìreanachadh  a'  ciallachadh  duine  bhi  air  a 
dheanamh  'n  a  fhìrean  le  atharrachadh  's  an  taobh 
a  stigh — nàdur  nuadh  a  thoirt  dha.  Tha  cuid  eile 
mar  a  tha  eaglais  an  Ath-leasachaidh,  agus  iadsan 
a  tha  creidsinn  gu  'n  do  rinn  Criosd  rèite  air  son 
peacadh  a  shluaigh,  a'  teagasg  gur  e  a  tha  ann  am 
fìreanachadh,  duine  bhi  air  a  mheas  mar  fhìrean 
air  bonn  ìobairt  rèite  Chriosd — duine  air  a  chur 
ann  an  dàimh  nuadh  ris  an  lagh,  is  a  chionta  air  a 
ghiùlan  le  Criosd  air  a  shon. 

Tha  binn  air  a  thoirt  air  a  tha  'g  a  ghairm  saor 
bho  chionta — gu  bheil  e  neo-chiontach — nach  'eil 

càil  aig  an  lagh  'n  a  aghaidh  no  ri  chur  as  a  leth. 
Tha  am  facal  a'  ciallachadh  sin  araon  anns  a! 
Ghreugais  agus  's  an  Eabhra.  Ann  an  aon  f  hacal 
tha  fìreanachadh  a'  ciallachadh  gu  bheil  fiachan 
an  lagha  air  an  coinneachadh,  agus  gu  bheil  an  lagh 
ag  radh  sin.  Cha  'n  urrainn  an  lagh  an  duine  a 
chumail  am  prioson  na's  fhaide — tha  e  'g  zghairm 
saor.  "  Ach  do  'n  tì  nach  dean  obair,  ach  a  tha 
creidsinn  anns  an  tì  a  dh'f  hìreanaicheas  an  duine 
mi-dhiadhaidh  measar  a  chreideamh  dha  mar 
f hìreantacjid."  Tha  ann  an  so  fìreantachd  air  a 
meas  do  'n  chreidmheach  —  cha  'n  ann  air  a 
dhneanamh  'n  a  fhìrean  le  gràs  's  an  taobh  a  stigh. 
Tha  Dia  an  so  a'  fìreanachadh  an  duine mì-dhiadhaidh 
— ged  a  tha  e  mì-dhiadhaidh  tha  e  air  a  mheas  mar 
dhuine  neo-chiontach  do  bhrìgh  gu  'n  riaraich  Criosd 
an  lagh  air  a  shon.  Tha  e  air  fhìreanachadh  gu 
saor  tre  ghràs.  Thig  an  t-atharrachadh  's  an 
taobh  a  stigh  air  dhòigh  eile,  ach  is  e  bhios  ann  an 
sin  naomhachadh. 

Ma  tha  mi  dhe  'n  bheachd  nach  do  bhàsaich 
Criosd  air  son  mo  pheacaidhean  a  chum  mo 
dheanamh  rèidh  ri  Dia,  ach  gur  ann  a  chuir  Dia 
gu  bàs  e  chum  gu  'n  tugadh  a  bhàs  air  falbh  cruas 
mo  chridhe — gu  'n  deanainn  duine  maith  dhiom 
fhìn — tha  e  cinnteach  gur  e  bhiodh  anns  an 

atharrachadh  sin  naomhachd.  Ach  nach  'eil  sin  a' 
toirt  uam  an  f  hacail  "  fireanachadh  " — feumaidh  mi 
"  naomhachadh  "  a  chur  anns  gach  earrainn  dhe  'n 
Fhìrinn  anns  a  bheil  "  fìreanachadh."  Ach  ma  nì 
mi  sin  nach  f  hàg  e  iomadh  earrainn  gun  bhrìgh  ? 
"Cha  'n  'eil  tairbhe  sam  bith  ann  an  Criosd 
dhuibhse  a  tha  air  'ur  naomhachadh  tre  'n  lagh ; 
thuit  sibh  bho  ghràs."  "Tha  mi  ag  radh  ruibh 
gu  'n  deachaidh  am  fear  so  sios  d'  a  thigh  air  a 
naomhachadh  na's  mò  na  fear  ud  eile."  "  Ach  air 
dhàsan  toil  a  bhi  aige  e  fèin  a  naomhachadh^  thuirt 
e  ri  Iosa,  agus  cò  e  mo  choimhearsnach  ?  "  Nach 
'eil  e  soilleir  bho  na  h-earrannan  sin  mar  a  tha  a 
bhi  cur  "  naomhachadh  "  ann  an  àite  "  fireanach- 
adh  "  a'  fiaradh  na  Fìrinn. 

Ach  tha  facal  eile  a  tha  cur  solus  air  fìreanachadh, 
eadhon  am  facal  dìteadh.  "  Cò  chuireas  coire  sam 
bith  a'  leth  dhaoine  taghta  Dhè?  Is  e  Dia  a 
dh'f  hìreanaicheas."  "  Uime  sin  mar  tre  chionta 
aon  duine  a  thainig  breitheanas  air  na  h-uile 
dhaoine  chum  dìtidh,  is  amhuil  sin  mar  an  ceudna 
tre  f  hìreantachd  aoin,  athainig  an  saor-thiodhlac  air 
na  h-uile  dhaoine  chum  fìreanachaidh  na  beatha  " 
(Rom.  v.  18).  Cha  'n  'eil  teagamh  sam  bith  nach 
e  binn  lagha  a  tha  ann  an  dìteadh.  Mar  sin  tha 
am  facal  a  tha  m'a  choinnimh,  "  fìreanachadh," 

'n  a  bhinn  lagha  mar  an  ceudna.  Air  an  darna 
làimh  tha  an  lagh  a'  gairm  neach  ciontach,  agus 
air  an  làimh  eile  tha  an  lagh  ceudna  a'  gairm  neach 
neo-chiontach. 

B'  e  fìreanachadh  anns  an  t-seadh  sin  am  facal 
cumhachdach  a  bhris  seana  chuing  a'  Phàpa  aig 
àm  an  Ath-leasachaidh,  agus  a  dhùisg  an  sluagh  à 
cadal  trom  nan  linntean,  agus  a  thug  a  steach  an 
t-saorsa  agus  an  soirbheachadh  a  rinn  eachdraidh 
nuadh  ann  an  saoghal  nuadh. 

A  chum  a  bhi  cumail  saor  bho  mhearachd  bho 
thaobh  eile  is  còir  a  chumail  air  chuimhne  nach  e 
fìreanachadh  an  aon  ni  ri  maitheanas.  Tha  e 
cinnteach  gu  bheil  maitheanas  air  a  ghabhail  a 
steach  ann  am  f ìreanachadh — tha  eadhon  àiteachan 
anns  an  Sgriobtur  anns  a  bheil  fìreanachadh  air 
a  chiallachadh  leis  an  f  hacal  maitheanas :  mar 
a  tha  Isa.  lv.  7  ;  Gniomh.  x.  43 ;  Eph.  i.  7.  Ach  tha 
eadar-dhealachadh  ri  chur  eatorra.  Is  e  tha  ann 
am  maitheanas  gniomh  righ  leis  a  bheil  e  cur 
còraichean  an  lagha  a  thaobh  agus  a'  toirt  a 
shaorsa  do  'n  chiontach.  Tha  e  deanamh  sin  mar 
rìgh,  is  ùghdaras  aige,  air  son  aobharan  àraidh, 
ciontach  a  chur  saor  gun  a  bhi  fulang  peanas  an 
lagha.  Ach  cha  'n  'eil  sochair  sam  bith  no  duais 
sam  bith  an  lorg  sin,  ach  a  mhàin  gu  bheil  a 

shaorsa  air  a  thoirt  do  'n  phriosonach.  Ann  a  bhi 
fìreanachadh,  air  an  làimh  eile,  tha  gniomh  a' 
bhreithimh  leis  a'  bheil  e  toirt  a  mach  binn  a 
rèir  cnàimh  an  lagha.  Cha  'n  'eil  leud  na  ròine  de 
dh'agartasan  an  lagha  air  a  lasachadh,  tha  iàn 
riarachadh  aig  an  lagh.  An  lorg  sin  tha  an 
creutar  air  fhìreanachadh — air  a  ghairm  neo- 
chiontach — agus  tha  còir  aige  air  gach  duais  anns 
a'  chùmhnant  a  tha  air  a  ghealltuinn  an  cois  na 
h-ùmhlachd— an  cois  lan  choimhlionadh.  Tha 
mar  sin  aig  a'  pheacach  a  tha  air  f  hìreanachadh, 
air  bonn  ùmhlachd  Chriosd,  araon  maitheanas 
agus  làn  chòir  air  gach  sochair  a  tha  anns  a' 
chùmhnant,  dìreach  mar  gu  'm  biodh  e  fhèin  air 
an  lagh  a  choimhlionadh.  Oir  tha  airidheachd 
Chriosd  air  a  mheas  dha— choimhlion  e  an  lagh 
ann  am  pearsa  Chriosd,  fhear-ionaid  (Eph.  i  14). 
Is  e  an  gealladh  gu  'm  bi  am  fìrean  tre  chreidimh 
beò.  Tha  fìreanachadh  a'  toirt  leis  "sìth  ri  Dia" 
— "slighe  gu  dol  a  steach" — "gàirdeachas  ann 
an  dòchas  glòire  Dhè" — "rinneadh  rèidh  ri  Dia 
sinn  tre  bhàs  a  Mhic — saorar  tre  a  bheatha  sinn." 
Cha  'n  e  mhàin  gu  bheil  maitheanas  aca,  ach  mar 
an  ceudna,  "oighreachd  maille  riusan  a  tha  air  an 
naomhachadh."  Tha  iad  air  an  deanamh  "'n 
an  righrean  agus  'n  an  sagartan  do  Dhia." 

Cha  'n  ann  do  bhrìgh  còir  rìoghail  a  bhi  aige  a 
tha  Dia  a'  fìreanachadh  pheacach,  ach  air  bonn 
fìreantachd  choimhlionta  Chriosd  air  a  meas 
dhuinn  agus  air  a  gabhail  thugainn  tre  chreidimh 
a  mhàin.  Is  e  sin  gniomh  an  fhìreanachaidh. 
Agus  c'àit  a  bheil  gniomh  àrd-uachdranail  a' 
tighinn  a  steach?  Tha  e  tighinn  a  steach  (i)  ann 
a  bhi  toirt  pearsa  Chriosd  gu  bhi  fulang  peanas  an 
lagha  agus  a'  coimhlionadh  cumhachan  a'  chùmh- 
nant  ann  an  àite  a  shluaigh.  Tha  sin  a  mhàin  a 
rèir  comhairle  a  thoile  fèin — (2)  ann  a  bhi 
taghadh  peacach  sam  bith  a  chum  seilbh  a  bhi 
aige  ann  an  toraidhean  na  rèite  a  rinn  Criosd — 
(3)  ann  a  bhi  toirt  còir  do  pheacach  sam  bith  ann 
an  obair  an  teàrnaidh,  a  choimhlion  Criosd,  tre 
thiodhlac  a'  chreidimh  agus  an  aithreachais  agus 
gach  gràs  a  tha  'g  an  leantuinn. 

A  nis  air  do  Dhia  a  bhuadhan  rìoghail  a 
chleachdadh  air  an  dòigh  so  tha  sochairean  na 
slàinte  agus  gràis  Dhè  'g  an  seilbheachadh  leis 
a'  pheacach  tre  Chriosd  agus  bho  Chriosd. 
Choimhlion  Criosd  an  lagh — ghiùlan  e  an  cionta 
— mar  am  fear-ionaid.  Uime  sin  is  leis-san  le  còir 
beatha  agus  saorsa  na  muinntir  air  son  an  d' 
fhuiling  e.  Is  leis  mar  a  chòir  geallaidhean  a' 
chùmhnant.  Is  leis  mar  cliòir  fìreanachadh — 

gu  'n  gairm  lagh  agus  naomhachd  a'  mhuinntir  air 
son  an  d'fhuiling  e  neo-chiontach,  is  iad  a' 
gabhail  ris-fhèin  mar  a  tha  e  air  a  thairgse  anns  an 
t-soisgeul.  Uime  sin  tha  e  soilleir  gur  e  gniomh 
Dhè  mar  am  Breithimh  a  tha  ann  am  f  ìreanachadh 
a'  pheacaich — ann  an  gniomh  an  f  hìreanachaidh — 
ach  'n  a  ghràs  rìoghail  a  thaobh  nam  muinntir  sin 
a  tha  air  am  f  ìreanachadh. 

NÀDUR  AGUS  BUAIDH  A'  CHREIDIMH 

Cha  'n  urrainn  sinn  nàdur  agus  dreuchd  a' 
Chreidimh,  mar  a  tha  sin  air  a  chur  an  cèill  anns 
an  Fhìrinn,  a  thuigsinn  ach  ann  an  solus  na  Rèite 
agus  an  dàimh  cùmhnant  a  tha  eadar  Criosd  agus 
a  shluagh. 

B'  e  cliù  sonruichte  an  t-soisgeil  a  bha  air  a  * 
shearmonachadh  leis  na  h-Abstoil,  gu  'n  robh 
slàinte  a'  leantuinn,  mar  thiodhlac,  air  ball  an 
deidh  do  an  luchd-èisdeachd  creideamh  a  chleachd- 
adh  air  an  Tighearna  Iosa  Criosd.  "  Creid  anns 
an  Tighearna  Iosa  Criosd  agus  teàrnar  thu." 
Cha  'n  'eil  nì  sam  bith  eile  air  iarraidh.  Far  a 
bheil  an  creideamh  sin  tha  tiodhlac  na  slàinte  air 
a  thoirt  do  'n  anam  air  ball. 

A  thaobh  nàdur  a'  chreidimh  so,  tha  e  furasd 
gu  leòr  a  dbearbhadh  gu  bheil  e  ciallach,  cha  'n  e 
mhàin  aonta  thoirt  do  f hìrinn  a  tha  toirt  eòlas  air 
pearsa  Chriosd  agus  air  a  chòraichean,  ach  mar 

an  ceudna  earbsa  ann  fhèin  agus  'n  a  obair 
chriochnaichte. 

i.  An  uair  a  tha  e  air  a  radh  gu  bheil  neach  a' 
creidsinn  ann  an  neach  no  air  neach,  tha  sin  a' 
ciallachadh  earbsa  ann  mar  phearsa  agus  a  bhi 
gabhail  ris  an  f  hianuis  mar  f  hìrinn.  A  nis  tha  an 
Fhìrinn  gun  sgur  a'  cur  an  ceill  gur  e  an  creideamh 
so  an  aon  dòigh  teàrnaidh.  "An  tì  a  chreideas 
ann-san  cha  dìtear  e :  ach  an  tì  nach  creid  tha  e 
air  a  dhìteadh  a  cheana,  a  chionn  nach  do  chreid 
e  ann  an  ainm  aon-ghin  Mhic  Dhè" — Eòin  iii.  18. 
"  Oir  is  sibhse  uile  mic  Dhè  tre  chreidimh  ann  an 
Iosa  Criosd" — Gal.  iii.  26. 

2.  Tha  an  creideamh  so — an  aon  mheadhon 
tre  bheil  slàinte  air  a  sheilbheachadh  le  anam — air 
a  dheanamh  soilleir  anns  an  Fhirinn  le  briathran  a 
tha  ciallachadh  gnè  an  nì  a  tha  ri  dheanamh  ann 
a  bhi  creidsinn  :  "  Is  mise  aran  na  beatha  :  an  tì  a 
thig  a'm?  ionnsuidh-sa  cha  bhi  acras  gu  bràth  air, 
agus  an  tì  a  chreideas  annam-sa  cha  bhi  tart  gu 
bràth  air" — Eòin  vi.  35.  Tha  creideamh  ann 
an  so  air  a  thoirt  fo  'n  t-samhla  a  bhi  tighinn  gu 
Criosd.  "Ach  a'  mheud  as  a  ghabh  ris  thug  e 
dbaibh  cumhachd  a  bhi  'n  an  clainn  do  Dhia, 
eadhon  dhaibhsan  a  tha  creidsinn  'n  a  ainm" — 
Eòin  i.  12.  Ann  an  sin  tha  creideamh  air  a  thoirt 

fo  'n  t-samhla  a  bhi  gabhail  ri  Criosd.  "  A  chum 
tre  dhà  nì  neo-chaochluidheach,  anns  an  robh  e 
eu-comasach  gu  'n  deanadh  Dia  breug,  gu  'm 
biodh  againne  comhfhurtachd  làidir,  a  theich  chum 
dìdeiti)  gu  grèim  a  dheanamh  air  an  dochas  a 
chuireadh  romhainn" — Eabh.  vi.  18.  Tha  creid- 
eamh  air  a  nochdadh  ann  an  sin  fo  shamhla  eile 
—teicheadh  chum  dìdein.  "  Oir  tha  f  hios  agam  co 
ann  a  chreid  mi,  agus  is  dearbh  leam  gu  bheil 
esan  comasach  air  an  nì  sin  a  dh'  earb  mi  ris  a 
choimhead  fa  chomhair  an  là  sin  " — 2  Tim.  i.  12. 
Ann  an  sin  tha  creideamh  air  a  chiallachadh  le 
bhi  cur  nì  ro-luachmhor  'n  a  làmhan  a  chum  a 
ghleidheadh  air  ar  son. 

3.  Tha  a'  bhuaidh  a  tha  a'  leantuinn  a' 
chreidimh  so  de  leithid  a  ghnè  's  gu  bheil  e 
deanamh  soilleir  gur  e  tha  ann  gniomh  an  anam 
gu  lèir  tre  bheil  e  gabhail  Chriosd  d'  a  ionnsuidh, 
ag  eàrbsa  as,  agus  a'  gabhail  ri  obair-san  gu 
h-iomlan  mar  bhunait  ar  beatha  agus  ar  sonais  gu 
bràth.  Tre  chreidimh  tha  sinn  air  ar  n-aonadh 
ri  Criosd.  Tha  e  gabhail  còmhnuidh  'n  ar 
cridheachan  tre  chreidimh. 

Agus  a  nis  feumar  a  thoirt  fainear  nach  e  idir 
aon  dòigh  à  measg  mhòran  air  a  bhi  cur  an  cèill 
an  t-soisgeil,  ach  an  aon  dòigh  air  an  robh  an 

soisgeul  air  a  shearmonachadh  do  pheacaich  leis 
na  h-Abstoil.  Is  e  an  aon  dòigh  a  dh'aidich  an 
Spiorad  Naomh  bho  là  na  cuingeis  gus  a  nis. 
Tha  mar  sin  co-chòrdadh  sonruichte  eadar  teagasg 
na  Fìrinn  mu  chreidimh  agus  teagasg  na  Fìrinn 
mu'n  Rèite  a  choimhlion  Criosd.  Ma  ghabh 
Criosd  àite  a  shluaigh  fo'n  lagh,  agus  ma  dh'f  huiling 
e  am  peanas  'n  an  àite,  a  chum  an  cionta  a  thoirt 
air  falbh  agus  an  deanamh  rèidh  ri  Dia  tha  na 
Sgriobturan  a  tha  a'  labhart  mu  chreidimh  ann  an 
Criosd  mar  an  aon  mheadhon  air  slàinte  soilleir 
agus  furasd  an  tuigse.  Ma  thug  f  hulangasan  làn 
riarachadh  do  'n  lagh  'n  an  àite — ma  choisinn 
ùmhlachdsan  duais  shiorruidh  air  an  son — cha  'n 
urrainn  tuilleadh  a  bhi  aca  r'a  dheanamh,  ach  gu  'n 
gabh  iad  ri  obair  chriochnaichte-san  agus  gu  'n 
earb  iad  rithe  gu  muinghineach  mar  an  aon 
bhunait  anns  a  bheil  riarachadh  aig  an  lagh  agus 
air  am  faod  iad  dòchas  làidir  a  thogail.  Mar  sin 
an  dearbh  uair  anns  a  bheil  sinn  ay  creidsinn  is 
leinn  gu  siorruidh  f  ìreantachd  Chriosd  'n  a  h-uile 
lànachd  agus  le  h-uile  chòraichean  cùmhnant. 
Anns  an  dearbh  uair  's  a  bheil  sinn  a'  cleachdadh 
a'  chreidimh  sin  tha  sinn  air  ar  n-aonadh  ri  Criosd 
— cuspair  a'  chreidimh — ar  n-Urras,  ann  an  co- 
sheilbh  naomh  agus  shiorruidh  air  gach  dàimh, 

agus  urram,  agus  còir  as  leis  mar  thoradh  air  an 
rèite  ghlòrmhor  a  choimhlion  e. 

Ach  ma  's  ann  a  mhàin  a  chum  gu  'n  tugadh  a 
bhàs  buaidh  agus  leaghadh  air  ar  cridheachan, 
a  chum  gu  'n  seachnadh  sinn  peacadh  agus  gu  'n 
deanadh  sinn  f hìn  oibribh  fìreantachd  a  dh'f  huiling 
Criosd  cha  'n  'eil  feum  's  am  bith  's  a'  chreidimh  a 
chum  slàinte  an  anam.    Tha  creideamh  diomhain. 

Agus  ma's  ann  a  mhàin  a  chum  a  bhi  nochd- 
adh  do  'n  t-saoghal  cho  cinnteach  's  a  ni  Dia 
dioghaltas  air  peacadh — a  mhàin  a  chum  a  bhi 
neartachadh  ùghdarais  mar  Riaghladair — a  bhàsaich 
Criosd  cha  'n  'eil  feum  air  creidimh  mar  mheadhon 
teàrnaidh — feumaidh  teàrnadh  a  thighinn  air 
dòigh  eile. 

Ach  mar  a  chunnaic  sinn,  is  e  soisgeul — aon 
soisgeul  nan  Abstol — gur  ann  tre  chreidimh  anns 
an  Tighearna  Iosa  Criosd  as  urrainn  aon  anam  a 
bhi  air  a  theàrnadh.  Agus  chunnaic  sinn  mar  an 
ceudna  gu  bheil  sin  a'  toirt  leis  gu  'n  do  ghiùlan 
Criosd  ar  peacaidhean  'n  a  chorp  fhèin  air  a' 
Chrann — gu  'n  d'  thug  e  riarachadh  do  'n  lagh  mar 
Fhear-ionaid — mar  Urras-cumhnant  a  shluaigh. 

Mar  a  tha  na  Sgriobturan  a'  teagasg  gu 

FEUMADH  CRIOSD  RÈITE  A  DHEANAMH  MU  'n 
ROBH  E  COMASACH  GU  'M  BIODH  ANAM  AIR  A 
THEÀRNADH. 

Tha  e  air  a  chumail  a  mach  le  diadhairean  a  tha 
air  an  ainmeachadh  air  sgoil  Chalbhin — a  rèir 
teagasg  an  Abstoil — seach  gu  'n  pheacaich  na 
h-uile  agus  gu  'n  chaill  iad  an  còir  air  beatha,  ma 
bhios  aon  dhiubh  air  a  theàrnadh,  gur  ann  tre 
ghràs  Dhè,  a  rèir  deagh-ghean  a  thoile.  Mar  a 
tha  sin  fìor  cha  'n  urrainn  e  bhi  'n  a  fhiachan  air 
Dia  aon  sam  bith  a  theàrnadh — tha  e  gu  h-uile  's 
gu  h-iomlan  bho  ghràs.  Ach  air  do  Dhia  a 
rùnachadh  daoine  ciontach  a  theàrnadh,  tha  a' 
cheisd  ag  èiridh,  "  Dè  an  seadh  anns  a  bheil  e 
fior  gu  ;m  b'  èigin  do  Chriosd  obair  na  rèite  a 
choimhlionadh?" 

Tha  na  Socinianaich  a'  cumail  a  mach  nach 
robh   ann  an  obair  Chriosd  ach  aon  dòigh  à 

mòran  a  dh'  fhaodadh  Dia  a  ghabhail  a  chum 
cridheachan  dhaoine  a  leaghadh  agus  an  toirt  gu 
aithreachas. 

Tha  diadhairean  eile  a'  cumail  a  mach  nach 
robh  ann  am  bàs  Chriosd  ach  dòigh  a  ghabh  Dia 
a  chum  olc  a'  pheacaidh  a  shealltuinn  do  'n 
t-saoghal,  agus  cho  cinnteach  's  a  tha  a  pheanas. 

Bha  Tòmas  Aquinas  a'  cumail  a  mach  nach 
robh  e  comasach,  a  rèir  ceartais,  peanas  a' 
pheacaidh  a  mhaitheadh,  gidheadh  nach  biodh  e 
idir  mì-cheart  ann  an  Dia,  na  'm  b'  e  sin  a  thoil, 
agartasan  an  lagha  a  chur  a  thaobh  agus  peacadh 
a  mhaitheadh  gun  riarachadh  's  am  bith  a  thoirt 
do  'n  lagh. 

Tha  a'  chuid  mhòr  de  Eaglais  Chriosd  a' 
cumail  a  mach  gu  bheil  e  rèir  na  fìrinn,  gu  bheil 
ceartas  ag  iarraidh  riarachadh  a  bhios  an  dà  chuid 
le  saor  thoil,  agus  os  cionn  toil — cha  'n  ann  air 
fhàgail  aig  toil  Dhè  eadhon  a  dheanamh,  no 
f  hàgail  gun  deanamh,  mar  a  chì  a  thoil  iomchuidh. 
Tha  so  os  cionn  toil,  dìreach  mar  a  tha  e 
eucomasach  dha  e  fhèin  àicheadh  no  breug  a 
dheanamh.  Mar  sin  is  e  teagasg  na  h-Eaglais ; 
ma  tha  peacach  gu  bhi  air  fhìreanachadh,  gu 
feum  ceartas  riarachadh  fhaotainn  agus  peacadh  a 
bhi  air  a  thoirt  air  falbh  le  iobairt  iomchuidh* 

Tha  so  air  a  dheanamh  soilleir  gu  leòr  bho  'n 
Fhìrinn. 

1.  Tha  na  Sgriobturan  a'  labhart  an  comhnuidh 
air  ìobradh  a'  Mhic  leis  an  Athair  mar  iongantas 
ro-mhòr.  Tha  a'  h-uile  ni  eile  a  ni  Dia  no  as 
urrainn  Dia  a  dheanamh  mar  neo-ni  an  coimeas  ri 
Criosd  a  thoirt  mar  thiodhlac.  "An  tì  nach  do 
chaomhain  a  Mhac  fhèin,  ach  a  thug  thairis 
e  air  ar  son-ne  uile,  cionnus  maille  ris-san  nach 
toir  e  mar  an  ceudna  dhuinn  gu  saor  na  h-uile 
nithean?"  Nach  fhaod  sinn  a  bhi  cinnteach 
nach  robh  Dia  air  Mac  a  ghràidh  ìobradh  na  'n 
robh  e  an  comas  a  ghliocais  dòigh  sam  bith  eile  a 
ghabhail,  no  an  comas  a  chumhachd  meadhon 
sam  bith  eile  a  chleachdadh,  tre  am  faodadh 
daoine  a  bhi  air  an  saoradh  bho  mhallachd  an 
lagha. 

2.  Tha  an  dearbh  f  hìrinn  sin  air  a  thoirt  dhuinn 
leis  an  Spiorad  Naomh — Gal.  ii.  21 :  "  Oir  ma  tha 
fìreantachd  tre  an  lagh,  is  ann  gun  aobhar  a 
f  huair  Criosd  bàs."  Tha  an  earrann  a'  ciallachadh, 
mar  a  tha  i  ;s  a'  Ghreugais,  ma  tha  fìreantachd  tre 
lagh — tre  lagh  air  bith — comasach,  is  ann  gun 
aobhar  a  f  huair  Criosd  bàs. 

3.  A  rìs,  tha  e  sgrìobhta :  11  Oir  na  'm  biodh 
lagh  air  a  thoirt  a  bhiodh  comasach  air  beatha  thoirt 

56 


Rèite  Chriosd 


uaith,  gu  deimhin  is  ann  o'n  lagh  a  bhiodh 
fìreantachd"  (Gal.  iii.  21).  Tha  sin  a'  deanamh 
cinnteach  nach  biodh  Criosd  a  riamh  air  ìobradh 
na  robh  e  comasach  gu  'm  faodadh  fìreantachd 
a  bhi  air  fhaotainn  tre  'n  lagh. 

4.  Tha  Dia  a'  cur  an  cèill  gu  soilleir  meud  a 
ghràidh  dh'  a  shluagh  le  bhi  toirt  a  Mhic  mar 
thiodhlac  chum  bàsachadh  air  an  son.  a  Is  ann 
mar  sin  a  ghràdhaich  Dia  an  saoghal  gu  'n  d' 
thug  e  aon-ghin  Mic"  (Eòin  iii.  16).  "Tha  Dia 
a'  moladh  a  ghràidh  fèin  duinne,  do  bhrìgh 
an  uair  a  bha  sinn  fathast  'n  ar  peacaich  gu  'n  d' 
fhuiling  Criosd  bàs  air  ar  son"  (Rom.  v.  8).  Is  e 
fìrinn  ro-iongantach  a  tha  an  so,  agus  tha  sin  fìor 
do  bhrìgh  gu  feumadh  Criosd  a  bhi  air  ìobradh  a 
chum  gu  'm  biodh  iadsan  d'  an  d'  thug  Dia  gràdh 
air  an  teàrnadh.  Tha  mar  sin  meud  a  ghràidh  air 
fhaicinn  ann  am  meud  na  h-ìobairt.  Ach  ma  bha 
dòigfi  sam  bith  eile  air  am  b'urrainn  e  an  teàrnadh 
— mar  an  robh  ann  am  bàs  Chriosd  ach  aon 
dòigh  à  measg  mhòran  a  dh'fhaodadh  Dia  a 
ghabhail— cha 'n  'eil  e  soilleir  ciamar  a  bha  e  so 
'n  a  thomhais  air  a  ghràdh. 

5.  Tha  Pòl  ag  radh  :  "  Neach  a  shonraich  Dia  'n 
a  ìobairt-rèitich,  tre  chreidimh  'n  a  fhuil,  chum 
fìreantachd   fhoillseachadh   le   maitheanas  nam 

peacaidhean  a  chaidh  seachad."  Is  e  sin  :  Tha 
ìobairt  Chriosd  a'  foillseachadh  naomhachd 
nàduir  Dhè  ann  a  bhi  maitheadh  peacaidh.  "  A 
dh'fhoillseachadh,"  tha  e  ag  radh,  "fhìreantachd- 
san  's  an  àm  a  tha  làthair^  a  chum  gu  'm  biodh  e 
cothromach  agus  gu  fìreanaicheadh  e  an  tì  a 
chreideas  ann  an  Iosa"  (Rom.  iii.  25-26). 
Feumaidh  Dia  a  bhi  cothromach.  Ach  a  chum 
gu  'm  biodh  e  mar  sin  bha  e  feumail  gu  fuilingeadh 
losa  an  àite  na  muinntir  neo-dhiadhaidh  a  bha  e 
fìreanachadh.  Dh'fhuiling  Criosd,  cha  b'ann  air 
son  aobhar  sam  bith  eile  ach  a  chionn  nach 
b'urrainn  Dia  peacach  a  theàrnadh  air  dòigh  eile, 
gun  ain-neart  a  thoirt  dh'  a  nàdur  naomh. 

Bha  an  riarachadh  a  thug  Criosd  do  'n  lagh 
air  a  dheanamh  araon  le  a  ùmhlachd 
agus  le  fhulangas. 

Air  do  Chriosd  àite  a  shluaigh  a  ghabhail  fo  'n 
lagh  ghabh  e  air  fhèin  an  uile  f hiachan  do  'n  lagh 
mar  chùmhnant,  agus  choinnich  e  iad  uile  araon 
le  ùmhlachd  agus  le  fhulangas — le  fhulangas 
choinnich  e  ri  peanas  an  lagha,  agus  le  ùmhlachd 
choisinn  e  na  duaisean  a  bha  air  an  ghealltainn  fo 
chùmhnant  na  beatha  an  toiseach. 

Tha  na  Sgriobturan  a'  deanamh  soilleir  gu  'n 
robh  ùmhlachd  Chriosd  air  a  dheanamh  ann  an 
àite  à  shluaigh  cho  cinnteach  's  a  bha  f  hulangas, 
agus  gu  'n  rinn  e  rèidh  ri  Dia  sinn  leis  an 
ùmhlachd  agus  leis  an  fhulangas  le  chèile.  Tha 
am  facal  riarachadh  a'  cur  an  cèill  na  rinn  's  na 
dh'fhuiling  Criosd  'n  ar  n-àite  agus  air  ar  son,  a 
chum  a  bhi  coinneachadh  ri  uile  agartasan  an 
lagha,  is  sinn  air  an  cùmhnant  a  bhriseadh,  agus  a 
chum  a  bhi   faotainn  còir  agus   seiibh  air  na 

beannachdan  a  bha  's  a'  chùmhnant  air  bonn 
ùmhlachd  iomlan.  Bha  uile  obair  Chriosd  air  a 
dheanamh  mar  riarachadh.  Le  fhulangas 
ghiùlan  e  am  peanas  a  thoill  cionta  a  shluaigh, 
agus  thug  e  riarachadh  do  'n  Lagh-thabhartair. 
Le  ùmhlachd  choimhlion  e  cumhachan  a' 
chùmhnant  ris  an  robh  geallaidhean  Dhè  dh'  a 
shluagh  an  crochadh. 

Tha  mar  sin  ùmhlachd  agus  fulangas  Chriosd  le 
chèile  a'  deanamh  suas  obair  iomlan  na  rèite  leis 
an  d'  thùg  e  riarachadh  do  Lagh  Dhè,  agus  cha  'n 
f  haodar  an  sgaradh  air  aon  chor,  aon  chuid  ann 
an  obair.na  h-eadar-mheadhonarachd,  no  'n  am 
buaidh  air  dàimh-cùmhnant  a  shluaigh.  Bha 
beatha  Chriosd  gu  lèir,  ann  an  cruth  seirbhisich, 
bho  a  bhreith  gu  a  bhàs  'n  a  h-ìobairt  fhulangais, 
agus  mar  an  ceudna  'n  a  h-ùmhlachd  thoileach  agus 
làn  airidheachd.  Fad  a  bheatha  bha  e  a'  fulang 
agus  a'  deanamh  ùmhlachd  mar  ar  fear-ionaid — bha 
ùmhlachd  'n  a  fhulangas,  agus  fhulangas  'n  a 
ùmhlachd.  Is  e  an  fhulangas  umhail  so  an 
fhìreantachd  a  tha  air  a  mheas  dhuinn.  Tha  an 
ùmhlachd  agus  an  f  hulangas  le  chèile  feumail  a 
chum  lagh  a'  chùmhnant  a  riarachadh  agus 
teàrnadh  a  shluaigh  a  dheanamh  cinnteach. 

Tha  dàimh  trì-fillt  aig  an  duine  ri  lagh  Dhè  : 

Tha  dàimh  nadurach  aige  ris,  is  e  fo  'n  lagh  mar 
riaghailt  beatha.  Tha  dàimh  cùmhnant  aige  ris 
tre  bheil  beatha  air  a  dheanamh  cinnteach  air 
chumha  ùmhlachd,  agus  bàs  tre  eas-ùmhlachd. 
Tha  dàimh  peanais  aige  ris,  is  e  ciontach  de 
bhriseadh  a'  chùmhnant.  Anns  gach  dàimh 
dhiubh  so  tha  an  duine  ciontach  agus  fo  fhiachan 
do  'n  lagh. 

A  nis  ma  ghabh  Criosd  ar  n-àite  fo  'n  lagh  a 
chum  a  bhi  fulang  a'  pheanais  'n  ar  n-àite, 
feumaidh  e  bhi  gu  'n  choisinn  e  an  duais  a  bha  air 
a  ghealltainn  air  chumha  na  h*ùmhlachd  le 
ùmhlachd  choimhlionta  a  thoirt  'n  ar  n-àite. 
Ma  sheas  e  anns  a'  bheàrn,  mar  an  t-Urras,  bha  e 
fo  fhiachan,  cha  'n  e  mhàin  am  peanas  a  ghiùlan 
— fulang  air  ar  son — ach  mar  an  ceudna  an 
ùmhlachd  iomlan  a  thoirt  leis  am  biodh  seilbh  air 
a  thoirt  dhuinn  air  beannachdan  a'  chùmhnant. 
Bha  e  a  stigh  air  ar  son  mar  an  t-eadar-mheadhonar 
anns  na  h-uile  nì  a  rinn  e — araon  'n  a  f  hulangas 
agus  'n  a  ùmhlachd.  Tha  iad  le  chèile  a'  deanamh 
na  h-ìobairt  coimhlionta  tre  bheil  riarachadh 
iomlan  air  a  thoirt  do  'n  lagh — tre  bheil  cionta 
sluagh  Dhè  air  a  thoirt  air  falbh  agus  còir  air 
a  thoirt  dhaibh  air  fàbhor  Dhè  agus  beatha 
shiorruidh. 

i.  Bha  dà  shuidheachadh  ann  an  cùmhnant  na 
beatha:  bha,  air  an  darna  làimh,  gealladh  air 
fàbhor  Dhè  agus  sonas  siorruidh  air  chumha 
ùmhlachd  choimhlionta,  agus,  air  an  làimh  eile, 
peanas  a'  bhàis  air  chumha  eas-ùmhlachd.  A  nis 
cha  'n  ann  air  làrach  an  lagha  a  tha  aitreabh  an 
t-soisgeil  air  a  thogail.  Is  e  Criosd  crioch  an 
lagha  chum  fìreantachd  do  gach  neach  a  chreideas. 
Thainig  e  chum  gu  'm  biodh  fìreantachd  an  lagha 
air  a  choimhlionadh  annainn.  A  chum  na  crìche 
sin  feumaidh  gach  cumha  bhi  air  a  choimhlionadh. 
Mur  do  rinn  Criosd  ach  gu  'n  ghiùlan  e  peanas  ar 
n-easùmhlachd  air  ar  son  cha  do  rinn  sin  ach  ar 
cur  's  an  t-suidheachadh  's  an  robh  Adhamh 
mu's  do  thuit  e  agus  ar  fàgail  ann  an  sin.  Ach 
cha  bhiodh  buannachd  mhòr  an  sin  dhuinne. 
Dh'fhàgadh  e  ?ieo-chiontach  sinn,  ach  fathast  'n 
ar  peacaich — cumhachd  agus  truaillidheachd  a' 
pheacaidh  ann  am  buadhan  ar  n-anam.  Cha 
bhiodh  dùil  gu  'm  biodh  e  comasach  dhuinne, 
anns  an  t-suidheachadh  sin  lagh  naomha  a 
choimhead  gu  h-iomlan.  Ma  's  ann  mar  sin  a  tha 
cùisean  is  ann  gun  aobhar  a  fhuair  Criosd  bàs,  oir 
cha  chomas  gu  'n  seas  creideamh  no  ùmhlachd 
fo  'n  t-soisgeul  an  àite  ùmhlachd  choimhlionta  an 
lagha ;  agus  cha  mhò  a  tha  an  Sgriobtur  a'  teagasg 

an  àite  sam  bith  gu  bheil  neach  air  f  hìreanachadh 
air  bonn  creidimh — mar  gu  'm  biodh  airidheachd 
no  èifeachd  ann  an  creidimh.  Tha  na  Sgriobturan 
a'  cur  an  cèill  gu  bheil  beatha  shiorruidh,  uchd- 
mhacachd,  agus  uile  shochairean  na  slàinte  aig  a' 
chreidmheach  gu  saor  tre  Chriosd.  "Shaor 
Criosd  sinn  bho  mhallachadh  an  lagha  air  dha 
fhèin  a  bhi  air  a  dheanamh  'n  a  mhallachadh  air 
ar  son."  "  Ma's  clann  is  oighreachan,  oighreachan 
air  Dia  agus  co-oighreachan  maille  ri  Criosd" 
"Cha'n  ann  bho  oibribh  fìreantachd  a  rinn  sinney 
ach  a  rèir  a  thròcair  fèin  shaor  e  sinn,  tre  ionnlaid 
na  h-ath-ghineamhuinn,  agus  ath-nuadhachadh  an 
Spioraid  naoimh,  a  dhòirt  e  oirnn  gu  saoibhir,  tre 
losa  Criosd  ar  Slànuighear." 

2.  Tha  na  Sgriobturan  a1  cur  an  cèill  gu 
soilleir  gu  bheil  Criosd  a'  teàrnadh  le  ùmhlachd 
mar  a  thà  e  le  fhulangais.  "Uime  sin  mar  tre 
chionta  aon  duine  a  thainig  breitheanas  air  na 
h-uile  dhaoine  chum  ditidh,  is  amhuil  sin  mar  an 
ceudna  tre  fhìreantachd  aoin  a  thainig  an  saor- 
thiodhlac  air  na  h-uile  dhaoine  chum  f  ìreanachaidh 
na  beatha.  Oir  mar  tre  eas-umhlachd  aon  duine  a 
rinneadh  mòran  'n  am  peacaich,  is  amhuil  sin  tre 
ùmhlachd  aon  duine  a  nithear  mòran  'n  am 
fìreanan."  Dìreach  mar  is  e  eas-ùmhlachd  an 

darna  h-aon  aobhar  ar  dìtidh,  is  e  ùmhlachd  an 
aon  eile  aobhar  ar  f  ìreanachaidh. 

3.  Mar  Dhia — eadhon  mar  an  Dia-duine — cha 
robh  Criosd  fo  fhiachan  air  bith  do  'n  lagh  'n  a 
phearsa  fhèin.  B'  e  nàdur  f hèin  tobair  an  lagha. 
Ach  mar  ar  Fear-ionaid  gabh  e  ar  nàdur  ann  an 
aonachd  ri  Dhiadhachd,  a  chum  gu  'n  seasadh  e 
air  ar  son-ne  fo  'n  lagh  a  chum,  tre  ùmhlachd  a 
thoirt  'n  ar  n-àite,  "gu  'n  saoradh  e  iadsan  a  bha 
fo  'h  lagh,  ionnus  gu  faigheamaidne  uchd-mhacachd 
na  clainne  "  (Gal.  iv.  4,  5).  Tha  sin  a'  ciaìlachadh 
gu  'n  rinneadh  Criosd  fo  'n  lagh — nì  nach  robh  e 
thaobh  a  phearsa  f  hèin — gu  'n  robh  e  air  a  chur 
anns  an  dàimh  sin  air  ar  son-ne ;  gu  'n  robh  e  air 
a  dheanamh  fo  'n  lagh  a  chum  gu  'n  coisinneadh 
e  air  ar  son,  cha  'n  e  mhàin  maitheanas  peacaidh, 
ach  uchd-mhacachd  na  clainne,  a.  bhi  'n  ar 
n-oighreachan  air  Dia  tre  Chriosd  (Gal.  iv.  7). 
A  nis,  tha  e  soilleir  gu  ;n  ghabh  Criosd  an  t-àite 
sin^  agus  gu  'n  dWfhuiling  e  's  an  dàimh  sin,  agus 
gu  'n  choisinn  e  na  sochairean  sin  dhuinne  tre 

UMHLACHD. 

4.  Cha  b'  urrainn  an  lagh  neach  sam  bith 
fhìreanachadh  as  eugmhais  ùmhlachdchoimhlionta. 
Cha  robh  e  an  cumhachd  a'  pheacaich  an 
umhlachd  sin  a  thoirt,  is  e  'n  a  pheacach— udo 

bhrìgh  gu  'n  robh  e  anmhuinn  tre  'n  f  heòil.,,  Ach 
chuir  Dia  sin  ceart  le  Mhac  fhèin  a  chur  ann  an 
coslas  feòla  peacaich,  agus  air  son  peacaidh,  'n  ar 
n-àite  fo  'n  lagh,  agus  leag  e  air  peanas  ar  cionta, 
agus  mar  sin  dhìt  Criosd  am  peacadh  's  an  f  heòil 
— Dia  a?  gabhail  ri  ùmhlachd  Chriosd  an  àite  ar 
n-ùmhlachd-ne.    Mar   sin,   tre   ar   n-Urras,  tha 

FÌREANTACHD  AN  LAGHA  AIR  A  CHOIMHLIONADH 
ANNAMNE  (Rom.  viii.  3,  4). 

CAIB.  XII 


Eadar-dhealachadh  beachd  air  fìor  bhrìgh 

NA  RÈITE. 

Tha  eadar-dhealachadh  beachd  am  measg 
dhiadhairean  air  fìor  bhrìgh  na  rèite  a  choimhlion 
Criosd. 

1.  Tha  cuid  dhe  'n  bheachd  gu  'm  b'  e  chrioch 
shònruichte  a  bha  aig  fulangas  agus  bàs  Chriosd 
buaidh  leaghaidh  agus  ùmhlachd  air  cridheachan 
dhaoine,  agus  sin  a  mhàin.  Is  e  so  am.  beachd  ris 
an  canar,  Moral  Influence  Theory. 

2.  Tha  cuid  eile  dhe  'n  bheachd,  gu  'm  b'  e  crioch 
shònruichte  fhulangais,  cha  'n  e  mhàin  buaidh 
ghràsmhor  a  thoirt  air  cridheachan  dhaoine,  ach  a 
nochdadh  do  'n  t-saoghal  a'  ghràinn  a  tha  aig  Dia 
air  peacadh  agus  a  rùn  cinnteach  air  a  pheanas- 
achadh— ùghdaras  Dhè  mar  fhear-riaghlaidh  a 
chumail  suas.  Is  e  so  am  beachd  ris  an  canar, 
Governmental  Theory. 

3.  Tha  cuid  eile  dhe  'n  bheachd,  gu  'm  b'  e  a.1 

chrioch  shònruichte  a  bha  aig  fulangas  agus  bàs 
Chriosd,  an  toiseach,  riarachadh  a  thoirt  do  cheartas 
Dhè  le  bhi  giùlan  peanais  an  àite  a  shluaigh 
chiontaich  leis  a  bheil  iad  air  am  fìreanachadh 
agus  air  an  deanamh  'n  an  oighreachan  air  Dia ; 
agus  comhla  ris  a'  sin  a  bhi  foillseachadh  gràdh 
Dhè,  leis  a  bheil  cridheachan  dhaoine  air  an 
leaghadh ;  agus  a  bhi  foillseachadh  do  'n  t-saoghal 
uamhas  a'  pheacaidh  agus  am  peanas  a  tha  ?g  a 
leantainn.  Is  e  so  am  beachd  a  tha  air  a  theagasg 
anns  an  Fhìrinn,  agus  a  tha  air  aideachadh  le  fìor 
Eaglais  Chriosd  anns  gach  linn  dhe  a  h-eachdraidh. 

L  Bha  a'  cheud  bheachd — gur  ann  a  mhàin  a 
chum  buaidh  mhaith  a  thoirt  air  cridheachan 
dhaoine  a  bhàsaich  Criosd — air  a  theagasg  le 
diadhairean  bho  chionn  iomadh  linn,  ach  bha  e 
air  a  mheas  mar  mhearachd  leis  an  Eaglais.  Bha 
e  air  a  theagasg  gu  soilleir  le  Socinus  anns  an 
t-seathamh  linn  deug,  agus  le  Abelard — duine 
truagh  neò-ghlan — anns  an  darna  linn  deug.  Bha 
Socinus  a'  cumail  a  mach  (i)  nach  robh  ann  am 
bàs  Chriosd  ach  eisimpleir  a  bha  air  a  thoirt  do 
dhaoine  gus  a  leantainn — (2)  seula  air  geallaidhean 
Dhè  leis  an  robh  dearbhachd  air  a  thoirt  air 
maitheanas  peacaidh— (3)  meadhon  leis  an  robh 
an   as-eirigh   air   a   foillseachadh   agus   tre  an 

deachaidh  Criosd  a  ghlòir.  "  Bhàsaich  Criosd  a 
chum  tre  bhàs  gu  'n  ruigeadh  e  air  as-eirigh.  Leis 
a'  sin  tha  toil  Dhè  air  a  daingneachadh  agus  tha 
againn  dearbh-chinnt  air  ar  n-as-eirigh  fhìn  agus 
gu  'n  ruig  sinn  air  beatha  shiorruidh." 

Mar  sin  a  rèir  teagasg  Shocinuis,  bhàsaich 
Criosd  a  dh'  aon  ghnothuich  a  chum  buaidh  a 
thoirt  air  inntinn  nam  peacach  agus  sin  a  mhàin  : 
a  chum  an  gluasad  gu  Criosd  a  ghabhail  mar 
eisimpleir,  a  dheanamh  nithean  euchdach  dìreach 
mar  a  rinn  esan — a  dhearbhadb  's  a  chur  solus  air 
gràdh  Dhè,  agus  gu  'n  robh  e  ro-thoileach  peacadh 
a  mhaitheadh  air  bonn  aithreachas  a'  pheacaich — 
a  dhaingneachadh  nam  fìrinnean  a  theagaisg  e  agus 
nan  geallaidhean  a  thug  e  tre  na  fàidhean  agus  tre 
Chriosd — a  dhearbhadh  gu  bheil  beatha  shiorruidh 
ann  dh'a  shluagh  le  bhi  toirt  cothrom  do  Chriosd 
èirigh  bho  'n  bhàs. 

Cha  'n  'eil  teagamh  nach  'eil  tomhais  de  'n 
fhìrinn  anns  a'  bheachd-sa.  Ach  tha  'n  fhìrinn 
sin  air  a'  teagasg  na's  cothromaiche  agus  na's 
soilleire  mar  a  tha  e  ann  an  teagasg  na  h-Eaglais. 
A  rèir  a'  bheachd  ud  dh'fhaodadh  Dia  a  bhi  air 
dòigh  sambitheilea  ghabhail  seach  a  Mhac  ìobradh. 
A  rèir  teagasg  na  h-Eaglais  (agus  na  Fìrinn)  cha 
robh  dòigh  eile  an  comas  Dhè  a  chum  a  shluagh 

a  theàrnadh  ach  an  dòigh  so.  Tha  mar  sin  gràdh 
Dhè  air  fhoillseachadh  mar  ghràdh  neo-chriochnach 
an  uair  nach  do  chaomhain  e  aon-ghin  Mic.  Agus 
anns  an  t-solus  sin  tha  mòran  a  bharrachd  buaidh 
aige  air  cridheachan  dhaoine.  Is  e  so  an  tobair  as 
an  d'èirich  uile  laoidhean-molaidh  na  h-Eaglais. 
Is  e  so  an  tobair  as  an  do  dhùisg  araon  gach 
dùsgadh  agus  ath-bheothachadh  spioradail  ann  an 
eachdraidh  na  h-Eaglais.  Air  an  làimh  eile  is  e 
am  beachd  fuar  ud  {Moral  Influence  Theory) 
a  ghiùlan  an  toradh  seargta  a  tha  air  f  haicinn  ann 
an  eachdraidh  thruagh  nam  foirmealach  anns 
gach  linn — Abelard  agus  a  dheisciobuil,  mar  a  tha 
na  Socinianaich,  na  h-Unitarians  (muinntir  a  tha 
ag  àicheadh  Diadhachd  Chriosd)  agus  na 
Rationalists  (muinntir  a  tha  cur  reuson  fuar  an  àite 
deachdadh  blàth  agus  beò  an  Spioraid). 

Is  e  so  ar  ceud  argumaid :  Tha  a'  bhuaidh 
spioradail  (a  tha  am  beachd-sa  a'  cumail  a  mach 
a  bhi  mar  aon  chrioch  aig  fulangas  Chriosd)  a' 
leantainn  ann  an  dòigh  a  tha  na's  èifeachdaiche 
an  uair  a  tha  sinn  ag  amharc  air  Criosd  mar 
thiodhlac  Dhè  a'  fulang  'n  ar  n-àite  's  a'  giùlan 
peanas  ar  peacaidhean. 

Ach  a  thuilleadh  air  an  sin,  cha  'n  'eil  e 
comasach  gu  'n  tugadh  bàs  Chriosd  a'  bhuaidh  ud 

— a'  bhuaidh  a  tha  iad  sud  a'  cumail  a  mach  a 
bha  mar  aon  chrioch  aig  fulangas  Chriosd — a 
mach  air  dòigh  cho  neo-ionraic.  Abair  nach  ann  a 
chionn  nach  robh  dòigh  eile  air  teàrnadh — nach 
ann  dha-rìreadh  an  àite  nam  peacach,  no  air  son 
peacadh,  a  dh'fhuiling  Criosd — ach  mar  dhealbh 
no  mar  sheòrsa  de  shamhlachas.  Faodaidh  duine 
amharc  air  anns  an  riochd  sin  le  neònachas,  ach 
cha  toir  e  buaidh  air  a  chridhe  mar  a  bheireadh  e 
is  e  ag  amharc  air  mar  neach  a  ghràdhach  e  fhèin 
— am  peacach — cho  mòr  's  gu  'n  leig  e  sios  a 
bheatha  air  a  shon.  Agus  air  an  làimh  eile, 
ciamar  as  urrainn  e  bhi  chum  glòir  Dhè  a  mhac  a 
chur  gu  bàs  mur  a  b'  èigin  a  dheanàmh — a  mhàin 
mar  shamhlachas?  No  ciamar  idir  as  urrainn  am 
facal  a  bhi  fìor,  air  a'  bhonn  sin  :  "  Rinn  e  esan  do 
nach  b'aithne  peacadh  'n  a  ìobairt  pheacaidh  air  ar 
son-ne  "  ? 

Agus  a  rìs :  cha  'n  urrainn  am  beachd  so 
seasamh  gun  a  bhi  ag  àicheadh  nam  fìrinnean 
mòra  a  tha  an  Sgriobtur  a'  cur  an  cèilì  a  thaobh 
lagh  agus  ceartas ;  a  thaobh  nàdur  agus  crioch  nan 
iobartan  ludhach;  a  thaobh  fìreanachadh  agus 
rèite;  agus  teagasgan  mòra  eiie  an  t-soisgeil. 

Tha  a  rìs :  na  sgriobturan  a'  cur  an  cèill  gu 
soilleir  gu  'n  do  bhàsaich  Criosd  mar  Shlànuighear 

air  son  a'  chuid  dhe  shluagh  a  chaochail  ròimh  àm 
a  theachd)  mar  air  son  na  thainig  as  a  dhèidh  :  "  An 
t-Uan  a  mharbhadh  bho  thoiseach  an  t-saoghail." 
Ach  ma  's  ann  mar  shamhlachas — mar  shùileachan 
— a  bhasaich  Criosd,  a  chum  buaidh  a  thoirt  air 
inntinn  dhaoine,  cha  'n  'eil  e  soilleir  ciamar  a 
b'  urrainn  e  bhi  toirt  buaidh  air  inntinn  muinntir 
a  chaochail  roimh  a  theachd  do  'n  fheòil. 

Aon  uair  eile :  A  rèir  a'  bheachd  so,  bhàsaich 
Criosd  a  chum  buaidh  àithreachais  a  thoirt  air 
daoine — cha  b'  ann  idir  a  chum  an  teàrnadh — ma 
bhios  iad  air  an  teàrnadh  is  ann  le  fìreantachd  a 
nì  iad  fhèin.  Tha  sealladh  air  Criosd  air  a 
cheusadh  a'  leaghadh  an  cridhe,  ach  cha  'n  e  sin 
slàinte.  Cha  dean  sin  ach  an  aomadh  gu 
gniomharan  fìreantachd  a  dheanamh,  agus  air  a' 
bhonn  sin  faodaidh  iad  a  bhi  air  an  tearnadh. 
Ach  tha  an  teagasg  sin  calg-dhìreach  an  aghaidh 
teagasgan  an  t-soisgeil,  anns  a  bheil  e  air  a  chur  an 
ceill  gu  bheil  daoine  air  am  fìreanachadh  gu  saor 
tre  ghràs — cha  'n  ann  bho  oibribh.  Le  oibribh 
an  lagha  cha  bhi  feòi.l  air  bith  air  fhìreanachadh 
am  fianuis  Dhè. 

II.  Tha  an  darna  beachd,  ris  an  canar 
Governmental  Theory^  a'  cumail  a  mach  gur  ann  a 
chum  bhi  neartachadh  ùghdaras  Dhè  mar  àrd- 

riaghladair  a  dh'fhuiling  Criosd  bàs.  B'  e  sin  gu 
sonruichte  an  t-aobhar,  ged  a  tha  am  beachd  so  a' 
cur  aonta  ris  a'  cheud  bheachd  ann  a  bhi  teagasg 
gu  bheil  buaidh  leaghaidh  agus  umhlachd  air 
spioradan  dhaoine  leis  cuideachd. 
Tha  mar  sin  am  beachd  so  a'  teagasg : 

1.  Nach  'eil  ann  an  lagh  Dhè  ach  dòigh  anns  a 
bheil  Dia  a'  nochdadh  a  dheagh-ghean.  Tha  Dia 
a'  riaghladh  a  mhàin  a  chum  mhith  nan  uile,  agus 
tha  a  lagh  'n  a  inneal  tre  bheil  e  a'  riaghladh 
dhaoine  a  chum  am  maith  f  hèin.  Agus  ma  tha 
peanas  an  ceangal  ris  an  lagh  is  ann  a  chum  gu  'm 
bi  ùghdaras  an  lagha  air  a  neartachadh,  agus  gu 
faic  daoine  gur  ann  a  chum  am  maith  a  bhios  iad 
umhail  dha. 

2.  Tha  e  teagasg  mar  an  ceudna  nach  e  fìor 
pheanas  an  lagha  a  dh'f  huiling  Criosd  idir,  ach  ni 
a  bha  seasamh  an  aite  peanais — ni  aig  an  robh  an 
aon  bhuaidh  fo  riaghladh  Dhè  's  ged  a  bhiodh  an 
ciontach  fhèin  air  fìor  pheanas  fhulang. 

3.  Tha  e  teagasg  cuideachd  nach  do  rinn 
Criosd  rèite  air  son  sluagh  sonruichte  sam  bith, 
agus  nach  robh  buaidh  sam  bith  leis  a  bharr- 
achd  air  an  so :  gu  'n  rinn  e  comasach  do  na 
h-uile  dhaoine  a  bhi  air  an  teàrnadh — gu  'n  d' 
thug  e  as  an  rathad  nì  sam  bith  a  bha  'g  a 

dheanamh  mì-laghal  duine  sam  bith  a  bhi  air  a 
theàrnadh. 

A  nis  cha  'n  'eil  teagamh  nach  'eil  tomhas  de  'n 
fhìrinn  air  a  mheasgachadh  anns  a'  bheachd  so. 
Is  e  fìrinn  mhòr  a  tha  ann  gu  bheil  fulangais 
Chriosd  a'  nochdadh  agus  a'  daingneachadh 
ùghdaras  lagh  agus  f  ìreantachd  Dhè.  Tha  e  cur 
tomhas  de  sholus  air  toillteanas  a'  pheacaidh  air 
peanas,  agus  an  f  heum  air  rèite  mu's  urrainn  Dia 
maitheanas  a  thoirt. 

Air  an  làimh  eile  tha  mòran  mearachd  anns  a' 
bheachd  so. 

1.  Mur  a  b'  e  peanas  a  bha  ann  am  fulangais 
Chriosd — mur  an  robh  ann  ach  ni  a  sheas  an  àite 
peanais — cha  'n  'eil  e  soilleir  ciamar  a  tha  sin  a' 
nochdadh  fìor  ghràinn  Dhè  air  peacadh.  Cha  'n 
'eil  nì  air  an  t-saoghal  a  nochdas  fuath  Dhè  do 
pheacadh  anns  an  tomhais  anns  a  bheil  sin  air 
f  haicinn  an  uair  a  tha  Dia  a'  dòirteadh  a  chorruich 
air  Fear-ionaid  a'  pheacaich — a'  peanasachadh 
peacaidh  'n  a  fhior  agus  'n  a  uile  thoillteanas. 
An  uair  nach  do  chaomhain  Dia  a  Mhac^  an  uair 
a  sheas  e  an  àtte  a'  pheacaich,  tha  a  soilleir  do  na 
saoghail  nach  teid  peacadh  as  gun  pheanas. 

2.  Cha  'n  'eil  e  soiileir  a  rèir  a'  bheachd  so 
ciamar  as  urrainn  buaidh  no  beannachd  a  thighinn 

air  daoine  tre  Chriosd.  Tha  e  cumail  a  mach 
nach  d'fhuiling  e  air  son  dhaoine,  ach  gu  'n  robh 
f  hulangas  a1  seasamh  air  son  peanais.  Ach  ciamar 
as  urrainn  do  nì  nach  'eil  'n  a  pheanas  ann  an 
seadh  sam  bith  àite  peanais  a  sheasamh  ?  Ciamar 
as  urrainn  fulangas  aon  neach  a  bhi  'n  a  bheann- 
achd  do  neach  eile  mur  bheil  dàimh  no  càirdeas 
eatorra?  Mur  ann  'n  ar  n-àite  sl  dh'fhuiling 
Criosd — mur  do  ghabh  e  ar  fiachan  do  'n  lagh  air 
fhèin — ciamar  as  urrainn  còir  no  pàirt  a  bhi 
againn  ann  an  toradh  f  hulangais  ?    Cha'n  urrainn. 

3.  A  rèir  a'  bheachd  so  is  e  deagh-ghean  as 
crioch  àraidh  do  'n  lagh — is  ann  a  chum  a  bhi 
cosnadh  ùmhlachd,  a  chum  a  bhi  toirt  leasan 
oileanachaidh,  a  tha  Dia  a'  peanasachadh  peacaidh. 
Faodaidh  sin  a  bhi  ach  cha  'n  e  sin  uile  e,  's  cha  'n 
e  sin  an  toiseach.  Tha  Dia  a'  peanasachadh 
peacaidh  a  chionn  gu  bheil  am  peacadh  olc  ann 
f  hèin,  agus  a  rèir  lagh  na  naomhachd,  gur  còir  a 
pheanasachadh. 

4.  Tha  am  beachd  so  air  seachran  an  uair  a  tha 
e  teagasg  nach  robh  ann  an  àmhghair  Ghetsemane 
agus  ioghannan  Chalbhari  ach  samhla  peanais  tre 
an  robh  Dia  a  nochdadh  glòir  a  bhuadhan.  Ach 
mur  b'  e  peanas  a  bha  ann  an  sud — mur  an  robh 
fìor  dhàimh  aig  a'  Phearsa  agus  aig  a'  pheanas  ud, 

;  ri  peacaich  agus  ri  peacadh^  is  ann  a  tha  Getsemane 
I  agus  Calbhari  Jn  an  diamhaireachd  agus  'n  an 
dorchadas  nach  gabh  rannsachadh.  Mur  do 
bhàsaich  Criosd  chum  riarachadh  a  thoirt  do  lagh 
naomha  an  àite  pheacach,  tha  e  do-thuigsinn 
c'arson  a  dh'fhuiling  e  idir.  Ma's  ann  a  mhàin 
mar  shùileachan  no  mar  shamhlachas  a  chuir  Dia 
a  Mhac  gu  bàs — agus  gun  a  bhi  an  dàimh 
phearsanta  no  laghail  ri  peacaich— gu  cinnteach  is 
ann  gun  aobhar  a  fhuair  e  bàs.  Ach  ge  b'  e  their 
daoine  aimideach  gun  eòlas,  is  e  fìrinn  Dhè  nach 
robh  ni  ann  bho  shiorruidheachd  as  mò  anns  an 
robh  Dia  agus  Mac  a  ghràidh  an  dùrachd  agus 
dha-rìreadh  na  ann  an  ùmhlachd  agus  ann 
am  fulangas  Chriosd — an  Getsemane  agus  air 
Calbhari. 

5.  Tha  am  beachd  so  ag  àicheadh  teagasgan 
na  Fìrinn  a  thaobh  nàdur  Ceartas  Dhè,  a 
thaobh  neo-chaochlaidheachd  lagh  Dhè,  a  thaobh 
teagasgan  na  rèite  mar  a  bha  iad  air  an  cur  an 
cèill  an  samhla  (ann  an  ìobairtean  an  t-Seann 
Tiomnaidh)  am  fàidhdeireachd,  agus  gu  soilleir 
anns  an  Tiomnadh  Nuadh — Criosd  ar  Fear-ionaid, 
ar  n-Eiric. 

6.  Tha  am  beachd  so  'n  a  mhearachd  an  uair  a 
tha  e  teagasg  gu  'n  bhàsaich  Criosd  anns  an  aon 

seadh  air  son  nan  uile — a  thoirt  air  falbh  nì  sam 
bith  a  bha  deanamh  mì-laghail  maitheanas  a  thoirt 
do'npheacach  air  chumha  aithreachas  a  dheanamh. 
Ach  dhearbh  sinn  bho  na  sgriobturan  gu  'n  cheann- 
aich  Criosd  'n  a  bhàs  creideamh  agus  aithreacbas, 
uchd-mhacachd  agus  oighreachd  shiorruidh,  air 
son  nam  muinntir  sin  air  son  an  do  bhàsaich  e. 

7.  Tha  so  'n  a  bheachd  meallta  a  chionn  a  bhi 
cumail  a'  mach  nach  'eil  nì  ann  am  fìreanachadh 
ach  maitheanas,  agus  sin  air  chumha  creidimh, 
agus  gu  bheil  gach  tiodhlac  spioradail  eile  air  an 
toirt  mar  dhuais  ghràsmhor  air  son  ùmhlachd 
naomha  a'  chreutair.  Tha  so  uile  coig-dhìreach 
an  aghaidh  teagasg  nan  sgriobturan  mu  nàdur  an 
fhìreanachaidh,  a'  chreidimh,  agus  aonaidh  ri 
Criosd. 

Tha  puincean  eile  a  tha  dìteadh  a'  bheachd  so, 
agus  mar  sin  a'  deanamh  tuilleadh  agus  soilleir 
nach  seas  ach  am  beachd  sgriobturail,  soisgeulach, 
a  mhinich  sinn  anns  an  leabhar  so— am  beachd  a 
tha  teagasg  gu  'n  riaraich  Criosd  an  lagh  air  son 
a  shluaigh,  agus  gu  'n  dh'fhuiling  e  'n  an  àite  fìor 
pheanas  an  cionta^  agus  gu  'n  choisinn  e  air  an  son 
gach  uile  bheannachd  spioradail  air  dha  an 
deanamh  'n  an  co-oighreachan  maille  ris  fhèin. 
Rinn  esan  rèite  a  tha  neo-chriochnach — a'  co- 

f  hreagradh  ri  còr  a'  h-uile  h-anam,  gu  leòr  air  son 
nan  uile,  air  a  thairgse  do  na  h-uile  a  chluinneas 
an  soisgeuì,  is  a'  deanamh  Dhè  comasach  gach 
neach  as  àill  leis  a  theàrnadh,  a'  toirt  slàinte 
shiorruidh  dhaibhsan  uile  a  chreideas. 

A'  MHUINNTIR  AIR  SON  AN  DO  RINN 

Criosd  RÈITE 

Tha  ceisd  ann  an  so  timchioll  air  an  robh,  agus 
air  a  bheil  fhathast,  connspaid  rahòr:  An  do 
bhàsaich  Criosd  air  son  nan  uile  dhaoine  gun 
eadar-dhealachadh,  no  an  ann  a  mhàin  air  son 
sluagh  sonruichte  air  an  robh  eòlas  aige  roirah 
làimh  ? 

Tha  cuid  ann,  mar  a  tha  na  h-Arminianaich, 
a  tha  dhe  'n  bheachd  gu  'n  robh  an  gràdh,  a 
dh'fhoillsich  Dia  ann  a  bhi  toirt  a  Mhic  mar 
ìobairt-pheacaidh  air  a'  Chrann,  dha  na  h-uile 
dhaoine  gun  eadar-dhealachadh,  agus  gu  'n  d'ìobair 
Criosd  e  f  hèin  le  rùn  na  h-uile  dhaoine  a  theàrnadh 
air  chumha  creidimh.  A  rèir  sin,  gu  bheil  an 
t-iomlan  an  crochadh  air  an  f  heum  a  ni  an  duine 
fhèin  de  ghràs,  is  cha  'n  ann  air  gràs  JDhè  ag 
oibreachadh  anns  an  duine. 

Tha  cuid  eile  dhe  'n  bheachd,  mar  a  tha 
mhuinntir  a  tha  air  an  sloinneadh  air  Iain 
Calbhin,  gu  'n  bhàsaich  Criosd  air  son  sluagh 
àraidh  agus  gu  bheil  e  teàrnadh  an  dearbh 
fheadhainn  air  son  an  d'fhuiling  e.  Tha  iad  a' 
cur  glòir  an  teàrnaidh  gu  h-iomlan — bho  thoiseach 
gu  deireadh — air  gràs  Dhè  ann  an  Criosd. 

Ann  a  bhi  gabhail  beachd  air  a'  cheisd  so,  tha 
nithean  sonruichte  as  còir  a  thuigsinn  agus  a 
churnail  air  chuimhne : 

1.  Cha  bhuin  a'  cheisd  idir  do  fhoghainteachd 
na  rèite  a  choimhlion  Criosd  a  chum  slàinte  a 
bhuileachadh  air  na  h-uile  dhaoine.  Tha  sinn  gu 
daingeann  dhe  'n  bheachd  nach  teid  duine  a 
chaoidh  a  dhìth  a  dh'easbhuidh  foghainteachd 
anns  an  rèite.  Tha  luach  neo-chriochnach  ann  an 
ùmhlachd  agus  ann  am  fulangas  Chriosd,  ann  an 
sùil  an  lagha — gu  leòr,  ged  a  b'  e  toil  Dhè  gach 
duine  agus  bean  agus  leanabh  a  bha  no  bhios  air 
an  t-saoghal  a  theàrnadh.  Cha  'n  urrainn  duine  a 
bhi  ann  an  teagamh  air  a'  phuinc  sin,  is  eòlas 
cothromach  aige  air  glòir  pearsa  an  Fhir-ionaid. 

2.  Cha  bhuin  a'  cheisd  idir  do  cho-fhreagradh 
na  rèite  a  choimhlion  Criosd  ri  suidhichidhean 
agus  feuman  pheacach  fo'n  lagh.  Tha  sin  cuid- 
eachd  neo-chriochnach.    Rinn  agus  dh'fhuiling 

Criosd  na  bha  an  lagh  ag  agradh  air  gach  anam 
fa  leith  agus  air  a'  chinne-daonna  gu  h-iomlan, 
agus,  a  thaobh  freagarrachd  na  rèite,  tha  e  cho 
saor  do  aon  neach  }s  a  tha  e  do  neach  eile.  Tha 
fulangas  Chriosd  làn-fhoghainteach  air  son  nan 
uile  agus  lan  fhreagarrach  air  son  gach  aon  air 
leith,  agus  air  an  aobhar  sin  rinn  e  comasach  do 
Dhia  gach  neach  as  àill  leis  a  theàrnadh. 

3.  Cha  bhuin  a'  cheisd  idir  do  bhi  faotainn 
seilbh  air  sochairean  na  slàinte.  Tha  e  soilleir 
nach  'eil  na  h-uile  air  an  teàrnadh.  Ma  bhàsaich 
Criosd  air  son  nan  uile,  agus  mur  a  bheil  na  h-uile 
air  an  teàrnadh,  bhàsaich  e  gun  aobhar  air  son  a' 
chuid  a  tha  dol  a  dhìth.  Tha  na  h-uile  tha 
creidsinn  anns  an  t-soisgeul  a'  creidsinn  nach  bi 
aon  air  a  theàrnadh  ach  le  bhi  gabhail  ris  an 
t-slàinte  tha  air  a  tairgse  gu  saor  anns  an  t-soisgeul. 
Tha  sinne  a  creidsinn  gu  'n  do  bhàsaich  Criosd  le 
làn  rùn  gu  'n  teàrnadh  e  an  dearbh  mhuinntir  a  tha 
e  teàrnadh. 

4.  Cha  bhuin  a'  cheisd  idir  do  thairgse  an 
t-soisgeil,  ni  a  tha  gu  saor  do  na  h-uile,  le  làn 
chinnte  do  na  h-uile  a  chreideas  gu  'm  bi  iad  air 
an  teàrnadh. 

5.  Cha  bhuin  a'  cheisd  idir  do  na  sochairean  a 
tha  mar  thoradh  air  bàs  Chriosd,  mar  a  tha  là  nan 

gràs,  meadhonan  nan  gràs.  Tha  sochairean  do- 
àireamh  agus  ro-luachmhor  aig  an  t-saoghal  an 
lorg  na  h-ìobairt-rèitich  —  sochairean  nàdurach 
agus  sochairean  spioradail — agus  cha  'n  'eil  crioch 
sam  bith  rompa ;  tha  iad  air  son  sliochd  Adhamh. 

6.  Agus  co  dha  eile  a  bhuineas  a'  cheisd? 
Buinidh  i  do  rùn  diomhair  an  Athar  agus  a'  Mhic 
a  thaobh  nan  dearbh  fheadhainn  air  son  an  do 
rinn  Criosd  an  rèite.  Is  e  teagasg  na  Fìrinn  gu  'n 
rùnaich  Dia  ann  an  Criosd  sluagh  sonruichte  a 
theàrnadh.  Tha  an  rùn  sin  a'  toirt  leis  obair  na 
rèite,  na  meadhonan  leis  am  bi  anamaibh  air  an 
cur  gu  h-èifeachdach  ann  an  seilbh  air  sochairean 
na  rèite — air  am  fìreanachadh,  air  an  naomhach- 
adh,  air  an  glòrachadh.  Tha  an  rùn  sin  falaichte 
— eadar  an  t-Athair  agus  am  Mac.  Cha  bhuin 
dhuine  ach  an  cuireadh,  an  gealladh,  an  dearbh- 
chinnt  gu  bheil  airidheachd  neo-chriochnach  anns 
an  ìobairt-rèite  air  son  nan  uile,  agus  slàinte 
shìorruidh  do  na  h-uile  chreideas — "  Ge  V  e  neach 
leis  an  àilL"  Anns  an  t-seadh  dhiamhair  so  tha 
criochan  aig  Dia  f  hèin  air  a  chur  roimh  'n  rèite — 
bhàsaich  Criosd  a  rèir  rùn  diamhair  na  Diadhachd 
air  son  an  t-sluaigh  a  rùnaich  e  thearnadh. 

Tha  e  nàdurach  gu  'm  biodh  beachd  dhaoine 

air  a'  phuinc  so  air  a  riaghladh  le  am  beachd  air 
nadur  na  rèite  a  rinn  Criosd. 

1.  Mar  a  chunnaic  sinn,  tha  cuid  dhe  'n  bheachd 
gur  ann  a  mhàin  a  chum  buaidh  mhaith  a  thoirt 
air  cridheachan  dhaoine — Moral  Influence—& 
bhàsaich  Criosd.  A  rèir  a'  bheachd  sin  tha  bàs 
Chriosd  air  son  nan  uile,  agus  tha  a  bhrìgh  's  a 
bhuaidh  air  a  thomhais  leis  an  aire  a  tha  an  duine 
deònach  a  bhi  toirt  dha. 

2.  Am  beachd  cuid  eile  chuir  Dia  Criosd  gu 
bàs  mar  fhianuis  agus  shamhlachas  air  a  rùn 
peacadh  a  pheanasachadh,  agus  ùghdaras  a  lagha 
a  chumail  suas  anns  gach  àite  dhe  thighearnas — 
Governmental  Theory.  A  rèir  a'  bheachd  sin 
buinidh  bàs  Chriosd,  eadhon  ann  an  rùn  Dhè, 
anns  an  aon  seadh  do  na  h-uile,  Thug  e  as  an 
rathad  ni  laghail  sam  bith  a  bha  tighinn  eadar* 
daoine  is  iad fhèin  a  thearnadh. 

3.  Ma's  ann  a  chum  ar  fiachan  a  phàigheadh  a 
bhàsaich  Criosd — is  e  sin  fiachan  ceannachd — tha 
e  soilleir  nach  d'f  huiling  e  ach  a  rèir  tomhais  nam 
fiachan.  Ma  tha  fichead  not  's  na  f  hiachan  cha 
phàighear  ach  fichead  not.  Mar  sin  a  rèir  an 
àireamh  a  tha  gu  bhi  air  an  teàrnadh,  beag  no 
mòr,  dh'fhuiling  Criosd,  beagan  no  mòran.  Ach 
chunnaic  sinn  nach  e  fiachan  dhe  'n  t-seòrsa  sin  a 

tha  air  daoine.  Na  'm  b'  e  bhiodh  gach  neach 
air  a  shaoradh  air  ball,  oir  tha  airidheachd  neo- 
chriochnach  ann  am  fulangas  Chriosd. 

4.  Tha  an  t-Arminianach  a'  cumail  a  mach  gu  'n 
riaraich  Criosd  Ceartas  as  leith  nan  uile — is  e  sin 
a  chionn  gu  'n  bhris  iad  riaghailt  f  ìreantachd  fo  'n 
cheud  chùmhnant.  Agus  a  nise  tha  Dia  tre 
Chriosd  a'  deanamh  cùmhnant  eile  ri  daoine,  a 
gealltainn  slàinte  air  cumhachan  as  usa,  creideamh 
agus  ùmhlachd  an  t-soisgeil  —  cumhachan  a 
dh'fheumas  daoine  a  choimhead  leis  a'  ghràs 
choitchionn  a  tha  air  a  thoirt  do  na  h-uile.  Tha 
an  t-iomlan  an  crochadh  ri  saor-thoil  an  duine 
fhèin.  A  rèir  a'  bheachd  sin  bhàsaich  Criosd 
anns  an  aon  seadh  air  son  sliochd  Adhamh  gu 
lèir. 

5.  Is  e  teagasg  Eaglais  an  Ath-leasachaidh,  agus 
tha  sinn  a'  creidsinn,  teagasg  na  Fìrinn,  gu  'n 
d'fhuiling  Criosd  peanas  an  lagha  an  àite  a 
shluaigh — riaraich  e  an  lagh  air  an  son — agus 
choisinn  e  dhaibh  saorsa  shiorruidh  agus  rinn  e 
co-oighreachan  dhiubh  maille  ris  fhèin.  A  rèir 
an  teagasg  sin  cha  'n  'eil  crioch  sam  bith  air  an 
t-saorsa,  no  air  na  sochairean  glòrmhor  a  thug  i 
steach  do  'n  t-saoghal,  agus  anns  a  bheil  seilbh  aig 
na  h-uile,  ach  a  mhàin  a'  chrioch  a  tha  oirre  ann 

an  rùn  diamhair  Dhè — nì  a  tha  falaichte  air 
daoine — a  sochairean  a  chur  gu  h-èifeachdach  ann 
an  seilbh  a  shluagh  taghta  a  mhàin. 

Mar  sin  tha  e  soilleir  gu  bheil  beachd  dhaoine 
air  a'  chrioch  shonruichte  a  tha  le  ìobairt-rèite 
Chriosd  air  a  riaghladh  leis  a'  bheachd  a  tha  aca 
air  a  nadur — air  an  t-seòrsa  dàimh  anns  a  bheil  i, 
no  an  tomhais  de  riarachadh  a  thug  i  do  lagh 
Dhè  air  son  dhaoine  peacach 

Teagasg  na  h-Eaglais  mu  nàdur  agus 

BRÌGH  AGUS  CRIOCH  NA  RÈITE. 

Theid  sinn  a  nise  thairis  air  na  h-argumaidean  a 
tha  nochdadh  gu  soilleir  fìrinn  teagasg  na  h- 
Eaglais  air  a'  phuinc  so,  eadhon,  gur  e  crioch  mhòr 
na  rèite  gu  'm  biodh  sluagh  taghta  Dhè  air  an 
teàrnadh  gu  pearsanta  agus  gu  h-iomlan. 

i.  Tha  so  ag  èirigh  gu  riaghailteach  bho  nàdur 
na  rèite,  mar  a  tha  sin  air  a  dheanamh  soilleir 
anns  an  leabhar  so. 

(i)  Chunnaic  sinn  gu  'n  dh'  oibrich  Criosd  ar 
slàinte  mar  ar  Fear-ionaid,  agus  gu  'n  robh 
ùmhlachd  agus  f  hulangais  dha-rìreadh  'n  ar  n-àite 
agus  air  ar  son.  Do  bhrìgh  gu  'n  ghabh  e  àite  a 
shluaigh  fo'n  lagh,  a  bhris  iad,  dh'fhuiling  e  am 
peanas  a  thoiil  iadsan.  Mar  Fhear-ionaid  bha 
Criosd  ann  an  dàimh  phearsanta  riu— ann  an 
sùilean  an  lagha  bha  iad  uile  ann  an  Criosd  gu 

pearsanta,  agus  bha  na  rinn  e  air  a  mheas  gu 
cinnteach  dhaibhsan. 

(2)  Chunnaic  sinn  cuideachd  gu.  'n  robh 
riarachadh  iomlan  anns  an  obair  a  rinn  Criosd 
'n  ar  n-àite.  Sheas  e  steach  anns  a'  bheàrn — 
ghabh  e  àite  a  shluaigh  fo  chùmhnant  briste,  agus 
choinnich  e  ri  uile  agartasan  an  lagha  air  an 
son.  Is  ann  air  am  pearsa  a  bha  grèim  aig  an 
lagh.  Ghabh  Criosd  an  àite,  mar  phearsa  an  àite 
pearsa,  agus  an  uair  a  thug  e  ria?achadh  air  an 
son  gu  pearsanta  cha  robh  grèim  aig  an  lagh 
tuilleadh  orra.  Uime  sin  feumaidh  gu  'm  bi  an 
dearbh  fheadhainn  air  son  an  d'  thug  Criosd 
riarachadh  pearsanta  air  an  teàrnadh — cha  'n  e  gu 
bheil  còir  sam  bith  aig  a  shluagh  air  a'  ghràs,  no 
gu  bheil  Dia  fo  fhiachan  sam  bith  dhaibh,  na  'm 
biodh  cha  bu  ghràs  gràs  na's  mò.  Is  e  tha  ann, 
dè  rùnaich  an  t-Athair  ann  a  bhi  toirt  a  Mhic, 
agus  dè  rùnaich  am  Mac  ann  a  bhi  'g  a  thoirt 
fhèin,  mar  èiric.  Tha  sochairean  na  rèite  an 
earbsa  gu  h-iomlan  agus  gu  buileach  ri  saor 
ghràs.  Cha  bhi  aon  dhe  'n  taghadh  air  a 
theàrnadh  a  mhàin  a  chionn  e  bhi  air  a  thaghadh, 
ach  tre  shaor  ghràs. 

(3)  Tha  na  Sgriobturan  a'  teagasg  gu  'n  d'thainig 
Criosd  a  theàrnadh  an  dream  air  son  an  d'fhuil- 

ing  e — cha  b'ann  a  mhàin  a  chum  a  dheanamh 
comasach  dhaibh  iad  fhèin  a  theàrnadh,  le  bhi 
toirt  air  falbh  nì  laghail  sam  bith  a  bha  anns 
an  rathad  —  cha  b'  ann  a  chum  a  dheanamh 
comasach  dhaibh  Dia  a  dheanamh  rèidh — ach 
thainig  e  a  theàrnadh  dha-rìreadh.  "  Oir  thainig 
Mac  an  duine  a  shaoradh  an  nì  sin  a  bha  caillte  " 
(Mat.  xviii  n).  "Chuir  Dia  a  Mhac  fèin  .  .  . 
chum  gu  'n  saoradh  e  iadsan  a  bha  fo  'n  lagh, 
ionnus  gu  faigheamaid -  ne  uchd  -  mhacachd  na 
clainne"  (Gal.  iv.  5).  Tha  na  Sgriobturan  sC 
cur  an  cèill  gur  e  bhuaidh  a  bha  le  bàs  Chriosd, 
rèiteagus  fìreanachadh.  "  Oir  ma  's  e  is  air  dhuinn 
a  bhi  n-ar  nàimhdean  gu  'n  do  rinneadh  rèidh  ri 
Dia  sinn  tre  bhàs  a  Mhic,  is  rnò  gu  mòr  air  dhuinn 
a  bhi  air  ar  deanamh  reidh  a  shaorar  tre  a  bheatha 
sinn"  (Rom.  v.  10).  Tha  na  Sgriobturan  a'  cur 
an  cèill  gu  'n  d'f  huair  Criosd,  dh'  an  mhuinntir  air 
son  an  do  bhàsaich  e,  maitheanas  peacaidh,  sìth  ri 
Dia,  saorsa  bho  mhallachd  an  lagha,  bho  bhàs, 
bho  pheacadh.  "  Anns  a  bheil  againn  saorsa  tre 
fhuil-san,  maitheanas  nam  peacadh"  (Eph.  i.  7). 
"Oir  is  esan  ar  sìth-ne"  (Eph.  ii.  14).  "  Iosa  a 
shaor  sinne  bho  'n  fheirg  a  tha  ri  teachd"  (1  Tes. 
i.  10).  "Chum  tre'n  bhàs  gu  'n  claoidheadh  e 
esan  aig  a  bheil  cumhachd  a'  bhàis,  is  e  sin  an 

diabhul,  agus  gu  'n  saoradh  e  iadsan  a  bha  tre 
eagal  a'  bhàis  rè  am  beatha  uile  fo  dhaorsa"  (Eabh.  ! 
ii.  14).  Tha  e  soilleir  nach  e  so  rèite  a  tha  fo 
chriochan.  Is  e  an  rèiie  a  tha  fo  chnochan  an 
rèite  a  tha  fàgail  a'  chuid  as  mò  dhiùbhsan  air  son 
an  do  rinneadh  i  gu  bhi  caillte  gu  siorruidh.  Is 
e  tha  fo  chriochan  an  t-saorsa  nach  'eil  a'  deanamh 
saorsa  cinnteach. 

2.  Tha  na  Sgriobturan  a'  teagasg  gu  'n  do 
choisinn  Criosd  gràsan  a'  chreidimh,  na  h- 
ùmhlachd,  agus  an  aithreachais  air  son  na 
muinntir  air  son  an  do  bhàsaich  e. 

(1)  Tha  an  Fhìrinn  a'  cur  glòir  an  teàrnaidh  * 
air  Criosd.     Ach  ma's  urrainn  an  duine  na  gràsan 
ud  a  chleachdadh  le  neart  nàduir  is  ann  tre  neart 

f  hèin  agus  cha  'n  ann  a  mhàin  tre  'n  t-saorsa  a  tha 
ann  an  Criosd  a  tha  e  air  a  theàrnadh. 

(2)  Tha  creideamh  agus  saorsa  air  an  ainmeach- 
adh  mar  thiodhlacan  bho  Dhia.  "  Oir  is  ann  le 
gràs  a  tha  sibh  air  'ur  tearnadh,  tre  chreidimh : 
agus  sinn  cha  'n  ann  uaibh  fèin  :  is  e  tiodhlac  Dhè 
e  "  (Eph.  ii.  8).  "  Esan  dh'  àirdich  Dia  le  a  dheas 
làimh,  'n  a  Cheannard  agus  ?n  a  Shlànuighear,  a 
thoirt  aithreachais  agus  maitheanas  pheacaidhean 
do  Israel"  (Gniomh.  v.  31). 

(3)  Tha  na  tiodhlacan  sin  air  an  toirt  dhuinn 

air  sgàth  Chriosd  agus  air  luach  fhala.  "Oir 
thiodhlaiceadh  dhuibh-se  air  son  Chriosd,  cha  'n  e 
mhàin  creidsinn  ann,  ach  mar  an  ceudna  fulang 
airashon"  (Phil.  i.  29).  "  Beannaichte  gu  robh 
Dia  .  .  .  a  bheannaich  sinne  leis  gach  uile 
bheannachadh  spioradail  ann  an  ionadan 
nèamhaidh  ann  an  Criosd,  a  rèir  mar  a  thagh  e 
sinn  ann-san  mu  'n  do  leagadh  bunait  an  domhan, 
chum  gu  'm  bitheamaid  naomh  agus  neo-choireach 
'n  a  lathair-san  ann  an  gràdh "  (Eph.  i.  3-4)., 
"Cha  'n  ann  bho  oibribh  fìreantachd  a  rinn  sinne, 
ach  a  rèir  a  thròcair  fèin  a  shaor  e  sinn,  tre  ionnlaid 
na  h-ath-ghineamhuinn,  agus  ath-nuadhachadh  an 
Spioraid  Naoimh :  a  dhòirt  e  oirnn  gu  saoibhir, 
tre  losa  Criosd  ar  Slànuighear"  (Tit.  iii.  5-6). 
"Neach  a  rinneadh  dhuinne  le  Dia  'n  a  ghliocas, 
'n  a  f  hìreantachd,  'n  a  naomhachd,  'n  a  shaorsa " 
(1  Cor.  i.  30). 

(4)  Tha  iadsan  a  thug  an  t-Athair  dh'  an  Mhac 
a'  creidsinn — agus  iadsan  a  mhàin.  "  Gach  nì  a 
bheir  an  t-Athair  dhòmhsa,  thig  e  a  m'  ionnsuidh. 
.  .  .  Agus  is  e  so  toil  an  Athar  a  chuir  uaithe 
mi,  nach  caillinn  a  bheag  sam  bith  de  'n  uile  a 
thug  e  dhomh"  (Eòin  vi.  37,  39).  "Tha  mo 
chaoraich-sa  ag  èisdeachd  ri  mo  ghuth,  agus  is 
aithne  dhomh  iad,  agus   leanaidh  iad  mi,  agus 

bheir  mi  a'  bheatha  mhaireannach  dhaibh  .  .  . 
m'  Athair  a  thug  dhòmhsa  iad  is  mò  e  na  na 
h-uile"  (Eòin  x.  27-29). 

Uime  sin,  ma  choisinn  Criosd  gach  uile  ghràs 
spioradail,  mar  a  tha  na  Sgriobturan  a'  teagasg,  air 
son  na  muinntir  air  son  an  do  bhàsaich  e,  feumaidh 
gu  'n  creid  iad.  Ma  's  ann  a  chum  an  dream  ud 
a  naomhachadh  agus  a  ghlanadh  a  bhàsaich  e, 
tha  e  cinnteach  nach  do  bhàsaich  e  air  son  na 
muinntir  a  tha  bàsachadh  làn  de  thruaillidheachd 
a'  pheacaidh. 

3.  Tha  muinntir  nam  mearachdan  a'  teagasg 
gu  'n  bhàsaich  Criosd  a  chum  na  h-uile  dhaoine  a 
chur  ann  an  suidheachadh  gu  faod  iad  a  bhi  air  an 
teàrnadh  air  chumha  a  bhi  creidsinn. 

Ach  is  ann  a  tha  a'  chùis  mar  so : 

(1)  Bha  ginealaichean  a'  dol  's  a'  tighinn  fad 
mhìltean  bliadhna  mu's  do  bhàsaich  Criosd.  Cha 
'n  'eil  e  furasd  f  haicinn  ciamar  a'  b'  urrainn  a  bhàs 
buaidh  sam  bith  a  thoirt  orra  is  iad  tur  aineolach 
air ;  no  ciamar  a  b'  urrainn  saorsa  a  bhi  coitchionn. 

(2)  Tha  tri  earrannan  sluagh  an  t-saoghail  's  an 
dorch  air  bàs  Chriosd  fad  nan  linntean  a  chaidh 
seachad  bho'n  uair  sin.  Cha  'n  'eil  e  furasd 
fhaicinn  gu  'n  robh  buaidh  sam  bith  aig  a  bhàs  air 
na  fineachan  dorcha  sin  nach  cuala  ainm  a  riamh 

— no  ciamar  as  urrainn  e  bhi  fìor  gu  'n  bhàsaich  e 
a  chum  gu  'm  biodh  iad  air  an  teàrnadh  air  cumha 
bhi  creidsinn  's  nach  robh  sin  air  f  hoillseachadh 
dhaibh. 

4.  Bhàsaich  Criosd  a  choimhlionadh  cumhachan 
cùmhnant  siorruidh  Saorsa  a  bha  eadar  an 
t-Athair  agus  am  Mac.  B'  e  na  cumhachan 
a  ghabh  Criosd  air  fhèin,  gu  'n  coinnicheadh  e  le 
bheatha  's  le  bhàs,  le  ùmhlachd  agus  le  f  hulangas, 
ri  uile  fhiachan  a  shluaigh  do  'n  lagh.  B'  e  na 
cumhachan  a  ghabh  an  t-Athair  air  fhèin,  gu 
faiceadh  Criosd  "  de  shaoithir  anama  agus  gu  'm 
biodh  e  toilichte." 

Tha  e  soilleir  gu  'n  robh  a  leithid  sin  a 
chùrnhnant  eatorra  bho  shiorruidheachd. 

(1)  Tha  a  leithid  air  a  chur  an  cèill  anns  an 
Fhìrinn.  "Ghairm  mise  Iehobhah  thu  ann  am 
fìreantachd,  agus  gabhaidh  mi  grèim  de  do  làimh, 
agus  gleidhidh  mi  thu  ;  agus  bheir  mi  thu  mar 
choimhcheangal  do  'n  t-sluagh,  mar  sholus  do  na 
cinnich;  a  dh'  fhosgladh  nan  sùilean  dalla,"  etc. 
(Isa.  xlii.  6-7).  "An  uair  a  nì  thu  anam  'n  a 
ìobairt-reitich,  chì  e  shliochd  .  .  .  agus  soirbhichidh 
rùn  an  Tighearna  'n  a  làimh.  De  shaoithir  anama 
chì  e,  agus  bidh  e  toilichte.  Le  eòlas  air-san  ni 
m'  òglach  fìreanach  mòran  fhìreanachadh ;  oir 

giùlanaidh  e  an  eu-ceartan.  Air  an  aobhar  sin 
roinnidh  mi  dha  cuibhrionn  maille  ris  a'  mhòran," 
etc.  (Isa.  liii.  io-n). 

(2)  An  uair  a  bha  Criosd  a'  coimhlionadh  obair 
air  an  talamh  bha  e  gu  tric  a'  labhairt  air  obair  a 
fhuair  e  bho  'n  Athair.  "Thàinigmi  a  dheanamh 
toil  an  Ti  a  chuir  uaithe  mi."  "An  àithne  so 
fhuair  mi  bho  m'Athair."  "  Mar  a  chomharraich 
m'Athair  dhomhsa." 

(3)  Tha  Criosd  a'  tagart  na  duaise  a  bhuineadh 
dha  air  son  na  h  -  oibreach  a  choimhlionadh. 
"  Ghlòraich  mise  thusa  air  thalamh :  chriochnaich 
mi  an  obair  a  thug  thu  dhomh  r'a  dheanamh.  Agus 
a  nis,  Athair,  glòraich  thusa  mise  maille  riut  fèin, 
leis  a'  ghlòir  a  bha  agam  maille  riut  rnu'n  robh 
an  saoghal  ann.  Dh'fhoillsich  mi  d'ainm  do  na 
daoine  a  thug  thu  dhomh  as  an  t-saoghal.  .  .  . 
Air  an  sonsan  tha  mi  a'  guidhe :  cha  'n  'eil 
mi  a'  guidhe  air  son  an  t-saoghail,  ach  air 
son  na  muinntir  sin  a  thug  thu  dhomh"  (Eòin 
xvii.  4-9). 

Ma  bhàsaich  Criosd  a  chionn  co-chòrdadh  abhi 
eadar  e  fhèin  agus  an  t-Athair— -ma  chì  e  de 
shaoithir  anma  agus  gu  'm  bi  e  toilichte — ma 
bhios  a'  h-uile  neach  a  thug  an  t-Athair  dha  anns 
a'  chùmhnant  ud  air  a  theàrnadh,  is  cinnteach 

nach  do  bhàsaich  e  air  son  a'  mhuinntir  nach  bi 
air  an  teàrnadh. 

5.  Tha  na  Sgriobturan  a'  teagasg  gu  bitheanta 
gur  ann  le  gràdh  sonruichte  agus  pearsanta  a  bha 
an  t-Athair  air  a  ghluasad  ann  a  bhi  toirt  a  Mhic, 
agus  a  ghluais  am  Mac  gu  e  f  hèin  a  thoirt  gu  bàs 
— cha  'n  ann  le  spèis  choitchionn  do  'n  chinne- 
daonna.  Bha  priomh  chrioch  a  bhàis  a'  laighe 
trom  air  a  spiorad  is  e  dòirteadh  a  mach  a  chridhe 
ann  an  ùrnuigh  ri  Athair  an  oidhche  mu  'n  do 
bhrathadh  e — cha  b'iongantach  ged  a  bhiodh ! 
Ann  an  sin  tha  saoibhreas  do-labhairt  a  ghràidh 
air  a  dhòirteadh  air  a'  mhuinntir  a  thug  an 
t-Athair  dha  as  an  t-saoghal.  "  Air  an  sonsan  tha 
mise  'g  a  mo  naomhachadh  fèin  " — 'g  a  mo  thoirt 
f hèin  suas  a  chum  an  t-seirbhis  uamhasach  so 
a  choimhlionadh — "a  chum  gu  'm  biodh  mo 
ghàirdeachas  aca  air  a  choimhlionadh  annta." 
"  Ach  tha  Dia  a'  moladh  a  ghràidh  fèin  duinne, 
do  bhrìgh  an  uair  a  bha  sinn  fathast  'n  ar  peacaich 
gu  'n  d'f  huiling  Criosd  bàs  air  ar  son." 

Tha  e  do  chreidsinn  gu  'm  biodh  an  gràdh 
sonruichte  so,  a  ghluais  Dia  a  chum  aon-ghin  Mic 
— a  Mhac  anns  an  robh  a  mhòr-thlachd — a  thoirt 
thairis  gu  bàs  cho  piantail  agus  cho  nàr,  do 
shluagh  do-àireamh,  agus  iad  a  bhi  air  am  fàgail 

tur-aineolach  air  an  t-soisgeul.  Tha  e  do-chreid- 
sinn  mar  an  ceudna  gu  'm  biodh  an  gràdh  sin 
riaraichte  le  bhi  toirt  gairm  choitchionn  an  f  hacail 
gun  a  bhi  toirt  dhaibh  aig  a'  cheart  àm  gairm 
èifeachdach  a  Spioraid.  A  bheil  e  comasach  gu 
'n  tigeadh  gràdh  cho  òirdhearc  is  a  tha  bàs  Chriosd 
a'  foillseachadh,  a  tha  taomadh  a  mach  à  cridhe 
an  Dè  uile-chumhachdaich,  a'  fàilingeadh  ann  a 
bhi  cur  beannachdan  siorruidh  ann  an  seilbh  a 
chuspairean  ?  Cha  b'e  sin  beachd  an  Abstoil : 
"An  ti  nach  do  chaomhain  a  Mhac  fèin,  ach  a 
thug  thairis  e  air  ar  son-ne  uile,  cionnus  maille 
ris-san  nach  toir  e  dhuinn  gu  saor  na  h-uile 
nithean  ?  "  Tha  e  cur  athais  mhòr  air  a'  ghràdh 
so  a  radh  gu  faodar  a  bhuaidh  a  thomhais  leis  an 
so :  Gu  bheil  Dia  ag  ullachadh  slàinte  do  na 
h-uile  dhaoine,  ach  air  cumhachan  a  tha  eu- 
comasach  do  'n  chuid  as  mò. 

6.  Tha  na  Sgriobturan  gu  bitheanta  a'  teagasg 
gu  'm  b'  e  crioch  àraid  bàs  Chriosd  a  bhi  teàrnadh 
"mhòran" — saorsa  "a  chaorach"  "a  eag/ais,'' 
"  a  shluaigh"  "  a  chlainne"  "  a  mhuinntir  thaghta." 
"  Agus  bheir  thu  Iosa  mar  ainm  air,  oir  saoraidh 
e  a  shluagh  fèin  bho  am  peacaidhean."  "  Bheir 
am  buachaille  maith  a  bheatha  air  son  nan 
caorach."  "  Eaglais  Dhè  a  cheannaich  e  le  fhuil 

f  hèin."  "  Cò  chuireas  coire  sam  bith  à  leth 
dhaoine  taghta  Dhè  ?  Is  e  Dia  a  dh'fhìrean- 
aicheas;  cò  a  dhìteas?"  "  Cò  a  sgaras  sinn  bho 
ghràdh  Chriosd?  " 

Tha  co-chòrdadh  sonruichte  eadar  rèite  phear- 
santa  mar  so  agus  cainnt  a  bhi  air  a  chleachdadh  a 
tha  farsuing  gu  leòr  gu  bhi  nochdadh  gu  bheil  an 
t-sdLOrsafreagarrach  do  na  h-uìle,  foghainteach  do  na 
h-uile,  air  a  tairgse  gu  saor  do  na  h-uile — sin  air 
an  darna  làimh ;  agus  air  an  làimh  eile,  gu  bheil 
sluagh  Dhè  air  an  taghadh  as  gach  teaghlach,  agus 
treubh,  agus  cinneach  fo  nèimh,  agus  as  gach  gineal- 
ach  agus  linn.  Agus  fadheòidh  gu  'm  bi  an  saoghal 
gu  lèir  air  a  chur  saor  bho  'n  mhallachd,  gu  faigh 
an  soisgeul  buaidh  am  measg  nan  uile  chinneach, 
agus  gu  'n  seilbhich  na  naoimh  saoghal  a  tha 
air  ath-ghineamhuinn. 

7.  Tha  obair  Chriosd  mar  Aird-Shagart  'n  a 
h-aon  obair,  air  a  choimhlionadh  le  aon  rùn  agus 
le  aon  bhuaidh  agus  as  leith  an  aon  sluaigh. 
Chunnaic  sinn  gu  bheil  ìobairt  agus  eadar-ghuidhe 
ann  an  dreuchd  an  Aird-Shagart.  Chunnaic  sinn 
gu  'n  d'fhuair  an  sagart  anns  an  t-sean  aimsir 
maitheanas  air  son  na  muinntir  air  son  an  d'thug 
e  suas  iobairt — agus  air  an  son-san  a  mhàin. 
Chunnaic  sinn  gu  'n  rinn  e  eadar-ghuidhe  air  son 

an  dearbh  fheadhainn  air  son  an  d'thug  e  suas 
ìobairt,  agus  air  an  son-san  a  mhàin. 

(1)  A  nis  tha  na  Sgriobturan  a  cur  an  cèill  gu  'n 
robh  na  seann  sagartan  'n  an  samhla  air  Criosd. 
Air  do  ar  Tighearna  ìobairt  a  thoirt  suas  anns  a' 
chuirt  a  muigh  chaidh  e  steach  air  a'  bhrat  a 
dheanamh  eadar-ghuidhe :  "  Agus  cha  b'ann  tre 
fhuil  ghabhar  agus  laogh,  ach  tre  fhuil  fèin  a 
chaidh  e  steach  aon  uair  do  ?n  ionad  naomh,  air 
dha  saorsa  shiorruidh  fhaotainn  dhuinne.  Oir 
cha  deachaidh  Criosd  a  steach  do  na  h-ionadan 
naomha  làmh-dheanta,  nithean  a  tha  'n  an  samhla 
air  an  f hìor  ionad ;  ach  do  nèimh  fèin,  chum  a  nis 
e  fèin  a  nochdadh  ann  am  fianuis  Dhè  air  ar 
son-ne" — far  a  bheil  e  "beò  gu  siorruidh  gu 
eadar-ghuidhe  a  dheanamh  air  ar  son  "  (Eabh.  ix. 
12,  24;  vii.  25). 

(2)  Is  ann  a  mhàin  air  son  a  "chaorach"  a  tha 
Criosd  a'  deanamh  eadar-ghuidhe.  Tha  so  cinn- 
teach,  oir  tha  e  an  comhnuidh  èifeachdach — tha  an 
t-Athair  ag  èisdeachd  ris  an  còmhnuidh.  Is  e 
their  e:  "Athair,  is  àill  leam."  Tha  e  ag  radh 
gu  soilleir  gur  ann  air  son  a  shluaigh  a  tha  e  a' 
guidhe  :  "  Air  an  sonsan  tha  mi  a'  guidhe;  cha  'n 
'eil  mi  guidhe  air  son  an  t-saoghail,  ach  air  son 
nam  muinntir  sin  a  thug  thu  dhomh."  "Agus 

cha  'n  'eil  mi  a'  guidhe  air  an  sonsan  a  mhàin,  ach 
mar  an  ceudna  air  son  nam  muinntir  sin  a 
chreideas  annam-sa  tre  am  facal-san"  (Eòin  xvii. 
9,  20). 

(3)  Ach  ma's  ann  a  mhàin  air  son  an  taghaidh 
a  tha  Criosd  a'  deanamh  eadar-ghuidhe  is  cinnteach 
gur  ann  air  an  sonsan  a  mhàin  a  dh'  fhuiling  e 
bàs.  Cha  'n  'eil  dreuchd  an  t-sagart  air  a  roinn, 
mar  gu  faodadh  ìobairt  a  bhi.  air  son  cuid  agus 
eadar-ghuidhe  a  mhàin  air  son  cuid  eile — no  mar 
gu  faodadh  ìobairt  a  bhi  air  a  thoirt  suas  gun  a  bhi 
air  a  leantuinn  agus  air  a  coimhlionadh  le  eadar- 
ghuidhe  agus  air  a  crùnadh  le  maitheanas  gràsmhor 
Dhè.  Mar  sin  cha  'n  'eil  dreuchd  sagartachd 
Chriosd  air  a  roinn — tha  an  ìobairt  air  son  dhaoine 
sonruichte,  agus  tha  an  eadar-ghuidhe  a'  leantuinn 
air  son  nan  dearbh  dhaoine  sin — cha  bhi  an 
dreuchd  air  a  coimhlionadh  a  dh'easbhuidh  sin — 
agus  tha  i  air  a  crùnadh  le  gràsan  èifeachdach  an 
spioraid  ann  an  anamaibh  nan  dearbh  dhaoine  sin. 

(4)  Tha  so  soilleir  bho  nadur  a'  ghnàth  eadar- 
ghuidhe  a  tha  Criosd  a'  deanamh.  Tha  Iain 
Obhain  'g  a  chur  rud-eigin  mar  so  :  "Tha  obair 
Chriosd  nis  air  a  dheanamh  coimhlionta  dhuinn  air 
nèimh — cha  'n  ann  le  bhi  'g  a  irioslachadh  f  hèin,  le 
àird-èighach,  le  deòir   agus  athchuinge — cha  'n 

ann  le  briathran  ach  le phearsa  air  a  thaisbeanadh, 
is  e  air  a  chrathadh  le  fuil  a'  choimhcheangail, 
an  làthair  Caithir  na  Tròcair  air  ar  son — le  fhuil 
fhèin,  g'  a  nochdadh  fhèin  am  fianuis  Dhè  air  ar 
son.  Tha  e  mar  sin  'g  a  thaisbeanadh  f hèin  a' 
gnàth-thagar  èifeachd  na  h-ìobairt  gus  am  bi  am 
mòran  mhac  a  thugadh  dha  air  an  toirt  gu  glòir. 
ìMar  sin  's  e  tha  anns  an  eadar-ghuidhe  mar  gu  'm 
biodhan  ìobairt  air  a  sìor-thaisbeanadh — 'an  t-Uan 
a  bha  air  a  mharbhadh  mu's  do  leagadh  bunait  an 
domhan.'  Ach  ciamar  as  urrainn  an  darna  cuid  a 
bhi  na's  fharsuinge  na  chuid  eile — a'  chuid  a  rinn 
e  air  thalamh  a  bhi  na's  fharsuinge  na  a'  chuid  a 
tha  e  deanamh  air  nèimh  ?  Ciamar  as  urrainn 
dhuinn  a  radh  gu  'n  d'  thug  e  fhèin  suas  air  son  na 
muinntir  air  son  nach  'eil  e  deanamh  eada^'-ghuidhe, 
is  nach  'eil  anns  an  eadar-ghuidhe  ach  taisbeanadh 
na  h-ìobairt  as  leith  na  muinntir  air  son  an 
d'fhuiling  e,  a  chum  gu  'm  bi  na  beannachdan  a 
choisinn  e  leis  an  ìobairt  air  an  cur  'n  an  seilbh  ?  " 

Mar  sin  tha  sinn  a'  creidsinn  gu  'n  choimhlion 
Criosd  le  a  bhàs  a'  nì  sin  a  bha  'n  a  rùn  a 
choimhlionadh :  gu  'n  saoradh  e  shluagh  fèin,  a 
thug  an  t-Athair  dha.  A  chum  na  criche  sin  thug 
e  e  fhèin  suas  mar  ìobairt  air  an  son,  agus  rinn  e 

rèite  iomlan  ri  Dia.  Le  ìobairt  cheannaich  e  air 
an  son,  agus  tha  e  'ga  chur  gu  h-èifeachdach  'n 
an  seilbh,  gràsan  a'  chreidimh  agus  an  aithreachais, 
agus  uile  thoraidhean  an  spioraid.  Le  eadar- 
ghuidhe  agus  le  bheatha  tha  e  'g  an  deanamh 
naomha  a  chuid  's  a  chuid  gus  am  bi  iad 
coimhlionta  'n  a  iomhaigh  fhèin,  "a  chum  gu 'n 
cuireadh  e  'n  a  làthair  fèin  i  'n  a  h-Eaglais 
ghlòrmhor,  gun  smal,  gun  phreasadh,  no  nì  air 
bith  d'  an  leithidean  sin ;  ach  a  chum  gu  'm  biodh 
i  naomh  agus  neo-lochdach."  Mar  thòradh  air  an 
rèite  mhòr  a  rinn  •  e  choisinn  e,  agus  tha  e 
buileachadh,  beannachdan  mòra  a  fhreasdail  air 
son  a'  chinne-daonna. 

"A  nis  dhà-san  a  tha  comasach  air  'ur 
gleidheadh  bho  thuisleadh,  agus  'ur  cur  gu 
neo-lochdach  an  làthair  a  ghlòire  le  aoibhneas 
ro-mhòr3  do  'n  Dia  a  tha  mhàin  glic,  ar 
Slànuighear,  gu  robh  glòir  agus  mòralachd, 
neart  agus  cumhachd,  a  nis  agus  air  feadh  nan 
uile  linn.  Amen." 

S  e  Dia  as  tearmunn  duinn  gu  beachd, 

Ar  spionnadh  e  's  ar  treis: 
An  aimsir  carraid  agus  teinn, 

Ar  cobhair  e  ro  dheas. 
Mar  sin  ged  ghluaist'  an  talamh  tròm, 

Cha  'n  aobhar  eagaii  duinn: 
Ged  thilgeadh  fòs  na  slèibhte  mòr' 

Am  builsgein  fairg'is  tuinn. — 5.  xlvi.  1-2. 

Fa  chùis  an  uamhais  anns  an  oidhch' 

Cha  bhi  ort  geilt  no  sgàth ; 
No  fòs  fa  chùis  na  saighde  bhios 

A'  ruith  air  feadh  an  là: 
Cha  bhi  maoin  eagail  ort  roimh  'n  phlàigh 

Tha  triall  an  dorchadas: 
No  fòs  fa  chùis  an  uilc  a  bhios 

Mu  mheadhon  là  ri  sgrios. — S.  xcL  5-6. 

Is  treise  Dia  ta  chòmhnuidh  shuas 
Na  fuaim  nan  uisge  garbh'; 

Is  treise  Dia  na  sumainnean, 

Is  tonna  cuain  gu  dearbh.— S.  xciL  4. 


"'INJ  UAIR  a  rinn  a'  Roian-Eorp'  bagairt  a' 
1^1  dheanamh  air  na  h-eileanan  so,  bhitheadh 
e  'na  mhasladh  air  treubhantas  mic  fhoghainteach 
Bhreatuinn  mur  a  d'  èirich  iad  mar  aon  duine  a'  dhìon  an 
dùthaich  mhàthaireil.  .  .  . 

Oir  tha  aràon  ar  Righ  agus  ar  tir  ro-airidh  air 
cathachadh  as  an  leth,  agus  cha  b'e  ach  an  dubh- 
ghealtair  nach  doirteadh  fhuil  gu  toileach  air  an 
sgàth.  .  .  . 

'N  uair  tha  eud  an  t-saighdeir  'na  theine  le  gràdh 
tir'  is  teach',  cha'n'eil  criochan  aig  dànachd  a  spioraid, 
agus  chaVeil  beart  arma  ris  nach  si'n  e  làmh.  .  .  . 

Is  fìor  rogha  òigridh  ar  duthcha  saor-shaighdeirean 
ar  Righ,  agus  cha'n'eil  an  coimeas  an  arm  tir  air  bith. 
Bu  choir  "  Tir  nam  beann  's  nan  gleann,"  bhi  na  "  Tir 
nan  gaisgeach."  .  •  . 

'S  ann  le  bhi  gu  cinnteach  air  taobh  Chriosd 
bhithear  neo-sgàthach  anns  a'  chath.  Bitheadh  a 
Cheannard  'na  chridhe  agus  cha  bhi  crith  ann  an 
gàirdean  an  t-saighdeir.  Na  bitheadh  crùbadh  bho'n 
chòmhrag,  oir  thabeatha  a' Chriosduidh  teàruinnt  agus 
tha  'bhuaidh  cinnteach.  Roimh  dha  dhol  's  a'  chath  tha 
bheatha  ann  an  gleidheadh  Dhè.  Iadsan  bheir  buaidh 
troimh  an  Uan  bithidh  orra  crùn  na  glòire,  agus 
bithidh  slainte  naomhachd  fhoirfe  aca.  Dhealaich  iad 
ri  'n  dòghruinn  anns  a'  bhuaidh,  agus  bithidh  sonas 
bith-bhuan  'nan  cridheachan  agus  aoibhneas  siorruidh 
air  an  cìnn  'n  uair  a  shiubhlas  iad  a  stigh  gu  fois  agus 
àrd-shonas  agus  glòir  tigh  an  Athar." 

Dr  Ceanaideach 

bha'n  Inbhìr  pheofharan. 


